Musikal: Underholdende musikal med gamle sagn og historier.

Fikk møte den slu reven

Snåsa: Både skoleelever og barnehagebarn i Snåsa fikk sist uke møte den slu reven på Snåsa samfunnshus.

Lornts Eirik Gifstad

[lornts@snasningen.no](mailto:lornts@snasningen.no)

Det finnes mange ulike historier og sagn om den slu reven. Dette er historier man finner egne versjoner av i mange ulike land, blant urbefolkning på forskjellige verdensdeler og på forskjellige språk.

Sist uke var elever ved skolene og barna ved barnehagene i Snåsa invitert til en musikalforestilling, som hadde fått navn etter nettopp disse historiene. Forestillingen Den slu reven, fortalte blant annet om hvordan bjørnen ble stubbrompet, om revens hvite haletipp og om hvordan kråka ble svart.

Nordsamisk

Det at forestillingen var på Nordsamisk la ingen demper på mottakelsen fra barnehagebarna som så forestillingen samtidig med Snåsningens reporter. Barna fulgte med på skuespillernes beskrivende mimikk og koreografi, noe som til tider nesten ble litt for skummelt for de minste. I tillegg var forestillingen svært godt lydsatt av musiker Kenneth Ekornes, som ved hjelp av en rekke ulike rytmeinstrument lagde en flott ramme rundt historiene som utspilte seg på scenen.

**– Hvordan er det så spille en musikal på nordsamisk til publikum der det er få som forstår nordsamisk?**

– Det går veldig greit, vi spiller mye på dans, mimikk og koreografi, så jeg tror de fleste får med seg hva som skjer likevel. Vi har spilt for publikum i Herjedalen, der ingen forsto noe annet enn svensk og det gikk også bra, forklarer skuespiller Inga Marja Sarre.

Joik

Det var enhet for samisk språk og kultur i Snåsa kommune som hadde fått musikalen til Snåsa, og allerede denne uken har de et nytt prosjekt på gang med elevene fra 1.–7. klasse ved skolene i Snåsa.

– Vi har fått hit en musiker som skal avholde en workshop i sørsamisk joik med elevene, det gleder vi oss til sier Ann-Sofi Fjällstrøm ved enhet for samisk språk og kultur i Snåsa kommune.

BILDETEKSTER:

Historier: En av historiene som ble formidlet med sang, dans og rap på scenen, var fortellingen om hvorfor bjørnen er stubbrompet. Bjørnen er spilt av Ailu Valle, mens reven (t.h.) er Inga Marja Sarre.

Bilder: Etter fremføringen var det tid for fotografering sammen med skuespillerne.

Fullsatt: Salen var fullsatt med barnehagebarn.

UNG I SNÅSA:

Navn: Mats Idar Aasvold

Alder: 14 år

Bosted: Vegset

**- Hva gjør du på fritiden?**

- Det varierer egentlig hva jeg gjør, men jeg er ofte med venner.

**- Hva er det beste med skolen?**

- Det tror jeg må være når det ringer ut etter siste time, og vi kan dra hjem.

**- Hvilket gårdsdyr ville du ha vært hvis du måtte velge?**

- Da ville jeg ha vært en gris, for da kunne jeg ha spist så mye jeg vil. Men jeg vil helst ikke bli slaktet da, jeg vil være en gris som lever et langt fint liv.

**- Hva er det rareste du har i pennalet?**

- Jeg har et knust speil. Det var helt, men så knuste det etter jeg la det der.

**- Hva har du alltid med deg der du drar?**

- Jeg har alltid med meg telefonen og en lighter. Telefonen har jeg med meg for å kunne kontakte noen om jeg trenger det, og lighteren har jeg med fordi det er praktisk å ha.

**- Hva har du lyst til å bli når du blir stor?**

- Det hadde vert gøy å jobbet innen KRIPOLIS, fordi det virker veldig interessant også er det godt betalt.

**- Hva hater du å bruke tid på?**

- Jeg hater å bruke mye tid på skole fordi vi er der mange timer på dagen også må vi bruke mye tid på skolearbeid på fritiden også.

**- Hva ville du ha kjøps for 50 kr på butikken?**

- På butikken på Snåsa får man jo ikke kjøpt stort mer enn en kjærlighet for den summen.

**- Hvilken superkraft ville du hatt?**

- Det hadde vært så gøy å kunne å fly! Da kunne jeg båre ha fløyet opp alle trappene og hvor enn jeg skulle.

**- Hvem ville du ha dratt på konsert med?**

- Jeg er egentlig ikke så interessert i musikken hans, men siden han er en så barsk trønder hadde jeg valgt Bjarne Brøndbo.

**- Hva tenker du om kommunesammenslåingen?**

- Jeg synes det er litt trist om vi ikke skal være vår egen kommune, men jeg tror vi får mer godt ut av det om vi slår oss sammen til en storkommune. Så jeg er for en sammenslåing med Steinkjer og Verran.

**- Hvis du skulle skrive en bok, hva hadde den handlet om?**

- Den hadde handlet om koalabjørner, fordi det er profilbildet mitt på skolepc-en.

**- Hva mangler på Snåsa?**

- Jeg synes det mangler ting å holde på med og ting som skjer, det er aldri jeg synes det mangler ting å gjøre, jeg synes aldri det er noe spennende som foregår på Snåsa.

**- Hva er det dummeste du har gjort?**

- Jeg har gjort mye dumt, men å si ja til å bli intervjuet topper lista.