Noere Snåasesne

Nomme: Albert Riseth

Aaltere: 13 jaepieh

Årromesijjie: Finsås

**–Maam darjoeh gosse ih leah skuvlesne?**

–Gosse im leah skuvlesne lyjhkem treavkavuetjieminie jïh juelkietjengkierinie gïehtelidh, manne gujht aaj lyjhkem voelpigujmie årrodh.

**–Maam darjoeh åvtelen skuvlesne mïnnh aereden?**

–Manne provhkem tjuedtjielidh medtie 45 minudth åvtelen busse vualka, jïh dellie gåårvedem, aeredsbeapmoem byöpmedem jïh baenide skubpem åvtelen vaadtsam jallh naaken mannem skovhteste bussese.

**–Gusnie gegkesth datne leah 10 jaepiej minngelen?**

–Manne joekoen sïjhtem proffe sjïdtedh treavkavuetjiemisnie. Jis edtjem dam buektiehtidh dellie manne vïenhtem dïhte vihkielommes lea jïjnjem saavredh, jïh ij gåavvarostedh gosse ij dan hijven gåaredh.

**–Mij lea bööremes jïh vïerremes skuvline?**

–Dïhte bööremes lea voelpigujmie årrodh, jïh dle hævvi aaj hijven mijjieh maam lïerebe. Manne mån sïjhtem jiehtedh dïhte vïerremes skuvline lea leaksoeh, juktie gosse gåetide båetebe dellie manne tuhtjem mijjieh limh byöreme frijje utnedh.

**–Gåabph sïjhth eeremasth eejehtallemisnie mïnnedh?**

–Sïjhtem Italijen gåajkoe vuelkedh, juktie dellie dovne nuepiem åtnam tjoejkedh men aaj baahkesne murriedidh.

**– Mij dov mïelen mietie dïhte bööremes tïjje biejjege?**

–Våhkoebiejjiej tuhtjem dïhte bööremes tïjje biejjege lea gosse gåetide båatam skuvleste, jallh gosse gaervies gaajhki leaksoejgujmie.

**–Maam jåvlide åadtjoejih?**

–Jeenjemasth beetnegh, men dïhte lij raaktan hijven dan åvteste manne aaj dam jeenjemes sjaavnjoejim. Im rikti eajhnadovveme misse edtjem beetnegidie nuhtjedh, men nov sån dah nåhtose båetieh såemies aejkien.

**–Mij lij dov orrejaepiensoejkesje?**

–Mov orrejaepiensoejkesje lea mov tjiehtjelem sjeakoldh utnedh, men im sjyökeme annje guktie ij sån daate hijven gåaredh.

**–Maam filmide leah jeenjemes aejkieh vuajneme?**

–Hjemme alene, vïenhtem, dan åvteste manne doh jeanatjommesh vuajnam fïerhten jåvlen.

**–Maam datne tuhtjh lea bööremes jïh vïerremes daelvine?**

–Nov lea sån bööremes tjoejkedh, jis lopme, jïh vïerremes vïenhtem gosse tjarke gåaloeh jïh ih jïjtjedh soermh damth.

**–Mejnie gåetesne viehkehth?**

–Provhkem ovmessie aath darjodh raaktan, gosse daerpies. Dejnie mejnie viehkehtem lea bissememaasjinan sistie vaeltedh, olkese vaedtsedh raatigujmie jïh moerem veedtjedh.

**–Maam datne tuhtjh Snåasesne fååtese?**

–Tuhtjem mijjieh maehtebe gaarsjelimmie-Hallem åadtjodh guktie buerebe sjædta volleyballem jïh juelkietjengkerem spealadidh. jïh dle lij luste orreme jis jeatjah gaarsjelimmieh lin maahteme aelkedh, goh gïetetjengkere Snåasesne.

Gærjagåetie: Vaenebh löönieh men gærjagåetiem nuhtjieh.

Vaenebh gærjah löönieh goh aarebi

SNÅASE: Maanagærjalöönedimmie læssene Noerhte-Trööndelagesne, men ånnetji åhtjene Snåasen gærjagåetesne.

Daate lea mubpie jaepie iktemearan maanagærjalöönedimmie læssene, mearan dïhte ållesth löönedimmie ånnetji åhtjene. Fïerhte vïjhtede noerhtetrööndere sov löönemekåarhtem nuhtji dæjman. Jïh gærjagåetielööneme lea jïjnjh jeatjah vuekieh goh meatan gåatan löönedh. Dam almetjegærjagåetieh Noerhte-Trööndelagesne tjaelieh jaepien 2015 bïjre aktene preessebïevnesisnie.

Snåasen gærjagåetesne gærjagåetiebarkije Ragna Strugstad læjhkan aktem onne giehpiedimmiem vuajna. Dovne maanah jïh geerve vaenebh gærjah löönieh. Mijjieh dagke krööhkestibie maanagïerth eah leah dan jïjnjem daesnie orreme jïh gærjah lööneme jaepien 2015. jïh dle jienebh mah e-gærjah luhkieh, mij lea akte mijjen faalenassijste. Men ij leah dïhte våajnoes seamma statistihkesne, Strugstad jeahta mij aaj måjhtajahta Snåasen gærjagåetie lij steegkeldh njieljie våhkoeh daan giesien.

Strugstad veanhta löönedimmietaalh eah elliesvoetem vuesehth.

- Mijjieh vuejnebe jïjnjh maanah Snåasen gærjagåetiem nuhtjieh. Dah daamtaj gærjagåetiem nuhtjieh gosse dah leah Kultuvreskuvlesne, jallh mearan skovhtem vuertieminie. Dellie daesnie tjahkesjeminie lohkeminie, bielelen iktesth gærjah meatan löönedh gåatan, soptseste.

Strugstaden mietie dle dïhte eadtjohkommes gærjagåetiebiejjie laavadahken.

- Joekoen laavadahkh jïh iehkedsbiejjieh maanah eejhtegigujmie ektine båetieh. Dellie astoem utnieh jïh tjahkesjeminie lohkeminie. Dah leah murreds biejjieh barkedh. Dej jaepiej manne leam barkeme Snåasen gærjagåetesne tuhtjem jeenjesh leah gærjagåetiem nuhtjeme.

aaj ryöjredeminie jienebh baataræjjah båetieh.

- Mijjieh maehtebe gærjah löönedh dehtie jienebegïelen gærjagåeteste Deichmanske gærjagåetie Oslosne. Daesnie maehtebe depot-skaavtegh löönedh gærjajgujmie gelline gïeline goh vuesiehtimmien gaavhtan somali jïh tigrinja. Daesnie gærjah, filmh, CD:h jïh gïelekuvsjh mah leah dovne sjïehteladteme jïjtsh ietniengïelesne jïh gærjah mejtie maehtieh nuhtjedh nöörjen lïeredh.

BILDETEKST:

Gærjagåetiebarkije Ragna Strugstad (gaskoeh) tuhtjie laavadahkh gærjagåetesne leah lissie murreds dan åvteste dellie almetjh estieh tjahkasjidh lohkedh. Guvvie vaaltasovvi veeljemegæmhposne dæjmetje tjaktjen gosse Gårroehbieliekrirrien Anders Dallans Mona, Ragnheid Ona-Hauffen jïh André Skjelstad lin guessine.