Geajnoe: Edtja 1250 meeterh Grønningen-geajnoste davvodh

Edtja geajnoem krievnesne darjodh

Snåase: Grønningen-geajnoe gïjren maahta gellene lehkesne vååjnedh vielie goh krievnie goh geajnoe, daelie geajnoesiebrie edtja davvoeminie jåerhkedh mejnie dæjman eelki.

Lornts Eirik Gifstad

[lornts@snasningen.no](mailto:lornts@snasningen.no)

Dæjmetje giesien barkoe eelki bueriedimmine jïh standaardelutnjieminie Grønningen-geajnoste. Dellie dom medtie 850 meeterh guhkies laajroem Kavel-pluevien lïhke lutnjin jïh bueriedin. Daan giesien edtjieh barkoem jåerhkedh, jïh akte vihth nåake laajroe geajnosne edtja buerebe standaarden åadtjodh. Standaarde edtja dan njeaptjan båetedh mij gohtjesåvva skåajjebïjlegeajnoe klaasse golme. Daate sæjhta jiehtedh akte geajnoe mesnie gåarede vuejedh jïh mij tööllie akte dïmperebïjle desnie vuaja abpe jaepien.

Laajroe

Daan giesien edtjieh laajrosne barkedh kroessen luvhtie Megardesne jïh pruvvien gåajkoe Belbo-sïeteren lïhke. Laajroe lea 1250 meeterh, jïh dah edtjieh gaskem jeatjah orre gïrsh, dealoem, orre guedtemegiertiem jïh orre napkemegiertiem desnie bïejedh.

–Standaarde edtja klaassese golme læssanidh. Guktie lea daan biejjien dle geajnoe fer myövhkes tjïengele-leamkoen. Nuekies guedtemegiertie betnesne fååtese, jïh veajhtah leah fer nåake ihke tjaetsie geajnoste galka, orreveeljeme åvtehke Asbjørn Flaat geajnoesiebresne tjïelkeste.

Finansieradimmie

Geajnoesiebrie barkoem jïh bueriedimmiem finansierede vuejmemaaksojne jïh maaksojne tonnasjeste maa geajnoen mietie foeresje. Dah tjuerieh dan åvteste akti akti laajroem bueriedidh fïerhten jaepien dej beetnegi mietie maam utnieh. Dah leah aerviedamme dïhte ållesth maaksoe geajnoebueriedimmesne klaassese golme lea medtie govhte millijovnh kråvnah.

Faalenasse

Goh akte faalenasse hæhtjoe-aajhteridie, jïh juktie vielie beetnegh skååffedh geajnoeprosjektese, geajnoesiebrie lea dajven hæhtjoe-aajhterh gihtjeme mejtie sijhtieh vuerpieh åestedh geajnosne.

– Akte faalenasse hæhtjoe-aajhteridie vuerpieh åestedh geajnosne. Guktie lea daan biejjien dle Vaerieståvroe, Staateskåajje, dajven aajhterh, sïetere-aajhterh jïh Snåasen tjïelte mah tjirkijh utnieh geajnoeståvrosne. Jis hæhtjoe-aajhterh unnemes 13 vuerpieh åestieh tjåanghkan, dah sijhtieh aktem tjirkijem åadtjodh ståvrosne. Dellie maehtieh meatan årrodh sjæjsjalidh mij geajnojne heannede, Flaat tjïelkeste.

Vuerpiejgujmie, mej åasa lea 40 000 kråvnah fïerhten vuerpien åvteste, aaj doh lissie vierhtieh sijhtieh aevhkine sjïdtedh dejtie mah geajnosne vuejieh.

–Jis mijjieh lissie vierhtieh skååffebe maehtebe geajnoebueriedimmiem verkebe darjodh. Gosse abpe geajnoe lea lutnjeme klaassese golme dellie ajve bueriedimmiemaaksoeh geajnosne sjædta tïjjen åvtese. Dah eah dan soe stoerre sjïdth gosse geajnoe aktem jollebe standaardem åtna, jïh dellie soejkesje lea geajnoemaaksoem vihth giehpiedidh, Flaat tjïelkeste.

Tjaaleldh faalenasse

Minngemes duarstan geajnoesiebrie lij entreprenöörh bööredamme båetedh vaaksjodh åvtelen tjaaleldh faalenassine båetieh barkose. Eah naan vihties daatovem utnieh gåessie edtjieh aelkedh jïh gaervies årrodh barkojne, men ulmie lea barkoem illedh daan tjaktjen.

BILDETEKST:

Vaaksjome: Morten Aasheim geajnoesiebreste entreprenöörh meatan veelti faalenassevaaksjoemisnie geajnoelaajrosne maam edtjieh bueriedidh daan giesien. (g.b.) Bjørn Flått, Tore Bjørnes jïh Morten Aasheim.

Noere Snåasesne

Nomme: Jon Anta Eira Åhrén

Årroeminie: Raarvihke jïh Heia

Aaltere: 14

**–Maam darjoeh gosse ih leah skuvlesne?**

–Juelkietjengkerem tjïektjem, leam voelpigujmie jïh jïjnjem filmem vuartesjem.

**–Maam lih dorjeme jis aktem tïjjemaasjinam åtneme?**

–Jis tïjjemaasjinam åtneme lim sïjhteme bååstede tïjjesne vualkeme jïh staeriedamme gaajhkide fiejlide maam aarebi dorjeme. Juktie manne leam såemies aath dorjeme mejtie im lim byöreme.

**–Maam tjïelteiktedimmien bïjre ussjedh?**

–Tuhtjem jåasoeh jis mijjieh aktem bieliem sjïdtebe aktede stoerre tjïelteste, dan åvteste im jaehkieh Snåase sæjhta aevhkieh åadtjodh destie.

**–Magkeres giesiebarkoe lij luste orreme utnedh?**

–Lij luste orreme laavkomevaeptine barkedh aktene tjaebpies gaedtesne ålkoelaantesne. Dellie lim maahteme maaksoem åadtjodh biejjhguakesne årrodh jïh abpe biejjien murriedidh, jïh lim maahteme tjaebpies nïejth vuartasjidh.

**–Man guhkiem leaksoejgujmie gïehtelh?**

–Jïjnjem jeerehte, men daamtajommes nuhtjem 30 minudti raejeste akten tæjmoen raajan. Maahta naa guhkiem sjïdtedh naan aejkien jis mijjen jïjnjh leaksoeh jieniebinie faagine.

**–Mestie bïllh?**

–Manne bïllem vestieslaakan jaemedh. Vuesiehtimmien gaavhtan ij buektiehtidh voejngehtidh jallh baataridh.

**–Gïem lih sïjhteme årrodh akten biejjien?**

–Nov amma Lionel Messi, dan åvteste dïhte veartenen bööremes juelkietjengkerespïelije jïh joekoen jïjnjh beetnegh dïenesje. Dellie lim aaj sïjhteme jïjnjh beetnegh jïjtsanne vedtedh, guktie lim ræjhkoes orreme gosse vihth jïjtjeme sjïdti.

**–Mij dov lyjhkedefaage?**

–Tjuara vïtnedimmie årrodh, dan åvteste faagesne ij leah leaksoeh. jïh datne maahtah hijven karakteerem åadtjodh jalhts datne ih leah dan væjkele faagesne aarebistie.

**–Guktie gåarede juelkietjengkereboelhkine daan mearan?**

–Joekoen hijven. Mijjieh åvtene seerijisnie jïh manne 24 måalh dorjeme daan mearan. Mijjieh 4 gæmhpoeh spïeleme, jïh göökte dejstie gæmhpojste mijjieh vitnimh 18-0, aktem gæmhpoem vitnimh 13-1 jïh dle aktem gæmhpoem vitnimh 14-3.

**–Vïenhth 3. veartenedåara sjædta?**

–Jis Donald Trump presidentine sjædta maahta sån heannadidh. Tuhtjem dïhte gaajh rasistiske jïh im raaktan lyjhkh guktie dïhte ussjede.

**–Man guhkiem leah gaskeviermesne fïerhten biejjien?**

–Sovmem manne desnie gaskem aktem jïh njieljie tæjmoeh fïerhten biejjien, men jis vuesiehtimmien gaavhtan göökte filmh vuartesjem akten iehkeden maahta sån mahte gaektsie tæjmoeh sjïdtedh.