Noere Snåasesne

Nomme: Amalie Flått Håpnes

Aaltere: 14 jaepieh

Årroeminie: Rishaugen

**–Maam darjoeh gosse ih skuvlesne?**

–Leam voelpigujmie ektine jïh leaksoeh darjoem.

**–Man jïjnjem datne tellefovnesne?**

–Mahte iktesth fïerhten biejjien. Manne jïjnjem sosijaale meedijinie jïh voelpigujmie soptsestem.

**–Mij dov bööremes stoerre bissiebiejjieh?**

–Jåvle. Murreds fuelhkine jïh voelpigujmie årrodh jïh dellie vadtesh åadtjoem.

**–Maam edtjh daan giesien darjodh?**

–Im naan sjïere soejkesjh utnieh, bielelen fuelhkie edtja Danmaarhkesne mïnnedh göökte jeatjah fuelhkiejgujmie ektine. Edtjebe Legolaantese, jïh aaj Københavnesne mïnnedh.

**–Maam lih sïjhteme darjodh akten frijjejaepien?**

–Manne lim sïjhteme fealadidh. Lim sïjhteme bïjre jarkan fealadidh dejtie sijjide goh Los Angeles, London jïh Spanije.

**–Maam dov veeljemefaagen bïjre tuhtjh?**

–Mov lea “Savka jïh scena” jïh dïhte naa hijven. Mijjieh ånnetji barkeminie teaterinie jïh stååkedimmiejgujmie. Aarebi akten hïeljen limh meatan teateresportesne. Dan åvteste frijjem utnebe dejnie veeljemefaagetæjmojne mah leah aajmene giesieeejehtallemen raajan.

**–Maam tuhtjh illedahken bïjre steemmadimmeste tjïelteiktedimien bïjre?**

–Im raaktan dan jïjnjem dan bïjre ussjedamme, munnjien meehti saaht guktie sjïdtedh.

**–Man guhkiem gïehtelh leaksoejgujmie?**

–Jeerehte leaksoeveahkan mietie. Sïejhmemes dagke bielie tæjmoem, men saaht guktie dle fer guhkiem gïehtelem dan åvteste im leaksoeh sïjhth.

**–Mestie jearohke?**

–Tellefovneste, juktie lyjhkem ajve dam utnedh. Jïh dan åvteste manne jeenjemes tïjjem desnie nuhtjem.

**–Giem lih sïjhteme seedtedh akten aevries såålese?**

– Im lyjhkh skuvlem vaedtsedh, guktie lim gujht abpe dam seedteme – lohkehtæjjajgujmie sisnie.

**–Misse jeenjemes beetnegh nuhtjh?**

–Beetnegi åvteste mejtie åtnam, provhkem åajvahkommes njalkadahkh jïh jovkesem åestedh bovresne. jïh maahta aaj heannadidh manne vaarjoeh åastam.

**–Man jïjnjem tïjjem aereden daarpesjh?**

–Medtie tæjmoem, men jeerehti mejtie vissjem voeptide öörnedidh jïh mannem sminkadidh.

**–Mij lea dïhte ellen bööremes aarkebiejjien?**

–Gosse skuvle galhkeme. Dellie maahtam saahtah gåetide mïnnedh slaajperdidh.

Gïeleprïhtjhgåetie: Åarjelsaemieh gaajhkine aaltarinie gaavnesjieh

–Sjædta goh orresistie gaavnesjidh

Snåase: Göökth asken åarjelsaemieh Garveriesne gaavnesjieh saemiestieh

magnhild mona

[firmapost@snasningen.no](mailto:firmapost@snasningen.no)

–Mijjieh gïeleprïhtjhgåetiem utnebe guktie saemieh maehtieh gaavnesjidh, jïh gïelesijjiem utnedh gusnie maehtieh saemien nuhtjedh, Naina Helén Jåma Wigdahl soptseste. Dïhte sæjjasadtjebarkoem åtna goh kuvsje- jïh darjomeåvtehke saemien gïelen jïh kultuvren ektievoetesne.

–Gïeleprïhtjhgåetie ij leah akte orre prosjekte, dïhte aaj aarebi orreme, men dah veeljin dam vihth öörnedidh. Dah gaavnehtin dïhte orre prïhtjhgåetie Viosesne, Garveriet, lij akte åajvoeh gaavnedimmiesijjie.

–Mijjieh gïeleprïhtjhgåetine eelkimh voerhtjen, jïh gaavnesjibie göökth asken. Gosse gaavnesjibie tjahkasjibie soptsestallebe, spïelem spïelebe jallh vytnesjimmine jïh plearoeh gïehtelibie, Wigdahl soptseste.

Madtjeles

Doh bïevnesh mejtie bååstede åådtjeme gïeleprïhtjhgåetien bïjre leah hijven orreme. Wigdahl soptseste jïjnjh saemieh aktem ektiedimmiem sinsætnan nöörjen gïelesne utnieh, men ij saemien. Guktie gosse prïhtjhgåetesne gaavnesjieh tjuerieh saemiestidh sinsitnine jïh dellie sjædta ov goh orresistie gaavnesjidh.

– Gïeleprïhtjhgåetie lea gaajhkide njieptjide saemien sisnjelen, maahta ajve desnie årrodh saemien govledh, jallh jïjtje soptsestidh. Maahta darjodh jïjtse njieptjien mietie, Wigdahl buerkeste.

Gaavnedimmiesijjie

Maria Gunilla Påve Wilks (16) lij akte dejstie mij gïeleprïhtjhgåatan bööti. Dïhte desnie såemies aejkien aarebi aaj orreme.

–Tuhtjem joekoen hijven dah leah prïhtjhgåetine aalkeme. Hijven mijjieh åadtjobe saemiestidh dejgujmie mejgujmie jeenjemes nöörjen soptsestibie jeahta. Maria Gunilla lea meatan gosse nuepiem åtna. Tuhtjem joekoen hijven dah aktem sijjiem utnieh gusnie maehtieh gaavnesjidh jïh saemiestidh ektesne.

–Garveriet lea akte joekoen tjaebpies sijjie, Maria Gunilla jeahta.

Gaajhkh aalterh

Gïeleprïhtjhgåetie lea åarjelsaemide gaajhkine aaltarinie.

–Minngemes aejkien dïhte nööremes lij golmen jaepien båeries, dïhte båarasommes 85, Wigdahl mojjehte.

Medtie 12 almetjh böötin minngemes gaskevåhkoen.

–Jïjnjh almetjh båateme, Wigdahl tuhtjie.

BILDETEKST:

SOSIAALE Lissine gïelem haarjanidh dle hijven aaj mubpiejgujmie årrodh gïeleprïhtjhgåetesne. Duekesne g.b.: Laila Joma jïh Sara Marja Magga. Åvtene g.b.: Inga Emilie Joma, Maria Gunilla Påve Wilks jïh Emma Meerke Carina Magga.  Guvvie: Magnhild Mona.