Eatneme: Faalenasse tuvren bïjre Bergsåsesne guidine

Dåeredh kultuvrevaanterdimmesne

Snåase: Duarstan voestes vaanterdimmie aalka giesien gellijste kultuvrevaanterdimmijste Snåasesne. Plåamsterh mah bahtjedeminie jïh sjædtoeh Bergsåsesne leah daan tuvren teema.

lornts eirik gifstad

lornts@snasningen.no

Fïerhten giesien Snåasen voenejarnge gellie kultuvrevaanterdimmieh öörnede ovmessie gieltegs sijjide jïh histovrijes sijjide Snåasesne. Dovne voenen histovrije jïh eatneme teemine sjidtieh mej bïjre doh ovmessie dåeriedæjjah sijhtieh soptsestidh. Duarstan giesien voestes vaanterdimmie sjædta. Dellie Bergsåsen jïh orkidejebahtsedimmie leah teema. Dåeriedæjja jïh soptsestæjja Arne Tørring lea hobbybotanihkere jïh gellie jaepieh almetjh dåeriedamme Bergsåsesne.

–Manne jaepiej doekoe stuerebe stuerebe ïedtjem åådtjeme sjædtojde jïh moeride. Manne lïerem jïh ahkedh maam akt orre vuajnam fïerhten aejkien manne dagkeres tuvrine, Tørring soptseste.

Vaanterdimmie

Kultuvrevaanterdimmie aalka dan båeries meejerijen bijjielisnie, Bergsåsen maadtegisnie. Destie Heimsjøen gåajkoe vaadtsa gusnie ånnetji lïegkede, åvtelen jarkoe jïh våålese vihth vaadtsa.

–Tuvre maahta mahte njieljie tæjmoeh vaasedh, ïedtjen mietie dejstie mah meatan. Manne provhkem aktem jeatjah geajnoem våålese vaedtsedh, guktie dah mah meatan åadtjoeh ånnetji vielie vuejnedh eatnamistie jïh dejstie sveekes sjædtojste daesnie Bergsåsesne, Tørring tjïelkeste.

Ræjhkoes

Bergsåsen aktem joekoen ræjhkoes sjædtoevåarhkoem åtna, jïh abpe 16 orkideje-aarhth desnie gaavneme. Dej gaskem fruesko, flueblom jïh skogmarihand. Lissine dejtie orkidejide aaj moerh mah baahkem lyjhkoeh goh hassele, foeme jïh nommehts-moere mah sjïdteminie bïerjen åarjelraedtesne.

– Mearan vaedtsieminie bïevnesh åådtje dovne sjædtoej jïh moeri bïjre. Mijjieh sïjhtebe gaskem jeatjah aaj soptsestidh guktie almetjh tïjjen doekoe leah dejtie bådtjine nuhtjeme, Tørring soptseste.

BILDETEKSTER:

Kultuvrevaanterdimmie: Duarstan dïhte voestes giesien kultuvrevaanterdimmijste Snåasesne, jïh hobbybotanihkere Arne Tørring lea dåeriedæjja jïh soptsestæjja.

Reinrosa: Reinrosa lea akte dejstie aaremes plåamsterijstie mah bahtsedieh Bergsåsesne, jïh nov gujht aaj akte dejstie voestes aarhtijste mah desnie eelki sjïdtedh jïengetïjjen mænngan.

Fruesko: Frueskoen jallh Marisko mij dïhte aaj gohtjesåvva, lea akte dejstie botanihkeles sjïere aarhtijste maam dåeriedæjja Arne Tørring maahta vuesiehtidh kultuvrevaanterdimmesne. Guvvie: Lornts Eirik Gifstad