Natur: Tilbud om guidet tur i Bergsåsen.

Bli med på kulturvandring

Snåsa: Torsdag starter første runde av sommerens kulturvandringer i Snåsa. Blomstringen og plantelivet i Bergsåsen står da for tur.

lornts eirik gifstad

lornts@snasningen.no

Hver sommer arrangerer Snåsa bygdesentral en rekke kulturvandringer rundt om til ulike severdigheter og historiske steder i Snåsa. Både bygdehistorie og natur blir tema som de forskjellige guidene vil fortelle om. Torsdag er det duket for sesongens første vandring. Da er det Bergsåsen og blomstringen av orkideer i åsen som er tema. Guide Arne Tørring er hobbybotaniker og har i mange år guidet turer i Bergsåsen.

– Interessen for planter og trær har bare vokst med årene. Jeg lærer og ser stadig noe nytt hver gang jeg er på slike turer, forteller Tørring.

Vandring

Kulturvandringen starter ved ovenfor det gamle meieriet, ved foten av Bergsåsen. Videre går man opp til Heimsjøen der det blir en rast, før turfølget snur og går ned igjen.

– Turen kan ta opp mot fire timer, alt etter interessen hos deltakerne. Jeg bruker å ta en litt annen vei ned, enn opp, slik at turfølget får se litt mer av naturen og de sjeldne plantene her i Bergsåsen, forklarer Tørring.

Rikt

Bergsåsen har en eksepsjonelt rik vegetasjon, og det er dokumentert funn av hele 16 orkidearter i åsen. Blant dem er fruesko, flueblom og skogmarihand. I tillegg til orkideene er det også en rekke varmekjære trær og busker som hassel, trollhegg og tysbast som vokser i den sørvendte delen av berget.

– I løpet av turen blir det informert om både planter og trær. Vi vil også forteller hvordan mange av dem vi finner her blant annet opp gjennom tiden har blitt brukt i medisinsk bruk, forteller Tørring.

BILDETEKSTER:

Kulturvandring: Torsdag går den første av sommerens kulturvandringer på Snåsa og hobby botaniker Arne Tørring stiller som guide.

Reinrose: Reinrosa er an av de tidligste blomstene til å blomstre i Bergsåsen, og antageligvis en av de første artene som slo seg til der etter istiden.

Fruesko: Frueskoen eller Marisko som den også kalles, er en av de botaniske severdighetene som guide Arne Tørring kan vise frem på kulturvandringen. Foto: Lornts Eirik Gifstad