Nomme: Sofie Urstad

Aaltere: 16 jaepieh

Årromesijjie: Solbu

**–Maam darjoeh gosse ih skuvlesne?**

–Gosse im skuvlesne leam voelpigujmie. Provhkem aaj juelkietjengkerem tjïektjedh, men guhkiem mænngan dam darjoejim dan åvteste juelkiem vealhtjaramme.

**–Mah golme aath lih sïjhteme meatan vaeltedh akten aevries såålese?**

–Dellie lim sïjhteme tellefovnem meatan vaeltedh, guktie maahtam mejnie-akt gïehtelidh. Jïh manne lim sïjhteme straejmiebaanghkem meatan vaeltedh guktie lim maahteme tellefovnem laddadidh. Gåalmede aate lea biejjiebådtja, dan åvteste im sïjhth biejjeste roevtedh jallh eksemem biejjeste åadtjodh. Manne daejtie golme aatide meatan vaalteme, dan åvteste jis gåatan sïjhtem vihth maahtam ajve voejedh.

**–Gusnie lih sïjhteme årrodh aktem jaepiem?**

–Jis edtjim ålkoelaantesne årrodh aktem jaepiem, lim sïjhteme Australijem veeljedh. Dan åvteste manne desnie aarebi orreme jïh sïjhtem maaje dam ikth vielie dååjredh. Jis lim dohkoe vualkeme im leah sïjhteme skuvlem vaedtsedh, men ajve bïjre jarkan vualkeme vuajneme.

**–Maam edtjh jåarhkeskuvlesne vaedtsedh?**

–Edtjem studijesjïerefaagem vaedtsedh Kråangkesne dan åvteste manne sïjhtem dan jïjnjem studijemaahtoem utnedh goh gåarede, åvtelen aalkam studijigujmie. Jåarhkeskuvlen mænngan sïjhtem lohkedh juktie skïemtjesåjhterinie jallh pollisine sjïdtedh.

**–Maam edtjh daan giesien darjodh?**

–Daan giesien edtjem Åerjielasse, slaajperdidh jïh provne sjïdtedh. Jïh manne edtjem Malmöen gåajkoe vuelkedh åesiestidh.

**–Maam kreekide sïjhth årrodh?**

–Haha, akte sarve! Lij luste orreme dan åvteste dah eah dan tjaebpies jïh ij guhte dejtie dan jïjnjem lyjhkh. Jïh luste lij orreme almetjh geajnojne beltedh.

**–Maam tuhtjh Snåasesne fååtese?**

–Haallem ohtselem. Lij joekoen luste orreme haallem utnedh kåanstekraesiebaanine guktie maehtebe juelkietjengkerem tjïektjedh daelvege.

**–Gusnie vïenhth datne lea 15 jaepien minngelen?**

–15 jaepien minngelen gegkestem manne annje Snåasesne årroeminie jïh skïemtjesåjhterinie barkeminie. Jïh manne aaj gegkestem manne pruvreme jïh fuelhkiem åtnam.

**–Maam lih sïjhteme darjodh aktine tïjjemaasjinine?**

–Jis tïjjemaasjinam åtneme lim sïjhteme dej minngemes skuvlevåhkoej bijjeli njulhtjedh jïh ryöktesth åerjielasse vuelkedh.

**–Maam tuhtjh aaltereraasten bïjre mij jeahta datne ih åadtjoeh feestesne mïnnedh åvtelen 16 jaepieh illeme?**

–Tuhtjem joekoen jåasoeh dan åvteste iktesth aarebi skyllemeraaste orreme. Aaj naa jåasoeh dan åvteste learohkh klaassine juakadieh, guktie naakenh åadtjoeh feestesne mïnnedh, mearan mubpieh eah leah nuekies båeries.