Navn: Sofie Urstad

Alder: 16 år

Bosted: Solbu

**– Hva gjør du på fritida?**

– På fritida er jeg med venner. Jeg bruker også å spille fotball, men det har jeg ikke gjort på lenge siden jeg har skadet foten.

**– Hvilke tre ting ville du ha tatt med deg til en øde øy?**

– Da ville jeg ha tatt med meg telefonen, så jeg har noe å holde på med. Også ville jeg ha tatt med meg en powerbank slik jeg kunne ha ladet telefonen. Den tredje tingen jeg ville ha tatt med meg er solkrem, for jeg vil ikke bli solbrent eller få soleksem. Jeg hadde tatt med meg disse tre tingene, fordi om jeg ville hjem igjen er det jo bare å svømme.

**– Hvor ville du ha bodd i et år?**

– Hvis jeg skulle ha bodd i utlandet i ett år, ville jeg ha valgt Australia. Grunnen til det er at jeg har vært der før og har veldig lyst til å oppleve det igjen. Hvis jeg skulle ha dratt dit tror jeg ikke jeg ville ha gått på skole, men bare reist rundt og sett.

**– Hva skal du på videregående?**

– Jeg skal gå studiespesialiserende på Grong fordi jeg vil ha med meg så mye studiekompetanse som mulig, før jeg begynner på studier. Etter videregående har jeg lyst til å studere for å bli sykepleier eller politi.

**– Hva skal du gjøre i sommer?**

– I sommer skal jeg til Syden for å slappe av og bli brun. Også skal jeg på ferie til Malmö, for å shoppe.

**– Hvilket dyr har du lyst til å være?**

– Haha, en elg! De hadde vært gøy for de er ikke så fine og det er ingen som liker dem så godt. Også hadde det vært gøy å skremt mennesker i trafikken.

**– Hva synes du mangler på Snåsa?**

– Jeg savner en hall. Det hadde vært veldig gøy og hatt en hall med kunstgressbane slik at vi kan spille fotball om vinteren.

**– Hvor ser du deg selv om 15 år?**

– Om 15 år håper jeg at jeg fortsatt bor på Snåsa og jobber som sykepleier. Også håper jeg at jeg er gift og har familie.

**– Hva ville du ha gjort med en tidsmaskin?**

– Hvis jeg hadde hatt en tidsmaskin skulle jeg ha hoppet over de siste skoleukene og dratt direkte til Syden.

**– Hva synes du om at aldersgrensen for å dra på fest har blitt 16 år?**

– Jeg synes det er veldig dumt fordi det alltid tidligere har vært konfirmasjonsgrense. Det er også ganske dumt fordi kullene vil jo bli splittet, slik at noen får dra på fest, mens noen ikke er gamle nok.