Sjædtoeh: Voenegujnesiebrie ripsebåskoeh juekiesti

Ripse learoehkidie

Snåase: Evteben våhkoen voenegujnesiebrie bïjre jarkan skuvline mïnni jïh ripsebåskoeh plaantadi learohkigujmie ektine.

lornts eirik gifstad

[lornts@snasningen.no](mailto:lornts@snasningen.no)

Gaskevåhkoen evteben våhkoen tjåanghkan govhte ripsebåskoeh plaantadin dejnie ovmessie skuvline Snåasesne. Snåasen voenegujnesiebrie dejtie båskojde vedti, mij aaj bïjre jarkan mïnni jïh learoehkidie vuesiehti guktie edtjin båskojde plaantadidh.

–Mijjieh Voenegujnesiebresne tuhtjie vihkeles dïhte mij gohtjesåvva åenehksvualkeme beapmoe, jïh vierhtieh lïhkebisnie nuhtjedh. Mijjieh gegkiestibie daah ripsebåskoeh maehtieh mij akt sjïdtedh maam skuvlh maehtieh nuhtjedh, jïh ripsem aalojne nuhtjedh jallh dagke minngiebeapmojne, tjirkije Pia Gravbrøt Voenegujnesiebresne jeahta.

Tjaetsie

Dan aejkien vearelde lij jarkesamme giesievearaldistie mosnevearaldasse, jïh jalhts ohtje ebrie bööti, Gravbrøt læjhkan learoehkidie måjhtajehti dah tjoerin dejtie aadtjen plaantadamme båskojde tjaetsiestidh.

–Daelie jåarta gaajh gejhkie, jïh voestes boelhken mænngan plaantadamme båskoeh lissie jïjnjem tjaetsiem daarpesjieh, learoehkidie soptsesti.

Jåarhka

Plaantadimmie ripsebåskojste lea akte råajvarimmie mejnie Voenegujnesiebrie lea nïerhkeme daan jaepien, jïh naakede mejnie edtjin jåerhkedh jaepiej åvtese.

–Mijjieh libie bïjre jarkan skuvline daan jaepien, jïh mubpien jaepien edtjebe maanagiertine mïnnedh. Dan mænngan edtjebe gaajhkine healsoeinstitusjovnine mïnnedh goh skïemtjegåetie, Hovteigen, Hovtunet jïh Kløvertunet, Gravbrøt tjïelkeste.

BILDETEKSTER:

Ripsebåskoe: Learohkh njealjede klaasseste Snåasen skuvleste bøøtin jïh Pia Gravbrøtem viehkiehtin ripsebåskojde plaantadidh skuvlen lïhke.

Saemieskuvle. Dovne learohkh saemieskuvleste jïh maanah saemien maanagierteste viehkiehtin ripsebåskoeh plaantadidh saemieskuvlen lïhke.

Montessori: Learohkh mubpene klaassesne Snåasen montessoriskuvlesne göökte ripsebåskoeh åadtjoejin mejtie tjuerieh geehtedh tïjjen åvtese.

Noere Snåasesne

Nomme: Jonas Tyldum

Aaltere: 13 jaepieh

Årroeminie: Agle

**–Maam darjoeh gosse ih skuvlesne?**

–Juelkietjengkerem spïelem jïh saavrem.

**–Guktie juelkietjengkierinie gåarede daan boelhken?**

–Raaktan joekoen hijven. G14 lea vitneme gaajhkh gæmhpoeh, jïh 74-8 måalejoekehtsinie åtna. Mijjieh mih badth seerijem vitneme. Manne aaj meatan tjïertesne G16 jïh desnie libie 4 vitneme jïh 1 teehpeme. Vïenhtem manne leam 13 måalh dorjeme G16 tjïertesne, jïh 11 G14 tjïertesne.

**–Guktie lih sïjhteme dåemiedidh jis lottosne vitneme?**

–Im rikti daejrieh, men nov gujht gaajh geerjene sjïdteme. jïh jemmede bielien man gellie juelkietjengkeregaamegh manne lim åasteme.

**–Maam lih sïjhteme darjodh jis lih maahteme teleporteradidh?**

– Lim sïjhteme gaajhkene lehkesne mïnnedh. Vuesiehtimmien gaavhtan åerjielasse, jallh juelkietjengkeregæmhpojde.

**–Mij lij akte joekoen hijven giesiebarkoe orreme?**

–Maaksoem åadtjodh juelkietjengkerem spïeledh jïh måalh darjodh.

**–Maam tuhtjh daelie gosse Snåase jåarhka jïjtjeraarehke tjïeltine årrodh?**

–Idtjim dan jïjnjem meatan fulkh dennie aamhtesisnie, men raaktan idtjim naan mïelem utnieh dan bïjre. Nov lea hijven mijjieh oktegh sijjeste Stientjine ektine, men nov lij åajvoeh orreme aktine stoerre-Amfijine Aglesne.

**–Guktie edtjh skylledh?**

–Manne sïjhtem gærhkosne skylledh, jïh doh jeanatjommesh klaassesne edtjieh aaj dam darjodh. Im vissjh Stïentjese vuejedh dan gaavhtan, men ovrehte vïjhte mijjeste edtjieh dam darjodh.

**–Maam lih dorjeme jis ajve aktem våhkoem aajmene åtneme jieledh?**

– Manne doekeme gaajhkem maam åtneme jïh beetnegidie nuhtjeme Ferrariem åestedh. jïh dle sïjhteme Italijen gåajkoe vuajeme jïh meatan orreme bïjlegaahtjeminie jïh meatan orreme filmesne Fast and Furious 8.

**– Guktie vïenhth eatneme nåhka?**

– Donald Trump dïedtem vaalta eatnemen åvteste, jïh dellie eatneme nåhka.

**–Mij lea bööremes giesie-eejehtalleminie?**

–Maahtam juelkietjengkerem spïeledh iktesth, jïh bïjvele. Vaallah daarpesjem skuvlesne årrodh, men maahtam laavkodh jïh tjastem byöpmedidh. Haha, ij sån mov naan voelph utnieh mejgujmie maahtam meatan årrodh.

**–Mij dov lyjhkedefaage?**

–Vïtnedimmie jïh vytnesjimmie. Vïtnedimmesne maadtem slyöhpebe jïh maehtebe svihtjedh sijjeste gåetesne tjahkasjidh. Vytnesjimmesne åadtjobe maam akt darjodh, jïh åadtjobe maasjinide nuhtjedh.