Viosen: Garveriet kafé jïh åtnabovre vuasahtalleminie

Prïhtjhgåetie bååstede

VIOSEN: Daelie vihth maahta prïhtjhgåatan vaedtsedh eevre gaedtiebealesne Viosesne.

birger ringseth

[birger@snasningen.no](mailto:birger@snasningen.no)

Anne-Britt Eggen lea hijven viehkine, gellie jaepieh Garveriet bueriedamme Viosesne. Ruffien 4.b. vihth prïhtjhgåetiem rïhpesti mænngan goh Snåsaprodukte idtji sïjhth vielie meatan årrodh dæjmetje giesien.

Daelie 65 jaepieh mænngan Asrun Løberg jïjtje prïhtjegem gåassoehti guesside daesnie. Dïhte Hillaanteste bööti jïh barkoem åadtjoeji prïhtjhgåetesne dennie rööpses gåetesne gusnie Mediåsbovre lij.

–Bueriedimmie jïh rïhpestimmie Garverieste lea dïhte bööremes mij lea heannadamme Vioesesne, Asrun Løberg jeahta.

Biejjien rïhpestimmien mænngan dïhte jïh geellebe Osvald ligan bååstede, sijjen 62 jaepien provrebiejjien.

–Daate lij akte dejstie sijjijste gusnie mijjieh noerh gaavnesjimh. Daesnie prïhtjegem doekin jïh dle aaj hijven “gåmmaïebnh” utnin, Osvald föörhkede mearan Asrun tjïerteste geelleben veeljeme baakojste ij leah eevre buerie. Osvald jïjnjem daajra Viosenen histovrijen bïjre. Jaepien 1880 åvtelen lij ajve akte duerhpie Viosesne. Men vaaroefoeresjimmien gaavhtan Snåasenjaevresne lij joekoen sjiehteles sïeltegiïehtelimmine aelkedh gaedtiebealam. Jaepien 1880 dïhte eelki mij edtji Viosen jarkelidh staarine sjïdtedh Snåasesne. Dellie åesiestimmiesiebrie aktem gåetiesijjiem åadtjoeji johken Vibekken luvlielisnie Hearragaertienistie. Jaepien mænngan Garveriet tseegkesovvi desnie gusnie prïhtjhgåetie lea daelie. Jaepien 1883 gåetieh bøøtin jïh 1885 gaamehgåarojegaertene bööti. Mænngan vaarjoebovre bööti, motebovre, vaekniebovre jïh meejerijebovre.

–Akten boelhken golme prïhtjhgåetieh jïh 40 mah åesiestimmine gïehtelin Viosesne, Osvald soptseste.

«Bonden» Snåasenjaevresne vööji jaepien 1926 raajan, dellie ruevtieraajroe bööti. Men annje staare Viosesne jeeli såemies jaepieh.

–Jaepien 1940 bovre bööti ruevtieraajroestasjovnese. Dellie eelki vaananidh bovrigujmie Viosesne. jïh 1960-låhkoen minngiegietjesne meejerije juhti.

Daan biejjien ij leah jïjnjh sïelth aajmene dennie båeries staaresne. Omli laanteburriedåvvomesijjie, Norske naturopplevelser jïh Snåsningen leah daesnie. Daate orre rïhpestimmie Garveriet kaféste bovrine jïh vuasahtalleminie lea akte orre åeksie moeresne mij jieledem sjugnede dennie båeries åesiestimmiejarngesne.

–Manne vuajnam dah mah leah byjjenamme Viosesne aktem joekoen nænnoes tsiehkiem utnieh sæjjan. Guktie tuhtjem luste daam sijjiem ektiedidh Viosenen histovrijasse, prïhtjhgåetien aajhtere Anne-Britt Eggen jeahta. Dïhte aervede medtie 200 guessieh prïhtjhgåetiem vaaksjoejin rïhpestimmiehïeljen.

–Joekoen vihkeles aktem sijjiem utnedh gaavnesjidh, Asrun Løberg mojjehte mij daelie maahta aktem kåahpem prïhtjegistie vaeltedh sov båeries barkoesijjesne, ajve akte onne vaedtsemegåhkoe hïejmeste.

Bildetekst: