Viosen: Garveriet kafé og gjenbruksutsalg med utstilling.

Kafeen er tilbake

VIOSEN: Nå er det  igjen mulig å gå på kafé helt nede ved strandkanten i Viosen.

birger ringseth

[birger@snasningen.no](mailto:birger@snasningen.no)

Anne-Britt Eggen har med god hjelp, gjennom flere år pusset opp Garveriet i Viosen. 4. juni gjenåpnet hun kafédriften etter at Snåsaprodukter trakk seg ut etter driften i fjor sommer.

Det er nå 65 år siden Asrun Løberg selv serverte kunder kaffe her. Hun kom fra Høylandet og fikk jobb i kafeen i det røde bygget hvor Mediåsbutikken hadde tilhold.

– Oppussingen og åpningen av Garveriet er det beste som har hendt Viosen, sier Asrun Løberg.

Dagen etter åpningen var hun og ektemannen Osvald tilbake, på sin 62 års bryllupsdag.

– Dette var et av stedene vi ungdommene samlet oss. Her solgte de kaffe og så hadde de bra «kjerringemn», humrer Osvald, mens Asrun påpeker at ektemannens valg av ord ikke er spesielt optimalt. Osvald Løberg har god kontroll på Viosens historie. Før 1880 var det bare en husmannsplass i Viosen. Men det på grunn av varetransporten langs Snåsavatnet var det strategisk å med forretningsvirksomhet nært strandkanten. I 1880 startet det som skulle endre Viosen til å bli «byen» i Snåsa. Da fikk handelsforeningen seg ei tomt like øst for Vibekken av Prestgården. Året etter ble Garveriet etablert der kafeen er i dag. I 1883 kom det boliger og i 1885 kom skomakergården på plass. Det ble etter hvert manufaktur, moteforretning, ammunisjonsutsalg og meieriutsalg.

– I en periode var det tre kafeer og 40 som drev med handel i Viosen, opplyser Osvald.

«Bonden» trafikkerte Snåsavatnet fram til 1926, da ble jernbanen ble åpnet. Men fortsatt levde byen i Viosen en del år.

– I 1940 kom butikken på jernbanestasjonen. Da begynte det å avta med butikker i Viosen. Og på slutten av 1950-tallet flyttet meieriet.

I dag er det ikke mange bedrifter i den gamle byen. Omli landbruksverksted, Norske naturopplevelsen og Snåsningen holder til her. Nyåpningen av Garveriet kafé med gjenbruksutsalg og utstilling er et nytt skudd på stammen som skaper liv i det gamle handelssentrumet.

– Jeg merker at de som har vokst opp i Viosen har et veldig sterkt forhold til stedet. Så synes jeg det er artig å knytte dette stedet opp mot Viosens historie, sier kafédriver Anne-Britt Eggen. Hun anslår at rundt 200 besøkte kafeen åpningshelga.

– Det har så mye å si å ha et sted å samles, smiler Asrun Løberg som nå kan ta en kaffe på sitt gamle arbeidssted, bare en kort spasertur hjemmefra.

Bildetekst:

MØTEPLASS: Asrun Løberg (t.v.) kom fra Høylandet til Snåsa i 1950. I 1951 og -52 jobbet hun på kafeen som ble åpnet her etter Mediåsbutikken over gata flyttet inn her etter brannen 24. januar 1950. Asrun mener Anne-Britt Eggens (t.h.) oppussing av Garveriet, og nå åpning av kafeen er det beste som kunne skjedd Viosen. Foto: Birger Ringseth