Fisk: Samlet småfisk og satte ut i Klokkartjønna.

Ny fisk i Klokkartjønna

Snåsa: Nå er det igjen fisk i Klokkartjønna, etter fjorårets rotenonbehandling.

lornts eirik gifstad

[lornts@snasningen.no](mailto:lornts@snasningen.no)

I fjor vår besluttet fylkesmannens miljøvernavdeling at Klokkartjønna i Snåsa skulle behandles med giften rotenon. Årsaken var at man hadde tatt opp flere eksemplar av arten kanadarøye i vannet, en rovfisk art som slettes ikke hørte hjemme i der.

Endelig

Det ble først forsøkt med utstrakt garnfiske for å ta ut fiskearten, men for å være sikker gikk man i slutten av juni i fjor sommer til det endelige steget å behandle tjønna med rotenon.

Rotenon tar som kjent knekken på all fisk i vannet som behandles, og man er dermed nødt til å sette ut ny fisk om det igjen skal kunne bli en bærekraftig bestand av ørret i tjønna.

Utsett

Mandag 13. juni gikk representanter fra Statskog sammen med folk fra fylkesmannen og fisket opp over 200 småfisk som ble fraktet til klokkartjønna og satt ut der.

– Det er satt ut om lag 200 ørret i vannet. Det er krav om at man ved slike utsett skal bruke fisk fra nærliggende bekker, og ørretyngelen ble derfor fanget ifra merkesbekken som renner ned i Grønningen, forklarer fiskeforvalter Anton Rikstad hos fylkesmannens miljøvernavdeling.

200

Det ble satt ut 200 yngel i første omgang, og man vil ikke gjøre flere tiltak i vannet før man etter prøvefiske om et par års tid ser tilstanden på fisken som er satt ut.

– Erfaringsmessig er det godt med næring til fisken i vann som har vært rensket ut helt, men for å unngå at det blir for mye fisk i vannet setter vi ikke ut mer enn 200 fisk til p begynne med, forklarer Rikstad.

Venting

Fiskene som nå ble satt ut er imidlertid så små, at de som ønsker å fiske i tjønna antakeligvis må vente et par år før de kan forvente noen særlig fangst.

– Det er satt ut fiskeyngel fra fem centimeter og opp til om lag 20 centimeter, så det vil nok ta i hvert fall et par år før det er fiskbart i vannet, sier Rikstad.

Tips

Det er fortsatt ikke funnet ut hvordan kanadarøya havnet i Klokkartjønna, og fiskeforvalteren ønsker gjerne tips om det er noen som vet mer om saken.

– Fisken må være ført dit av folk. Vi tar gjerne imot tips, også anonyme, hvis det er noen som vet noe.

Vi vil også få tips om det er noen som får kanadarøye på kroken i nærliggende vann, sier Rikstad.

Bildetekster:

Småfisk: Fiskeforvalter Anton Rikstad og  Andreas Wæhre på jakt etter småfisk. Foto: Morten Aasheim.

Klokkartjønna: Framtidig Klokkartjønn-fisk. Foto: Morten Aasheim.

Dugnad: Dugnadsgjengen ved kveldsbålet f.v: Eva Kristin Grøndal, Statskog Morten Aasheim Statskog, Andreas Wæhre fylkesmannen, Anton Rikstad Fylkesmannen, Leif kåre Bergli Statskog (tilsyn Holden). Lengst til høyre i blått;  gjest Anna fra Sveits som går Norge på langs og bodde på Holden denne natta. Fotograf Marit Holien

Elli-Jonna Irmelin Joma

-          Hva gjør du på fritiden?

-          Jeg spiller fotball, volleyball, gjør jeg lekser og er med venner.

-          Hva er høydepunktet i din hverdag?

-          Det tror jeg må være når jeg får fri fra skolen, og alle måltidene i løpet av dagen.

-          Hva er målet ditt for sommeren?

-          Jeg håper jeg kan dra på mange turer, ha grillkvelder og bare kose meg sammen med venner og familie.

-          Hvilket yrke tror du ville passet for deg?

-          Jeg prater veldig mye så derfor hadde jeg sikkert passet i radio, men det er ikke et yrke jeg ville hatt hele livet.

-          Hvordan får du med deg nyheter?

-          Jeg får med meg mest nyheter gjennom telefonen og facebook. Jeg leser ikke aviser og slikt så ofte, derfor er det greit å få med seg litt på andre måter.

-          Hvilken fantasiverden ville du ha levd i?

-          Jeg tror jeg hadde valgt Harry-Potter fordi det hadde vært gøy å ha magiske krefter, også virker skolen veldig morsom.

-          Hvordan var konfirmasjonen?

-          Det var veldig gøy! Vi hadde god mat, jeg fikk mange fine gaver og det var veldig koselig å få samlet hele slekta.

-          Bruker du mye tid på morgenen?

-          Ja, jeg bruker en del tid noen ganger, men det kommer an på når jeg står opp. Jeg er ganske treg til å spise frokost så jeg bruker som oftest rundt en time.

-          Hvordan tror du verden ser ut om 100år?

-          Jeg tror verden er veldig perfekt og automatisert, men jeg tror folk etter hvert kommer til å gjøre det om slik at det blir mer likt som det er nå fordi folk får lyst til å gjøre ting selv igjen.

-          Har du noen form for overtro?

-          Jeg tror på ånder og engler, men jeg tror ikke på spøkelser da. Jeg tror ånder er mennesker som leter etter noe på jorda.

-          Kunne du ha tenkt deg å flytte til Mars?

-          Det er så langt unna familien min og andre mennesker, og jeg klarer meg ikke uten andre så jeg tror nok ikke jeg hadde klart det. Men det hadde vært gøy å være astronaut da for det ser så kult ut å være i romskip.

-          Har du noen gang ødelagt mobilen din?

-          Jeg har mistet en telefon i gulvet slik at kameraet knustes, også glemte jeg den på bussen en gang så noen tok den. Ellers har jeg ikke ødelagt telefonen min noe særlig.