Guelie: Gualetjh tjöönghkin jïh Klokkartjonnese bïejin

Orre guelie Klokkartjonnesne

Snåase: Daelie vihth guelieh Klokkartjonnesne, mænngan rotenonem desnie nuhtjin dæjmetje jaepien.

lornts eirik gifstad

[lornts@snasningen.no](mailto:lornts@snasningen.no)

Dæjmetje gïjren fylhkenålman byjresevaarjelimmiegoevtese sjæjsjali dah edtjin rotenonem nuhtjedh Klokkartjonnesne Snåasesne. Dan åvteste gellie kanadaraavrh bæjjese vaalteme jaevreste, akte guelie mij raaktan ij edtjh dennie jaevresne årrodh.

Minngemosth

Voestegh pryövin gelliej viermiejgujmie gööledh juktie dam gueliesåarhtem olkese vaeltedh, men juktie eevre seekere årrodh sjæjsjalin minngemosth ruffien minngiemossesne dæjmetje giesien rotenonem tjonnesne nuhtjedh.

Rotenon ojhte gaajhkh guelieh nåhkehte dennie jaevresne mesnie rotenonem nuhtjie, jïh dan åvteste tjuara orre guelieh tjonnese bïejedh jis edtja monnehke guelieveahka dååpmehkistie tjonnesne sjïdtedh.

Bïejeme

Måantan ruffien 13.b. tjirkijh Staateskåajjeste almetjigujmie fylhkenålmeste ektine, vielie goh 200 gualetjh göölin mejtie Klokkartjonnese foeresjin jïh dejtie jaavran bïejin.

–Ovrehte 200 dååpmehkh jaavran bïejeme. Gosse edtja guelieh jaevriej sijse bïejedh dle akte krïevenasse dah edtjieh veedtjesovvedh johkijste lïhkebisnie, jïh dååpmehkh dan åvteste göölesovvin Merkes-johkeste mij Grønningen sijse galka, gueliereerije Anton Rikstad fylhkenålman byjresevaarjelimmiegoevtesisnie jeahta.

200

Aalkoelisnie 200 dååpmehkepleajhkah jaavran bïejin, jïh goevtese ij sïjhth jienebh råajvarimmieh jaevresne darjodh åvtelen pryövegöölemen mænngan göökten jaepien minngelen, vuajna guktie lea dej gueliejgujmie mejtie disse bïejeme.

–Dååjrehtimmien mietie lea jïjnje beapmoe guelide dejnie jaevrine mejtie ellieslaakan reejneme, men juktie slyöhpedh fer jïjnjh guelieh jaevresne sjædta, ibie jienebh goh 200 guelieh jaavran bïejh aalkoelisnie, Rikstad tjïelkeste.

Vuerteme

Dah guelieh mejtie daelie jaavran bïejeme leah dan smaave, guktie dah mah sijhtieh tjonnesne gööledh tjuerieh sån vuertedh göökte jaepieh åvtelen dah maehtieh veanhtadidh aktem stoerre håanghkem.

–Dah dååpmehkepleajhkah mejtie tjonnese bïejeme lea vïjhte centimeeteren raejeste ovrehte 200 centimeeteren raajan, guktie nov gujht sæjhta göökte jaepieh vaasedh åvtelen gåarede jaevresne gööledh, Rikstad jeahta.

Tipsh

Ij leah annje gaavnehtamme guktie kanadaraavre Klokkartjonnen sijse bööti, jïh gueliereerije sæjhta maaje tipsem utnedh dastegh naaken vielie daajra aamhtesen bïjre.

–Almetjh sån gueliem dohkoe foeresjamme. Mijjieh maaje tipsh sijhtebe, aaj tjeakoes, jis naaken maam akt daajra.

Mijjieh sijhtebe aaj tipsh utnedh dastegh naakenh kanada-raavrem håagkese åadtjoeh jaevrine lïhkebisnie, Rikstad jeahta.

Bildetekster:

Gualetjh: Gueliereerije Anton Rikstad jïh Andreas Wæhre gualetjh ohtsedeminie. Guvvie: Morten Aasheim.

Klokkartjonne: Båetijen aejkien Klokkartjonneguelie. Guvvie: Morten Aasheim.

Dugnade: Dugnadedåehkie iehkedsdållebealesne. G.b. Eva Kristin Grøndal Staateskåajje, Morten Aasheim Staateskåajje, Andreas Wæhre fylhkenålma, Anton Rikstad fylhkenålma, Leif Kåre Bergli Staateskåajje (vååksjedimmie Holden). Åelkiesbielesne plaave klaerine; guessie Anna Sveitsen luvhtie mij Nöörjem meatesth vaadtsa jïh Holdenisnie årroejin daan jïjjen. Guvvievaeltije Marit Holien.

Elli-Jonna Irmelin Joma

-          Maam darjoeh gosse ih skuvlesne?

-          Juelkietjengkerem jïh volleyballem spïelem, leaksoeh darjoem jïh leam voelpigujmie ektine.

-          Mij lea dïhte ellen bööremes dov aarkebiejjien?

-          Tjuara sån årrodh gosse im edtjh skuvlese jïh gaajhkh maalestahkh akten biejjien

-          Mij dov ulmie daan geasan?

-          Gegkestem manne maahtam jïjnjem fealadidh, grilladidh iehkedi jïh ajve murriedidh voelpigujmie jïh fuelhkine ektine.

-          Maam barkojde vïenhth dutnjien sjïehteme?

-          Manne joekoen jïjnjem soptsestem dan åvteste gujht raadijovisnie sjïehteme, men ij leah akte barkoe maam sïjhteme utnedh abpe jieledem.

-          Guktie åadtjoeh saernieh govledh?

-          Jeenjemes saernieh åadtjoem tellefovnen jïh facebooken tjirrh. Im plaerieh jïh dagkerh dan daamtaj lohkh, dan åvteste ojhte hijven saernieh åadtjodh jeatjahlaakan.

-          Mennie fantasijeveartenisnie lih sïjhteme veasodh?

-          Vïenhtem manne lim veeljeme Harry Potter dan åvteste luste lij orreme magiske faamoeh utnedh, jïh skuvle aaj joekoen luste våajnoes.

-          Guktie skylleme?

-          Mijjieh njaelkies beapmoem utnimh, manne jïjnjh tjaebpies vadtesh åadtjoejim jïh joekoen murreds abpe slïektem tjöönghkedh.

-          Datne guhkiem gïehtelh aereden?

-         Jaavoe, muvhten aejkien guhkiem gïehtelem, men jeerehte gåessie tjuedtjelem. Manne naa sööjmes aeredsbeapmoem byöpmedidh, guktie daamtajommes nuhtjem ovrehte aktem tæjmoem.

-          Guktie vïenhth veartene vååjnoe 100 jaepien minngelen?

-          Manne vïenhtem veartene lea joekoen perfekte jïh automatiseradamme, men vïenhtem almetjh ånnetji ånnetji sijhtieh dam jarkelidh guktie vielie goh daelie sjædta dan åvteste almetjh lastoem åadtjoeh aatide jïjtjh darjodh vihth.

-          Dov naan såarhts bijjieiemiejaahkoem åtnah?

-          Manne jaahkam saajvide jïh eengkelidie, men im baaltastæjjide jaehkieh. Manne vïenhtem saajvh leah almetjh mah maam akt ohtsedeminie eatnamisnie.

-          Lih sïjhteme Marsen gåajkoe juhtedh?

-          Mars dan guhkede mov fuelhkeste jïh jeatjah almetjijstie, jïh im manne bïerkenh jis im dejtie mubpide utnieh, guktie im vïenhth manne dam nahkasjamme. Men lij luste orreme astronautine årrodh dan åvteste luste vååjnoe romskïhpesne årrodh.

-          Datne naan aejkien dov mobijlem murhkeme?

-          Manne aktem tellefovnem gualpan dasseme guktie kamera mårhkani, jïh ikth dle dam bussesne åajaldim guktie naaken dam veelti. Men im raaktan mov tellefovnem dan jïjnjem murhkeme.