LJOM: Snåase-baante orre plaatam sïjse spealede

Dellie maaje bååstede studijovisnie

SNÅASE/TYDAELIE: Daan våhkoen Ljom lea studijovisnie jïh orre plaatam sïjse spealede mij olkese båata mubpien gïjren.

magnhild mona

[firmapost@snasningen.no](mailto:firmapost@snasningen.no)

Daelie göökte jaepieh mænngan Ljom sov voestes plaatine bööti, men daelie vihth studijovisnie juktie orre musihkem darjodh.

–Daelie ibie jienebh utnieh dejstie mah gohtjesuvvieh snåsakauker, guktie daennie albumisnie libie dikth gaavneme mejtie Lina Jørstad jïh Reidar Sandnesmo lægan tjaaleme. Mijjieh aaj meatan vaalteme ohtje musihkem Gunnar Dæhliste, mij raaktan lea Sivert Engum Skavlanen maadter-maadter- maadteraajja Ljomesne, vokaliste Kjersti Kveli Ljomesne jeahta.

Baante soptseste doh laavlomh dennie orre albumisnie sijhtieh vielie öörnedamme jïh gellielaaketje sjïdtedh goh evtiebisnie albumisnie.

–Mijjieh guhkebe gïehtelamme åvtelhbodti daejnie plaatine. Soejkesjen mietie edtjimh sïjse spealadidh golken dæjman, men idtjimh buektehth. Mijjieh jïjnjem haarjanamme sïjsespealadimmien åvtelen, naakede maam idtjimh hïnnh dan jïjnjem darjodh evteben plaatan åvtelen. Manne aaj damtem dåehkie lea væjkalåbpoe ektesne spealadidh daelie jïh mijjieh daejrebe maam edtjebe darjodh gosse studijovasse båetebe, bassiste Anne Marte Eggen jeahta.

Orre lïhtsege

Dåehkie aaj orre lïhtsegem åådtjeme, Per Ohls Sveerjeste.

–Daelie gosse Per Ohls lea meatan dåehkesne utnebe trekkspill jïh gidtare sijjeste pianove, Eggen jeahta.

Evtebe plaata “Seterkauk”, lij Ljomen mietie akte gaajh sïeterebaseradamme plaata, dihte orre plaata sæjhta eevre jeatjahlaakan årrodh.

–Dihte orre plaata sæjhta almetjen veasomen bïjre årrodh jïh jienebh mïelh buektedh. Sæjhta vielie buerkiestimmieh årrodh. Dïhte orre, viertiestamme evtiebinie plaatine lea mijjieh ibie naan jïjtjetjaaleme teeksth utnieh daennie plaatesne. Sæjhta vielie teekstebeagkoehtimmie årrodh goh aarebi, Kveli jeahta mij nammoehtamme sjïdti Spellemannsprisese plaatine “No e tida” daan jaepien.

Giesiesoejkesjh

Ljom gellie konserth åtna daan giesien. Minngemes bearjadahken dah sijjen voestes konsertem utnin daan giesien, Støre gaertienisnie Skognesne.

–Dan mænngan edtjebe bïjre jarkan mïnnedidh jïh konserth utnedh mïetsken, gaskem jeatjah edtjebe öörnedimmine Trøndersk matfestival, Steinkjermartnan, sïeterekonserte Snåasesne jïh Såmmårkauken årrodh, Sivert Engum Skavlan jeahta.

Dåehkie soptseste dah sån sijhtieh vielie jaabnan spealadidh tïjjen åvtese, jïh ij ajve daan giesien.

Hijven sjædta

Dah plaatam sïjse spealadieh Tydaelesne, Larsville studijovisnie. Daate lea voestes aejkien dah leah raaktan daesnie.

–Studijove lea skåajjesne akten jaevrien lïhke, guktie ij leah mij gænnah mij mijjem sturrh gosse sïjse spealadibie, Eggen soptseste.

Ljom plaatam sïjse spealadih duarstan raejeste minngemes våhkoen jïh dovne daan biejjien. Dah gujht vienhtieh plaata joekoen hijven sjædta.

–Dihte mij lea dan luste Ljomine lea gaajhkesh mijjieh libie meatan laavloemidie darjobe. Manne vïenhtem plaata joekoen hijven sjædta, domtoe gujht naemhtie, Kveli jeahta mij aavode gaajhkide konsertide daan giesien.

–Mijjen leah jienebh tjeakoes soejkesjh tïjjen åvtese, guktie tjoerede ajve meatan fulkedh, Eggen minngemosth jeahta.

Bildetekster:

ORRE PLAATA: Evteben våhkoen Ljom Eggenisnie haarjani åvtelen sijjen orre plaatam sïjse spealadin Tydaelesne dan minngemes våhkoen. Guvvie: Birger Ringseth

STUDIJOVE: Daesnie Ljom stïeresne Larsenville studijovisnie Tydaelesne gusnie dah minngemes våhkoen leah sijjen orre plaatam sïjse spealadamme mij edtja gïjrese båetedh. Guvvie. Privaate.

Bæjjese Aantesvaaran dåeriedæjjine

Snåase: Laavadahken lij giesien mubpie kultuvrevaanterdimmie. Ulmie lij vaartoe Aantesvaeresne.

lornts eirik gifstad

[lornts@snasninegn.no](mailto:lornts@snasninegn.no)

Bæjjese Aantesvaaran lij giesien mubpien kultuvrevaanterdimmien ulmie Snåasesne. Vaartoe lea ryöknedamme goh akte dejstie Snåasen tjaebpemes beavnardahkijste, jïh gåabph doh jeanatjommesh maehtieh jaksedh jis ajve estieh vaedtsedh. Olav Moe, mij lij guide jïh 20 almetjh lin meatan vaanterdimmesne bæjjese vaaran. Moe aaj jienebh bööredamme meatan årrodh, goh amatööregeologe Johan Storm Nielsen mij akten gierkieaalteren bïjre soptsesti, Per Odd Eggen Blomlian bïjre soptsesti jïh Jan Gravbrøt soptsesti sieteri bïjre Aantesvaerien byjreskisnie. Tjåanghkan 20 almetjh lin meatan vaanterdimmesne. Im gujht vïenhth naaken gænnah sijhtieh saangerdidh dah lin meatan vaanterdimmesne, Astrid Bratlie jeahta Voenejarngeste.

Bijjene: Gaajhkesh mah lin meatan Aantesvaerien jallatjommesen nelnie. Eevre åelkiesbielesne tuvreguide Olav Moe. Guvvie: Snåasen voenejarnge.

Klåhkoegierkie. Gosse veedtsin bæjjese Aantesvaaran gaajhkesh dan åehpies klåhkoegierkien lïhke tjöödtjestin, akte gierkie mij aktem sjïere tjoejem dorje gosse disse tsaapma. Guvvie: Olav Moe