Volleyballe: Trööndelage 4.sijjiem veelti NM:sne

**Skraejriem åadtjoejin dejtie bööremes råakedh**

OSLO: Jonna Dunfjeld Mølnvik jïh Mathea Aune Bardal åadtjoejin jïjtjemse pryvedh laanten bööremes vööste volleyballesne.

birger ringseth

[birger@snasningen.no](mailto:birger@snasningen.no)

Gaektsie regijovnetjïerth gaahtjin NM-tihtelen bïjre volleyballesne Oslosne daan hïeljen. Jonna Dunfjeld Mølnvik jïh Mathea Aune Bardal jïh doh mubpieh spïelijh dennie tröönderen tjïertesne aktem nænnoes njealjedesijjiem veeltin.

–Daate lij gaajh luste jïh manne jïjnjem destie lïerim. Dæjman Trööndelage gaajhkide gæmhpojde teehpi, guktie manne lea madtjeles illedahkine, Jonna Dunfjeld Mølnvik jeahta.

Göökth vitnin

Dåehkiespïelesne Trööndelage voestes gæmhpoem Sogn jïh Fjordane bijjelen vitni, illedahkine 2-0. Mubpene gæmhposne Agderen vööste teehpin, illedahkine 0-2. Dennie minngemes dåehkiespïelegæmhposne Trööndelage 2-0 vitni tjïerten Øst vööste. Dejnie illedahkine doh tröönderh semifinaalebilledtem åadtjoejin Rogalaanten vööste gusnie teehpin 2-0, settsifferigujmie 25-6 jïh 25-7. Rogalaante aaj gellie laantetjiertespielijh sov tjïertesne utni . Bråånsefinaale Hordalaanten vööste sagke jïebnebe sjïdti, men minngemosth spïelijh jillielaanteste vitni 2-0 (25-14, 25-21).

Snåasen saavrehtæjjah Bernt Fridtjof Mølnvik lij stïeresne jïh vööjni guktie nïejth spealadin Oslosne.

–Njealjede sijjie lea joekoen hijven. Njieptjie lea joekoen jolle nïejtebielesne. Mijjieh vitnijidie, Rogalaante, semifinaalesne råakimh. Dah mijjem baaneste njïejestin, men limh ovrehte seamma daltesisnie goh Hordalaante mij bråånsem veelti, Mølnvik jeahta.

Mathea Aune Bardal lij vïenhteme Trööndelage lij akte nåakebe tjïerte goh dïhte mesnie lij meatan Oslosne.

Ånnetji ierielimmesne

–Manne madtjeles njealjede sijjine, dam vïenhtem gaajhkesh mijjieh limh, jïh dagke ånnetji ierielimmesne.

Dïhte tuhtji nöörjenmïestereskaape jolle kvaliteetem utni, jïh lastoem åadtjoeji vielie saavredh.

Dagke sïjhtem pryövedh buerebe sjïdtedh guktie åadtjoem vielie spealadidh, jïh vielie madtjeles årrodh dejnie maam jïjtje darjoem mubpien jaepien, Aune Bardal jeahta, mij tuhtjie luste satne åadtjoji cupfinaalide vuartasjidh senijovride seamma hïeljen.

–Akte joekoen stoerre skraejrie meatan årrodh. Manne lastoem åadtjoem buerebe sjïdtedh, Jonna jeahta.

**–Dov naan ulmieh åvtese?**

–Mov ulmie lea gujht åadtjodh regijovnetjïertesne spealadidh aaj mubpien jaepien.

Saavrehtæjja Mølnvik veanhta daelie gosse nïejth leah meatan orreme Oslosne, dle dïhte sæjhta saavremem tsevtsedh åvtese.

–Akte joekoen stoerre skraejrie gosse nïejth vuejnieh dah maehtieh veeljesovvedh spealadidh dagkerh tjïertine. Manne vïenhtem gaajhkesh skraejriem åadtjoeh tjerkebe barkedh. Daelie almetjh gåatan båetieh mah leah meatan orreme aktene turneradimmesne gusnie dovne teknihke jïh taktihke leah jolle njieptjesne. jïh mijjieh saavrehtæjjah libie jeatjah saavrehtæjjah råakeme jïh digkiedamme mejnie mijjieh maehtebe vielie barkedh. Destie skraejriem åadtjobe vielie barkedh, dovne dah mah eadtjohke jïh mijjieh geerve.

–Mejnie tjoerede vielie barkedh?

–Mijjieh tuhtjimh söörvadimmie lij ålvoes, desnie tjïerth mah joekoen tjarke söörvadin. Mijjieh tjoerebe væjkalåbpoe sjïdtedh dejnie. Mijjieh dan bïjre åvtelhbodti deejrimh jïh dam tjïelkelaakan vööjnimh. Mijjieh Rogalaantem råakim semifinaalesne jïh dah mahte mijjem baaneste söörvadin.

Bildetekst:

TRÖÖNDELAGE: Laanten njealjede bööremes Trööndelageste båata: Jonna Mølnvik nommerinie gaektsie tjåådtje jïh Mathea Aune Bardal nommerinie uktsie åelkiesbielesne åvtene. Guvvie: Bernt Fridtjof Mølnvik.