volleyball: Trøndelag tok 4. plass i NM.

Motivert av å møte de beste

OSLO: Jonna Dunfjeld Mølnvik og Mathea Aune Bardal fikk testet seg mot landets beste i volleyball.

birger ringseth

[birger@snasningen.no](mailto:birger@snasningen.no)

Åtte regionlag konkurrerte i helga om NM-tittelen i volleyball i Oslo. Jonna Dunfjeld Mølnvik og Mathea Aune Bardal og resten av det trønderske laget tok en sterk fjerdeplass.

– Det var skikkelig artig og lærerikt. I fjor tapte Trøndelag alle kampene, så jeg er fornøyd med resultatet, sier Jonna Dunfjeld Mølnvik.

To seiere

I gruppespillet vant Trøndelag første kamp 2–0 over Sogn og Fjordane. I andre kampen tapte de 0–2 mot Agder. I den siste gruppespillkampen vant Trøndelag 2–0 over Øst. Med det sikret trønderne seg semifinalebillett mot Rogaland hvor de måtte se seg grundig slått 2-0, med settsifrene 25–6 og 25–7. Rogaland stilte for øvrig med en rekke landslagsspillere. Bronsefinalen mot Hordaland ble mye jevnere, men endte til slutt med 2-0-seier til vestlendingene (25-14, 25-21).

Snåsatrener Bernt Fridjof Mølnvik var til stede og fikk med seg jentenes innsats i Oslo.

– Fjerdeplass er veldig bra. Nivået er veldig høyt på jentesiden. Vi møtte vinnerne, Rogaland, i semifinalen. De feide oss av banen, men vi var på talefot med Hordaland som tok bronsen, sier Mølnvik.

Mathea Aune Bardal hadde fått inntrykk av at Trøndelag var et dårligere lag enn det hun var med på i Oslo.

Litt overrasket

– Jeg er fornøyd med fjerdeplassen, det tror jeg vi alle var, og kanskje litt overrasket.

Hun syntes norgesmesterskapet holdt høy kvalitet og fikk lyst til å trene mer.

Jeg vil kanskje prøve å bli bedre slik at jeg kan få spille mer og være mer fornøyd med egen innsats neste år, sier Aune Bardal som syne det var artig å få med seg cupfinalene til seniorene samme helga.

– Det er veldig motiverende å være med. Jeg får lyst til å bli bedre, sier Jonna.

**– Har du satt deg noen mål?**

– Jeg har i hvert fall mål om å komme med på regionlaget også neste år.

Trener Mølnvik tror jentenes deltakelse vil påvirke treningene framover.

– Det virker motiverende å se det går an å bli plukket ut til sånne lag. Jeg tror det inspirerer alle til å jobbe hardere. Nå får vi hjem folk som har vært med på en turnering med høyt nivå, både teknisk og taktisk. Og vi trenerne har truffet andre trenere og diskutert hva vi kan jobbe videre med. Det inspirerer til å jobbe videre, både for aktive og voksne.

– Hva må dere jobbe mer med?

– Vi møtte et voldsomt servepress, lag som servet skikkelig tungt og tøft. Vi må heve oss på det området. Vi visste om det på forhånd og så det tydelig. Vi møtte Rogalands i semifinalen og ble vi nærmest servet av banen.

Bildetekst:

TRØNDELAG: Landets fjerde beste kommer fra Trøndelag. Jonna Dunfjeld Mølnvik står bak med nummer åtte og Mathea Aune Bardal med nummer ni til høyre foran. Foto: Bernt Fridjof Mølnvik