Noere Snåasesne

Nomme: Ingrid Grongstad Steinkjer

Årromesijjie: Imsdalen

Aaltere: 14 jaepieh

**–Maam darjoeh gosse ih skuvlesne?**

–Volleyballem spealedem jïh daanhtsohtem.

**–Maam noerh sijhtieh utnedh Snåasesne?**

–Nov amma gaarsjelimmiehaalle. Volleyballesne, vuesiehtimmien gaavhtan, tjengkerh daamtaj rehpiem jeksieh vïtnedimmiesavkesne.

**–Mij lea dïhte nåakemes skuvline?**

–Leaksoeh, dan åvteste skuvlesne barkeminie, jïh gosse gåetide båata tjuara vielie barkedh.

**–Guktie tuhtjh meatan årrodh volleyballem spealadidh?**

– Joekoen luste. Dellie voelpigujmie ektine, saavremh leah hijven jïh jaa- luste.

**–Mij lea dïhte vïerremes daelvine?**

– Dellie dan tjåetskeme. Manne iktesth gåaloem.

**–Maam veeljemefaagide åtnah, jïh guktie dan bïjre tuhtjh?**

–Mov lea savka jïh scene, jïh dïhte joekoen luste. Mijjieh lïerebe jearsoes årrodh scenesne, jïh doestedh vuartasjæjjaj uvte tjåadtjodh. Manne leam meatan orreme UKM:sne daanhtsojne, men veeljemefaagesne jeenjemasth teatere.

**–Dov naan rovnegs nåakevoeth?**

–Manne jïjtsene bangsemisnie soeskem. Manne ajve faahketji tjahkesjem mov bangsemisnie soeskem iktegisth. Dagke daamtaj gosse lea ovrovne.

**–Mestie datne tjarke reesmesovvh?**

–Soeskemetjoejh. Gosse buertiebealesne tjahkasjibie jïh manne im byöpmedh, mearan doh mubpieh dam darjoeh, jïh dah soeskemetjoejh darjoeh. Destie tjarke reesmesovvem!

**–Datne provhkh Alfesne årrodh?**

–Ijje, raaktan im desnie orreme. Mov leah dan jïjnjh darjomh gosse im skuvlesne, jïh im asteme, men vïenhtem dïhte akte hijven sijjie gusnie almetjh gaavnesjieh jïh lustestellieh.

**–Misse aavodh jaepien 2016?**

- Im dan jïjnjem dan bïjre ussjedamme. Aavodem geasan jïh guhkies eejehtallemem utnedh. Ibie dan jïjnjh soejkesjh utnieh daan jaepien, men mïnnebe sån hæhtjosne jïh edtjebe ånnetji gåetesne årrodh.

**–Maam datne vïenhth datne darjoeminie luhkien jaepien minngelen?**

–Manne ööhpehtimmiem åådtjeme, men im raaktan daejrieh gænnah mejnie manne sïjhtem barkedh.

**–Man gåhkese vïenhth teknologije lea båateme tjuetien jaepien minngelen?**

– Im rikti daejrieh, dan åvteste ij leah dan aelhkie dam sov uvte vuejnedh. Lij gaajh luste orreme bïjligujmie mah haeliehtieh, jïh feeth mah jïjtsistie beapmojne dievieh!

**–Guktie lea meatan årrodh daanhtsoehtidh Stientjesne?**

– Luste. Men reesmesovvem dan åvteste dan gåhkese vuejedh, jïh abpe laavadahke nåhka dejnie. Men jaa, luste lea. Mijjieh provhkebe göökte joekehts stijlh utnedh akten vuasahtallemen åvtelen. Dellie akte orre boelhke sjædta orre stijligujmie. Daamtaj hiphop jïh ohtje latijnen utnebe. Mov lyjhkedsstijle lea hiphop.

**–Maam lih sïjhteme darjodh jis lih bïenje aktem biejjiem?**

–Manne lim sïjhteme gaajh jïjnjem beapmoem bårredh, gaajhkem maam ribleme, jïh manne lim sïjhteme mov siejpiem dåalvodh!

Svalbard: Jovna Zakarias Dunfjell Snåaseste lopmevæjroemïrhtoem Svalbardesne dååjri.

Snåasehke væjroemïrhtosne

Svalbard: Snåsningen Jovna  Zakarias Dunfjell Snåaseste ajve 400-500 meeterh dehtie sijjeste orre gusnie lopmevæjroemïrhtoe lij Longyerbyesne goeven 19.b.

lornts eirik gifstad

[lornts@snasningen.no](mailto:lornts@snasningen.no)

Jåvle akte itjmies jarkelimmie sjïdti dejtie årroejidie Longyerbyesne Svalbardesne. Lopmevæjrosne, mij stoerre bielieh dejstie gåetijste ræjvoeji, göökte almetjh sealadin ajve naan gille biejjieh jåvli åvteli. Akte dejstie mij lij eevre mïrhtoen lïhke lij snåasehke Jovna Zakarias Dunfjell. Dunfjell kateketine jïh åårganistine barka Svaldbarden gærhkosne. Dan åvteste lij ryöjredamme barkedh jåvli, men idtji guhte lij ryöjredamme akten dagkeres jåvlese mij daan jaepien sjïdti.

– Manne edtjim barkedh jåvli, men raaktan lim ussjedamme gåetide Trööndelagesne mïnnedh dan biejjien åvtelen væjroe vyjri. Dan nåake vearelden gaavhtan dle idtji girtie gænnah destie vuelkieh, jïh dan åvteste idtjim maehtieh gåetide vuelkedh, Dunfjell soptseste.

Joeleds

Dunfjell medtie 400-500 meeterh væjroesijjeste årroeminie, dïhte lij gåetesne jïh raeffesne jïh idtji vaahrese ussjedh.

– Manne sirenah govlim aeredsbiejjien, men dan åvteste manne leam Tråantesne orreme gellie jaepieh, dellie lim vaane dejnie jïh idtjim vielie dan bïjre ussjedh dellie. Daate lij læjhkan voestes aejkien manne sirenah govlim Longyearbyesne. Akten ståanten mænngan såaknen hearra ringki jïh jeehti manne tjoerim barkose båetedh. Akte væjroe lij båateme. Desnie jïh dellie lij dan geerve guarkedh guktie tjoerim gihtjedh mejtie lij akte haarjanimmie, Dunfjell buerkeste.

Jåvkelamme

Elmesne Svalbardesne dan evteben jïjjen jïjnjem tjuatseme. Dan jïjnje guktie Jåvna idtji buektehth olkese båetedh sov gåeteste oksen tjïrrh.

–Dan jïjjen dan jïjnjem tjuatseme guktie idtjim buektehth oksem rïhpestidh dan garre lopmen gaavhtan. Manne tjoerim olkese kråapodh klaasen tjïrrh, aaj desnie lopme lij bæjjese klaasen gåajkoe, Dunfjell soptseste.

Geajnoe lij gåaltoedamme, guktie tjoerim bïjlem laehpedh. Dellie Jovna tjoeri lopmeskovterem dåeriedidh jarngen gåajkoe.

Geerve guarkedh

Easkah gosse lïhkebe bööti jïh åadtjoeji væjroem jïjtse tjelmiejgujmie vuejnedh dïhte guarkaji daate lij rïektesisnie.

–Easkah gosse væjroem vööjni manne guarkajim daate lij rïektesisnie. Lij geerve guarkedh akte væjroe edtji båetedh gaskoeh gåetine. Daate sån akte guhkies biejjie sjædta, ussjedim, Dunfjell jeahta.

Dïhte årroejidie desnie garmerde dan barkoen åvteste maam desnie darjoejin.

–Akte joekoen radtjoes ohtsemeaksjovne jïh sjeakome sjïdti væjroen mænngan, Dunfjell jeahta.

Tjåanghkoesijjie

Gærhkoe Longyerbyesne akte tjåanghkoesijjie sjïdti gellide årroejidie, jïh biejjie doekoe jienebh jienebh gærhkose böötin. Desnie åadtjoejin lïegkedidh, jïh åadtjoejin dan ovmurreds heannadimmien bïjre soptsestidh.

– Mov barkoe akten dagkeres aejkien lea stïeresne årrodh dejtie almetjidie mah dam daarpesjieh. Manne daesnie vuesiehtimmien gaavhtan jis dah naakenem daarpesjieh mejnie maehtieh soptsestidh, Dunfjell buerkeste. Mïrhtoen mænngan sjæjsjalin gærhkoe edtji ræhpas årrodh almetjigujmie abpe jåvlen, juktie stïeresne årrodh årroejidie. Lissine jöörhkin dej iemie jåvlen aerpievuekiejgujmie.

– Mijjieh libie pryöveme dan iemie jåvlem utnedh goh gåarede, dej aerpievuekiejgujmie mejtie utnebe daesnie, Longyerbyen gærhkosne, Dunfjell minngemosth jeahta.

BILDETEKSTER:

Svalbard: Jovna Zakarias Dunfjell kateketine jïh åårganistine barka Svalbarden gærhkosne.

JÅHTEME: Dæjmetje tjaktjen Jovna Svalbarden gåajkoe juhti gusnie kateketine jïh åårganistine barka. Guvvie: Privaate