Sørsamisk kultur: Elever fra det sørsamiske området samlet i Snåsa

De eldste serverte de minste barna

Snåsa: I forrige uke var 1. – 7.-klassinger samlet til språk og kulturuke ved Åarjel-saemiej skuvle.

lornts Eirik Gifstad

[lornts@snasningen.no](mailto:lornts@snasningen.no)

Reindrift og de åtte årstidene var tema da Åarjel-saemiej skuvle i forrige uke inviterte til språk- og kulturuke.

– Denne uken har de eldste elevene (5.-7. klasse) jobbet med temaet reindrift, med spesielt fokus på reineieren. I den forbindelse har vi besøkt reindriftskontoret og sett hvordan de har det der. Så skal eldste elevene lage lunsj til de yngre klassene, forklarer Anita Dunfjell Aagård.

Torsdag formiddag var de eldste elevene i full gang med å lage bijreme-bearkoe (skavet kjøtt) til de yngre elevene ved Åarjel-saemiej skuvle. Elevene på småtrinnet arbeidet med å lage smykker.

– Vi har jobbet med de åtte årstidene og sett på en film om dette ved Saemien Sijte. Elevene har også laget smykker. Duodji er en tradisjonell inneaktivitet på vinteren, forklarer lærer ved småtrinnet, Lisa Dunfjeld-Aagård.

Elevene fikk også sett hvordan samiske bruksgjenstander har utviklet seg, og lære både praktisk og historisk kunnskap.

– Vi har snakket mye om hvordan ting var før i tiden sammenlignet med nå. Elevene har blant annet fått sett hvordan en fjellsekk så ut, hva man hadde med før i tiden og hvordan man pakket den. Så sammenlignet vi det med hvordan sekken ser ut og pakkes med nå til dags, forklarer Dunfjell. Språk- og kulturukene har tradisjonelt vært fullpakket med elever fra fjern og nær, men denne gangen var deltakerantallet lavere.

– Vi har elever fra blant annet de svenske kommunene Strømsund og Berg, men det er ikke like mange tilreisende elever som tidigere. Årsaken et at det har vært slakting i både Stjørdal og Røyrvik, og mange er med på det i stedet for å komme hit, forklarer Dunfjeld.

Bildetekster:

Matlaging: 5.-7. klasse lagde lunsj til resten av elevene ved skolen. F.v: Ante Jonasson (Strømsund), Jone Utsi Kappfjell (Namsskogan), Joel Eira Åhren (Røyrvik), Marja Gosen Jåma (Snåsa/ Nordli). Alle foto: Lornts Eirik Gifstad

Smykker: Elevene i 1.-4. klasse laget mange fine smykker.

Vinteraktivitet: De åtte årstidene var tema. F.v: Elise Jåma (Snåsa), Maja Buljo Åhren (Hammerdal), Elin Regina Åhren (Jorm), Mina Eira Åhren (Røyrvik), Lilja Jåma-Berg (Snåsa) lager smykker som en innendørs vinteraktivitet.

Nytt og gammelt: Elevene fikk lære hva som skiller den gamle og den nye fjellsekken med innhold. Foto: Anne Lise Dunfjeld.

Ung i Snåsa

Oddvin Åsvold Kjenstadbakk

Alder: 14 år

Bor: Bakkegrenda

**- Hva gjør du på fritiden?**

- Spiller dataspill, står på skateboard, og er sammen med venner. Jeg liker å lære nye ting, og så er det gøy når man kjenner at man får til noe.

**- Hva spiller du?**

- Jeg spiller for det meste et dataspill som heter League of legends.

**- Hvordan er det å være på LAN**

- Det er gøy, for jeg kan bare sitte å spille med venner hele tiden. Det er også gøy å være med på konkurranser. Jeg har vært på LAN en gang før, og i år håper jeg å vinne League of legends-konkurransen. Hvis vi vinner får alle på laget et tastatur, en datamus og 500 kroner hver.

**- Hvor håper du at du er om 20 år?**

- Da er jeg 34 år - håper at jeg har en jobb. Jeg vil bli elektriker, og kanskje bo på Steinkjer.

**- Hvilken superkraft ville du ha hatt?**

- Tror jeg vill ha kunnet teleportere. Da hadde jeg dratt over alt.

**- Hva er det viktigste rommet i huset?**

- Rommet mitt, for der har jeg datamaskinen. Det er der jeg er mest, men jeg ville ha overlevd lenger på kjøkkenet.

**- Hvor i verden ville du bodd i ett år?**

- Det hadde vært gøy å bo i Tyrkia. Jeg har vært der før og det var fint. Eller Kreta kanskje, for der er det varmt og jeg kunne ha skatet.

**- Hva håper du det er til middag når du kommer hjem?**

- Pizza fra Orion, for det er godt. Orion har den beste pizzaen.

**- Hvilket dyr ville du ha vært?**

- En ørn. Da kunne jeg ha flydd, men hvis jeg kunne vært et dyr som ikke finnes ville jeg ha vært en drage, for de har mye makt

**- Hva ville du blitt berømt for?**

- Skating. Da slipper man å kjøpe utstyr selv, som regel, for man blir sponset. Man blir sponset og rik av å stå på skateboard.

**- Hva ville du ha brukt 50 000kr på?**

- Tror kanskje jeg ville ha brukt rundt 20 000 på ny data, og resten ville jeg ha spart.

**- Hvis du skulle flyttet til Mars og fikk ta med deg én personlig ting. Hva hadde du tatt med deg?**

- Verdens lengste fiberkabel, for da hadde jeg hatt bra internett.

**- Hvilket dataspill ville du ha levd i?**

- Mario. Der er det så lett å leve uendelig, så jeg slipper å dø - og så får jeg prinsessa til slutt.