Presidenteguessieh: Saemiedigkiepresidente jïh stoerredigkiepresidente Snåasesne

–Daelie mij akt tjuara heannadidh

SNÅASE: Saemiedigkiepresidente Aili Keskitalo aervede stoerredigkiepresidente vööjni Saemien Sijten gåetie lea dejbaaletje sjïdteme.

birger ringseth

[birger@snasningen.no](mailto:birger@snasningen.no)

–Manne aervedem stoerredigkiepresidente såemies learoem åådtje gosse guessine daesnie. Dïhte vuajna gåetie lea napkeme jïh barkoe fer stoerre sjïdteme daan gåatan, saemiedigkiepresidente Aili Keskitalo jeahta.

Duarstan iehkedsbiejjien dïhte guessine bööti Saemien Sijtese seamma tïjjen goh stoerredigkiepresidente Olemic Thomassen jïh fylhkenålma Inge Ryan guessine böötin dan åarjelsaemien åejviestaarese.

Joe rïhpestimmiehåalemisnie tjïelten åejvie Tone Våg Saemien Sijtem garmerdi dan åajvoeh barkoen åvteste mij mahte 30 jaepieh vaaseme, juktie orre åarjelsaemien kultuvregåetien tseegkedh Snåasesne.

Stoerredigkiepresidente lij aaj guessie Saemien Sijtesne mahte gaektsien jaepien gietjeste, dellie goh lïhtsege kultuvremoenehtsistie.

–Maam datne ussjedh gosse ij mejtegh leah heannadamme Saemien Sijtine?

– Manne ussjedem jeenjesh leah guhkiem vuarteme kultuvregåetiem åadtjodh, jienebh goh daesnie. Gaatesjen dle naemhtie. Hævvi dle åarjelsaemien kultuvre prååsehke. Ij leah nuekies ajve dam vaarjelidh gïelen tjirrh. Tjoerh aaj aktem gemtebe mieriem utnedh. Naemhtie dle badth gegkestem akte raerie sjædta. Men im maehtieh dam dåajvoehtidh. Daate lea reerenassen spïele. Eah leah mov naan beetnegh mejtie maahtam joekedidh.

**–Men datne hov politihkeste båatah?**

–Maahtam mån dam meatan vaeltedh goh akte vihkeles aamhtese. Dam edtjem ojhte darjodh.

Keskitalo jeahta abpe daan saemiedigkieboelhken dle orre Saemien Sijte læstoen bijjiebielesne orreme fïerhten aejkien Saemiedigkie kultuvre-, tjïelte- jïh finansedepartemeentem gaavnesje.

Man vihkeles raaktan lea gosse akte stoerredigkiepresidente museumen gåajkoe båata, museumedirektööre daam jeahta:

–Vihkeles dïhte daajroem åtna jïh vuajna lea daerpies aktine sijjine åarjelsaemien gïelese jïh kultuvrese. Dïhte gujht almetjigujmie soptseste. Joekoen hijven dïhte båata jïh ïedtjem vuesehte. Maahta sån mij akt destie sjïdtedh, gegkeste.

Tjïelten åejvie aaj dam veanhta.

–Manne jaahkam daajroem bæjjese bigkedh lea hijven. Dah lin væjkele Saemien Sijtesne daan biejjien.

BILDETEKSTER:

PRESIDENTH: Stoerredigkiepresidente Olemic Thommessen jïh saemiedigkiepresidente Aili Keskitalo guessine mïnnin Saemien Sijtesne minngemes duarstan. Guvvie: Birger Ringseth

BÅATSOE: Eva Bendikke Jåma stoerredigkiepresidentem (gaskoeh) jïjnjem lïerehti gosse sov jieleden bïjre soptsesti goh noere båatsoesaemie. Dïhte heesti stoerredigkiepresidentem aktem saetniesvoetekommisjovnem tseegkedh mij meehti gïehtjedidh guktie staate Nöörje lea båatsoen vööste dåemiedamme tïjje doekoe.

Fylhkenålma Inge Ryan (å.b.) Guvvie: Birger Ringseth

JUVRH: Mattias Jåma stoerredigkiepresidentem buerkiesti sijjen dåeriesmoeri bïjre juvrigujmie. Daesnie krijsen measehkem vuesehte, maam akte aarhtse lea tjåagkeme. Gïerkehtse lea akte stoerre dåeriesmoere mijjen luvnie, Jåma jeehti. Guvvie: Birger Ringseth

GUESSIEH: Båatsoesaemie Mattias Jåma, fylhkenålma Inge Ryan, tjïelten åejvie Tone Våg, museumedirektööre Birgitta Fossum, stoerredigkiepresidente Olemic Thommessen, saemiedigkiepresidente Aili Keskitalo, fylhkentjïelten åejvie Pål Sæther Eiden jïh båatsoesaemie Eva Bendikke Brækkfjell Jåma. Guvvie: Birger Ringseth

Noere Snåasesne

Nomme: Brita Amalie Dahl

Aaltere: 13 jaepieh

Årromesijjie: Dæli

**- Maam darjoeh gosse ih skuvlesne?**

- Volleyballem spealedem, laavloem, gitarrem spealedem jïh leam fievsesne.

**- Maam sïjhth vaedtsedh jåarhkeskuvlesne?**

- Sïjhtem healsoe jïh byjjenimmiem vaeltedh, jallh gaarsjelimmiem, jallh bigkeme jïh tseegkeldahkh, goh akte lissie soejkesje.

**- Mij lea dïhte lustemes maam maahta darjodh daelvege?**

- Skovterem vuejedh jïh ålkone mïnnedh dållem bïejedh jïh ajve murriedidh.

**- Maam lih sïjhteme jovkedh daehtie raejeste jïh abpe jieleden jis lih tjoereme aktem aatem veeljedh?**

- Ehh, dagke juvsem, dan åvteste im bruvsem lyjhkh.

**- Maam datne tuhtjh Snåasesne fååtese?**

- Manne sïjhtem voejemetjïertem Snåasesne utnedh dan åvteste manne lyjhkem voejedh, jïh lij luste orreme voejemesaavremh utnedh juktie sagke buerebe sjïdtedh. Jïh dle lim sïjhteme skuvlekovrem utnedh gusnie limh maahteme laavlodh – ij mij akt dan itjmies gænnah, men lij luste orreme pryøvedh!

**- Guktie lih sïjhteme ræjhkoes sjïdtedh?**

- Lim sïjhteme lottosne vitnedh jallh manne sïjhtem ræjhkoes sjïdtedh akten åajvoeh barkoen tjirrh.

**- Man jaepien lih sïjhteme reakasovvedh?**

- Lij luste orreme 70- jïh 80 låhkoen dååjredh, guktie dagke 1955 jallh mij akt. Dellie lim tenåringe orreme 1970-låhkoen aalkoelisnie.

**- Mij lea dov bööremes jaepieboelhke?**

- Tjuara sån gïjre årrodh gosse lopme aalka sjalkedh, hïevje sjædta jïh dovne nuekies goekedh jïh lopme.

**- Provhkh @lfesne årrodh?**

- Manne desnie orreme ajve ikth, men tuhtjem raaktan joekoen luste desnie årrodh. Luste buertietennisem spealadidh, musihkem goltelidh jïh voelpigujmie årrodh desnie.

**- Man guhkiem lih sïjhteme veasodh jis lih maahteme ihkuven aajkan veasodh?**

- Im vïenhth manne lim sïjhteme båarasåbpoe sjïdtedh goh 100 jaepieh, guktie im sïjhth båarasåbpoe sjïdtedh jïh eevre skråanhkode jïh dealoes sjïdtedh.

**- Maam edtjh daelvie-eejehtallemisnie darjodh?**

- Edtjem LAN:se! Raaktan vïenhtem rovnege sjædta desnie årrodh, men edtja aaj meatan årrodh barkoedåehkesne, viehkiehtidh beapmoem jurjiehtidh jïh gaahtjemh öörnedidh jïh dagkeres.

**- Guktie vïenhth NM-volleyballesne sjædta Kristiansandesne?**

- Manne dan tjarke disse aavodem. Guktie naa luste gosse onne Snåase edtja NM:se aktene dan stoerre gaarsjelimmesne, joekoen nïejtide.