Noere Snåasesne

Nomme: Martin Selliås

Aaltere: 15

Årroeminie: Rishaugen

–Maam darjoeh gosse ih skuvlesne?

–Provhkem spïeledh jïh gaarkh saavredh Snåasen saavremejarngesne.

–Maam veeljemefaagine åtnah jïh maam dan bïjre tuhtjh?

–Mov leah eatneme jïh ålkonejielede. Tuhtjem joekoen hijven juktie dellie ålkone jïh kråahpem svihtjeminie, dållem bïejebe jïh numhtie. Mijjieh aaj mïnneme laejrieduvvegi vööste skööhteme. Im rikti mujhtieh gusnie libie orreme.

–Maam lih sïjhteme darjodh jis lih ovvåajnoes aktem tæjmoem?

–Lim sïjhteme pryövedh Nokasem rebpieldidh.

–Man jïjnjem tjoejkeme daan daelvien?

–Ikth, dam darjoejim jååktan veeljemefaagesne.

–Mïsse lih sïjhteme reakasovvedh vihth?

– Vïenhtem manne lim sïjhteme læjjoeninie jallh dagkarinie sjïdtedh. Dellie maahtam ajve gællasjidh slaajperdidh.

–Giem lih sïjhteme meatan vaeltedh akten aevries såålese?

– Bear Grills, juktie dellie raeriem åadtjoem guktie edtjem bearkadidh dennie aevries såålesne.

(Bear Grills: brittiske heamturealmetje jïh åehpies dan programmen åvteste man nomme ålma eatnemen vööste, journ. mïerhk.)

- Dov naan rovnegs nåakevoeth?

–Provhkem gïetem seejkedh jïh soermide tjöönghkedh goh akte poete gosse edtjem maam jiehtedh. Joekoen gosse sïjhtem pryövedh maam akte vihkeles buektedh.

–Man tïjjeboelhken lih sïjhteme veasodh?

– Lim sïjhteme åvtese vuelkedh juktie vuejnedh guktie dellie vååjnoe. Ovrehte jaepien 2200 jallh mij akt numhtie.

– Maam edtjh jåarhkeskuvlesne vaedtsedh?

- Ussjedamme elektrom vaedtsedh juktie sïjhtem elektrihkerinie , bïjledåvvoejinie jallh plearoeh sjïdtedh.

– Maam tuhtjh orrenöörjen bïjre skuvlesne?

– Tuhtjem mijjieh limh byöreme dejnie orrijidh skuvlesne. Gåessie maa sïjhtebe nåhtoem utnedh dam maehtedh? Manne lim sïjhteme gaajhkh jeatjah faagh utnedh goh orrenöörjen.

–Mij lea daerpies jis datne edtjh Snåasesne årrodh båetijen aejkien?

–Dagke vielie barkoe. Vaenie barkoe Snåasesne. Jïh dagke jienebh gåetieh jarngesne.

–Datne mïsse akt jaahkah?

–Ijje. Manne vïenhtem eatneme lea gaajhkem sjugniedamme, men aadtjen leam orrijamme baltastæjjijste bïlledh.

–Maam edtjh daelvieeejehtallemen darjodh?

–Edtjem mån LAN:sne årrodh, gåetesne årrodh, filmem vuartasjidh, guessieh åadtjodh jïh numhtie. Vïenhtem daate mov gåalmede jaepie sjædta Bondelanesne. Dïhte joekoen luste juktie dellie maahtam spïeledh jeatjah almetjigujmie mej ïedtje daatesne jïh daataspïelesne, jïh manne voelph råakem mejtie ajve råakem muvhten aejkien jaepien.

Hammoedimmie: Orre bannerem hammoedamme.

Hammoedimmiegaahtjemem vitni.

Snåase: Snåasehke Jørgen Kjenstad NTE jïh Bondelanen hammoedimmiegaahtjemem vitni.

Lornts Eirik Gifstad

lornts@snasningen.no

Gaskoeh tsïengelen NTE jïh Bondelan beagkoehtin dah sïjhtin orre hammoedimmiem utnedh akten bannerasse maam gellie jaepieh Bondelanesne nuhtjeme. Såemies hammoedimmiekrïevenassi sisnjeli gaajhkesh mah lin meatan gaahtjemisnie åadtjoejin darjodh maam jïjtje sïjhtin, jïh raeriestimmiejgujmie båetedh guktie dïhte orre bonnebe edtji vååjnedh. Gaahtjeme orriji tsïengelen 27.b. jïh daelie aktem vitnijem gaahtjemisnie veeljeme.

–Eah lin dan jeenjesh meatan mejtie mijjieh limh vaajtelamme, men limh joekoen madtjeles hammoedimmine maam vitnijinie veeljeme gaahtjemistie, John Petter Mellingen NTE:sne soptseste. Snåasehke Jørgen Kjenstad vitnijinie sjïdti. Dan sjïekenisnie dïhte aktem vadtesekåarhtem åådtje 2016 kråvnajgujmie. Altese hammoedimmie åtnasåvva rollupsine ovmessie promoteradimmielaavenjassi sjïekenisnie.

Kjenstad mubpien jaepien vaadtsa linjesne Meedija jïh kommunikasjovne Stïentjen jåarhkeskuvlesne. Ij lij ussjedamme meatan årrodh gaahtjemisnie åvtelen akte voelpe satnem heesti meatan årrodh.

– Daniel Fossum mannem skreejri aktem raeriestimmiem seedtedh. Bielelen skuvlelaavenjassh daate lea dïhte voestes hammoedimmie maam manne dorjeme. Naa luste manne vitnim, Kjenstad jeahta.

Jalhts hijvenlaakan daejnie hammoedimmine lyhkesi idtji sienth satne edtja hammoedimmine barkedh.

–Sïjhtem mån såemies hammoedimmieh darjodh lusten gaavhtan, men manne sïjhtem animasjovnine barkedh, buerkeste.

Kjenstaden hammoedimmie sæjhta sån båetedh NTE:n rollupsinie. Voestes aejkien mijjieh maehtebe dam vuejnedh lea daan jaepien Bondelanesne.

Bondelan aalka mubpien dæjstan, jïh veanhtedeminie ovrehte 190 almetjh båetieh. Öörnedæjjajgujmie jïh guessiejgujmie bijjelen 200 almetjh sijhtieh stïeresne årrodh dejnie sijjine dej vïjhte biejjiej öörnedimmie jåhta. Öörnedæjjah leah goh aarebi jaepiej haasteme eejhtegh jïh jeatjah tjetskehke almetjh båetedh vuejnedh mij Lanesne heannede. Lissine spïeleguru Bernt Erik Sandnes sæjhta guessine båetedh Lanese sov håaleminie «Spïele lea aejlies». Håaleme lea orrestamme dæjmatjistie jïh annje seamma sjyöhtehke.

Bildetekster:

Vitni: Jørgen Kjenstaden hammoedimmieraeriestimmie NTE:n gaahtjemem vitni.

Rollup: Jørgen Kjenstaden hammoedimmie trygkesåvva goh rollups ovmessie promoteradimmielaavenjasside NTE:se.