Ung i Snåsa

Navn: Martin Selliås

Alder: 15

Bor: Rishaugen

– Hva gjør du på fritiden?

– Jeg bruker å spille og trene styrke på Snåsa treningssenter.

– Hva har du i valgfag og hva synes du?

– Jeg har natur og friluftsliv. Jeg synes det er veldig bra for vi er ute og er fysisk aktiv, tenner opp bål og litt sånn. Vi har også vært med og skutt på leirduer. Jeg husker ikke helt på hvilke steder vi har vært.

– Hva ville du gjort om du var usynlig i en time?

– Jeg ville prøvd og rane Nokas.

– Hvor mye har du gått på ski i vinter

– En gang, og det var i går gjennom valgfaget.

– Hva ville du ha blitt gjenfødt som?

– Tror jeg ville ha blitt en løve eller noe. Da kan jeg bare ligge og slappe av.

– Hvem ville du ha tatt med deg

til en øde øy?

– Bear Grills, for da får jeg tips til hvordan jeg skal overleve på den øde øya.

(Bear Grills: britisk eventyrer, og kjent for programmet mann mot natur. journ.anm.)

- Har du noen rare uvaner?

– Jeg bruker å strekke ut hånda og samle fingrene som en poet når jeg skal si noe. Det skjer spesielt når jeg vil prøve og få fram et poeng.

– Hvilken tidsepoke ville du ha levd i?

– Jeg ville ha dratt fram i tid for å se hvordan det ser ut. Sikkert rundt år 2200, eller noe slikt.

– Hva skal du gå på videregående?

– Jeg har tenkt å gå elektro fordi jeg vil bli elektriker, bilmekaniker, eller lignende.

– Hva synes du om nynorsk på skolen?

– Jeg synes vi skulle ha kuttet det fra skolen. Når i all verden har vi bruk for det? Jeg ville hatt alle andre fag enn nynorsk.

– Hva må til for at du skal ville bli boende på Snåsa?

– Kanskje mer arbeid. Det er lite arbeid i Snåsa. Og kanskje flere hus i sentrum.

– Har du noen form for tro?

– Nei. Jeg mener naturen har skapt alt, men jeg har nettopp overvunnet frykten for spøkelser.

– Hva skal du gjøre i vinterferien?

– Jeg skal vel på LAN, være hjemme, se film, få besøk, og lignende. Tror dette blir mitt tredje år på Bondelan. Det er veldig gøy for jeg kan spille med andre folk som er interessert i data og spill, og jeg møter venner som jeg bare treffer noen ganger i året.

Design: Har designet ny banner.

Vant designkonkurranse

Snåsa: Snåsningen Jørgen Kjenstad vant NTE og Bondelans designkonkurranse.

Lornts Eirik Gifstad

lornts@snasningen.no

I midten av januar gikk NTE og Bondelan ut og ønsket ny design til et banner som i mange år har blitt brukt under Bondelan. Innenfor noen enkle designkrav fikk deltakerne i konkurransen utfolde seg fritt, og sende inn sine forslag til hvordan det nye banneret skulle se ut. Konkurransen ble avsluttet 27. januar, og nå har en vinner av konkurransen blitt kåret.

– Det var ikke så mange deltakere som vi kanskje hadde ønsket, men vi var godt fornøyde med designet vi nå har plukket ut som vinner av konkurransen, forteller John Petter Mellingen ved NTE. Snåsningen Jørgen Kjenstad sto bak vinnerforslaget. Han mottar dermed et gavekort på 2016 kroner. I tillegg blir designet hans brukt på rollups i forbindelse med ulike promoteringsoppdrag.

Kjenstad går på andreåret på Medier og kommunikasjon ved Steinkjer videregående skole. Han hadde ikke tenkt på konkurransen før en kamerat oppfordret ham til å delta.

– Daniel Fossum pushet meg til å sende inn et bidrag. Bortsett fra skoleoppgaver er dette det første designet jeg har laget. Det var ganske kjekt at jeg vant, sier Kjenstad.

Selv om han lyktes godt med dette designet ser han ikke for seg en yrkesvei innen design.

– Jeg kan nok komme til å lage noen design for moro skyld, men det er animasjon jeg satser på, forklarer han.

Kjenstads design blir etter alt å dømme å finne på NTEs rollups. Første visning blir under årets Bondelan.

Bondelan åpner for øvrig neste tirsdag, og det er forventet om lag 190 deltakere. Med arrangører og besøkende vil det da til enhver tid vil være godt over 200 personer i lokalene de fem dagene arrangementet pågår. Arrangørene har som tidligere år oppfordret foreldre og andre nysgjerrige til å stikke innom og se hva som foregår på Lanet. I tillegg vil spillguru Bernt Erik Sandnes gjeste Lanet med sitt foredrag «Spill er sunt». Foredraget er blitt oppdatert siden i fjor og fortsatt like dagsaktuelt.

Bildetekster:

Vant: Designforslaget til Jørn Kjenstad vant NTEs konkurranse.

Rollup: Designet fra Jørn Kjenstad blir trykket opp som rollups til ulike promoteringsoppdrag for NTE.