**Sak til oversetting:**

Haarjanimmie: Hïejmevaarjelimmie båatsoem tjåanghkose bööredi militærehaarjanimmien bïjre Cold Response 2016.

Heerreden dahkoeh

Snåase: Goh akte bielie dehtie skaaraheerreden barkoste haarjanimmien Cold Response 2016 sjïekenisnie, HV-12 båatsoem haarjanimmiedajvesne tjåanghkose bööredi.

Lornts Eirik Gifstad

lornts@snasningen.no

Militærehaarjanimmien Cold Response 2016 sjïekenisnie mij edtja årrodh bïjre jarkan abpe Gaske-Nöörjesne, dle HV-12, oberste Ebbe Deraas njueniehkisnie akten tjåenghkies tjåanghkose bööredi tjirkijigujmie dejstie båatsoedajvijste gusnie haarjanimmie lea. Ulmie lij govlesadtemem tseegkedh vaarjelimmien jïh båatsoen gaskem, guktie dah meehtin ovvaantoeh jïh dåeriesmoerh heerredidh dej göökte guejmiej gaskem.

Govlesadteme

10–15 båatsoealmetjh böötin jïh tjïelkestimmiem åadtjoejin guktie haarjanimmie maahta båatsoem tsevtsedh. Båatsoe beevni HV-12 gusnie dah leah sijjen bovtsigujmie daelie ihke haarjanimmiefoeve bööremeslaakan maahta baajedh årrodh bovtside sturredh.

–Manne vïenhtem mijjieh åvtelhbodti tjoerebe darjodh maam maehtebe darjodh juktie dåeriesmoerh heerredidh mah maehtieh jijhtedh. Men hævvi ibie maehtieh gaajhkem mievriestidh. Dan åvteste sijhtebe båatsoen raerieh utnedh maam maehtebe darjodh juktie bööremeslaakan heerredidh, Deraas jeehti.

Jïh Deraas aaj vaestiedassem åadtjoeji, aaj såemies ”nuhteligs raerieh”.

–Ij lij aelhkemes orreme liktedh voestegh, dellie dagke slyöhpeme ”dåaroem” utnedh? Algot Jåma jerhpiedi.

Dåeriesmoerh

Båatsoen gaavhtan dle jienebh biehkieh mah maehtieh lissie barkoem vedtedh haarjanimmien mænngan, men helikopterinie haeliehtidh krievviej bijjeli jïh jïjnje vuejeme dejnie dajvine gusnie krievvie lea neebnesovvin goh såemies dåeriesmoerh mah meehtin jijhtedh.

–Helikopterh maehtieh beltedh jïh bovtsem sertedh, men aaj jeatjah vuejeme maahta dåeriesmoerh sjugniedidh. Bovtse vaadtsa desnie gusnie aelhkemes vaedtsedh, jis akte beelhtevåågnegeajnoe dajven tjïrrh båata dellie bovtse sæjhta dam dåeriedidh. Dellie geervebe mijjese sjædta krievviem tjåenghkesne utnedh dennie dajvesne gusnie edtja årrodh. Dellie lissie barkoe mijjese sjædta haarjanimmien mænngan, Hanne-Lena Wilks soptseste.

Dååjrehtimmie

Dååjrehtimmiej gaavhtan dehtie minngemes stoerre haarjanimmeste dajvesne, Battle Griffin, dle dejtie govlesadtemetjåanghkojde öörnedin vaarjelimmien jïh båatsoen gaskem.

–Govlesadteme mijjine båatsosne lea sån buerebe orreme daan aejkien. Dïhte aajnehke mij lea akte haesteme mijjese, lea gosse haarjanimmieåvtehkh soejkesjidie jarkelieh mearan haarjeneminie, Hanne-Lena Wilks jeahta. Lars Isak Påvine ektine dïhte lea sijjen krievviejgujmie åarjese jåhteme, raaktan dam dajvem slyöhpedh gusnie vaarjelimmie lea jeahteme jeenjemes darjomh sjædta.

Tjåanghkoe

Båatsoe jïh vaarjelimmie edtjieh vihth gaavnedidh joe njoktjen 10.b., eevre gosse haarjanimmie lea galhkeme. Dellie edtjieh digkiedidh mejtie dåeriesmoerh åtneme, jïh gaavnedh guktie dah maehtieh dejtie loetedh.

Bildetekster:

Bïevnesh: Trööndelagen hïejmevaarjelimmiedajven åvtehke, oberste Ebbe Deraas beevni dejtie mah tjåanghkose böötin dej darjomigujmie mah heannadieh haarjanimmesne Cold Response.

Heerreden: Båatsoesaemieh Hanne-Lena Wilks (g.b.) jïh Lars Isak Påve (å.b.) ligan tjåanghkoen mænngan haarjanimmieåvtehkigujmie jïh oberstinie Ebbe Deraas, bovtsigujmie jåhteme åarjese dajvesne goh akte heerreden råajvarimmie haarjanimmien åvtelen.

Faktaboks:

Cold Response 2016

 16 000 dåaroenïerh 15 ovmessie laantijste edtjieh meatan årrodh haarjanimmesne

 Åejviebielie haarjanimmeste edtja årrodh njoktjen 2. – 9.b.

 Haarjanimmiedajve lea abpe Nöörjesne Oslon åarjelen raejeste, Bådåddjon noerhtegen raajan. Haarjanimmien åejviedajve sæjhta årrodh Trööndelagesne.

 Vaarjelimmie beavna lissie vuejemen bïjre geajnoej mietie dajvesne, dovne åvtelhbodti, mearan haarjanimmie jåhta jïh haarjanimmien mænngan.