**Sak til oversetting:**

Øvelse: Heimevernet ba reindrifta inn til møte om militærøvelsen Cold Response 2016.

Tar forebyggende grep

Snåsa: Som en del av det skadeforebyggende arbeidet i forbindelse med Corld Response 2016, inviterte HV-12 til møte med reindrifta i øvingsområdet.

Lornts Eirik Gifstad

lornts@snasningen.no

I forbindelse med militærøvelsen Cold Response 2016 som skal foregå rundt om i hele Midt-Norge inviterte Hv-12, med Oberst Ebbe Deraas i spissen, inn til et felles møte med representanter fra de berørte reindriftsområdene. Målet var å opprettholde dialog mellom forsvaret og reindrifta, slik at man kunne forebygge konflikter og problemer mellom de to partene.

Dialog

10–15 reindriftsutøvere møtte opp og fikk forklart hvordan øvingsaktiviteten kan påvirke reindrifta. De informerte HV12 om hvor de har sine reinflokker for at de øvingsstyrkene best mulig kan unngå å forstyrre dyra.

– Jeg mener vi i forkant må gjøre det vi kan for å forebygge eventuelle problemer. Men vi kan selvsagt ikke kan forutse alt. Derfor vil vi ha reindriftas innspill på hva vi kan gjøre for å forebygge mest mulig, sa Deraas.

Og Deraas fikk da svar, også noen «nyttige tips».

– Hadde det ikke vært enklest å mekle først, så hadde kanskje «krigen» vært unngått? spøkte Algot Jåma.

Problemer

For reindrifta er det flere momenter som kan skape ekstraarbeid etter øvelsen, men helikopterflyging over flokkene og mye trafikk i områdene der reinen holder til ble nevnt som potensielle problemer.

– Helikopter kan skremme og flytte reinen, men også annen trafikk kan være problematisk. Reinen går der det er lettest å gå, går det et beltevognspor midt gjennom området vil den følge det. Da blir det vanskeligere for oss å holde flokken samlet i det området den skal være. Det gir oss ekstraarbeid i etterkant, forteller Hanne-Lena Wilks.

Erfaring

Det er erfaringene fra siste storøvelse i området, Battle Griffin i 2005, som var grunnlaget for dialogmøtene mellom forsvaret og reindrifta.

– Dialogen med oss i reindrifta har nok vært bedre denne gangen. Det eneste som er en utfordring for oss, er når øvingsledelsen endrer planene underveis, sier Hanne-Lena Wilks. Hun har sammen med Lars Isak Påve flyttet reinflokkene sine sørover i fjellet, nettopp for å unngå området der forsvaret har forespeilet mest trafikk.

Møte

Reindrifta og forsvaret skal møtes igjen allerede 10. mars, like etter øvelsens slutt. Da skal de diskutere eventuelle problemer som har vært, og finne løsninger på dem.

Bildetekster:

Informasjon: Sjef for Trøndelag heimevernsdistrikt oberst Ebbe Deraas, informerte møtedeltagerne om scenarioet som er tenkt å utspille seg under øvelse Cold Response.

Forebyggende: Reindriftsutøverne Hanne-Lena Wilks (t.v.) og Lars Isak Påve (t.h.) hadde etter dialog med øvingsledelsen og Oberst Ebbe Deraas, flyttet reinen sin sørover i området som et forebyggende tiltak før øvelsen.

Faktaboks:

Cold Response 2016

 16 000 soldater fra 15 ulike nasjoner skal delta på øvelsen.

 Hoveddelen av øvelsen skal foregå fra 2.-9. mars.

 Øvingsområdet strekker seg over hele Norge fra sør for Oslo til nord for Bodø. Hovedområdet for øvelsen vil være i Trøndelag.

Forsvaret melder om ekstra stor trafikk langs veiene i området, både i forkant, under og etter øvelsen.