Trondheimsolistene åabpetjigujmie Våg Aaknes Vonheimesne

-         **Åajvoeh dååjrese**

Snåase: - Åajvoeh hijven. Daate lij akte joekoen hijven dååjrese, Åse Våg Aaknes jeahta

JOSTEIN AARDAL

[jostein.aardal@snasningen.no](mailto:jostein.aardal@snasningen.no)

Åabpabinie ektine, Anne Våg Aaknes åadtjoeji minngemosth Trondheimsolistigujmie spealadidh hïejmebaanesne, raaktan dennie åajvoeh krirriegåetesne Vonheim.

Akte gaajh hijven jïh mujhtijes konserte sjïdti dovne spealadæjjide, goltelæjjide jïh öörnedæjjide.

–Im vïenhth dagkeres aajmoe Vonheimesne orreme mænngan doh åehpies feesth lin desnie 1950-låhkoen, Bergljot Søraa jeahta Snåasen voenemuseumisnie.

Museume jïh kultuvresuerkie, Kristin Østgårdine njueniehkisnie, gaajhkem öörnedi, goh tjaangemeleahpah doeki jïh gaajhke jeatjah darjoeji mij tjuara öörnesovvedh jis edtja aktem hijven öörnedimmiem åadtjodh.

Trondheimsolistene abpe dam ekonomeles dïedtem utni öörnedimmien åvteste. Orkestere lokaalide leejji jïh amma dyöleme buartan böötin.

Tone jïh Arne Våg Aaknes öörnedigan gidtjh sarvenkrovhtine jïh laadtegegïhpine mejtie musihkerh generaalepryöven mænngan åadtjoejin.

Meritteradamme musihkerh

Lissine dam meritteradamme orkesterem åabpetjigujmie Våg Aaknes, goltelæjjah aaj åadtjoejin Gjermund jïh Einar Olav Larsenem govledh.

Doh vïelletjeguaktah Verdaleste lægan gellien aejkien Trondheimsolistigujmie ektine spealadamme dovne daennie laantesne jïh ålkoelaantesne.

Voestes boelhke lij aerpievuekien klassiske. Orkestere eelki ovmessie Frank Bridge-stuhtjigujmie mejtie Benjamin Britten lea komponeradamme, jïh dan mænngan spealadin Holbergsuiten Edvard Griegeste.

Mubpene boelhkesne vïelletjeguaktah Larsen ligan solisth stuhtjesne Osasuiten, maam Gjermund lea komponeradamme.

Dellie gaajhkh musihkerh partiturem sæjjan bïejin jïh namhtah novtah spealadin.

–Almetjemusihkesne daate sïejhme. Gjermund jïh Einar Olav buerebe spealadægan goh doh jeanatjommesh. Daelie daate aaj akte orre vuekie sjïdteme kammermusihkesne. Joekoen luste, Åse tuhtjie.

Hijven konsertelokaale.

jïh lissie luste lij Snåasesne spealadih mænngan meatan orreme Trondheimsolistene 10 jaepieh.

–Manne lim lissie skabroeh. Gaajh sjïere spealadidh gosse datne gaajhkide damth mah savkesne tjahkesjeminie, Åse jeahta.

Doh 120 tjaangemeleahpah varke doekelgin. Søraa lij vaajtelamme jienebh lin sijjiem åådtjeme, men museumisnie ij lij vielie sijjie.  
Limh maahteme konsertem gærhkosne utnedh, men lij reaktoe Vonheimem veeljedh dejtie mah åadtjoejin konsertem goltelidh aktene lokaalesne joekoen hijven akustihkine.

BILDETEKSTER:

HÏEJMEBAANA: Åse Våg Aaknes (gårroehbielesne) fiolijnesne jïh Anne Våg Aaknes bratsjesne meehtigan saahtah hïejmebaanesne spealadidh Trondheimsolistigujmie ektine mænngan meatan orreme dennie meritteradamme orkesterisnie 10 jaepieh. – Manne lim lissie skabroeh. Gaajh sjïere scenesne tjåadtjodh gosse datne gaahkide damth mah savkesne tjahkesjeminie, Åse jeahta. Guvvie: Kristin Østgård

Vïelletjeguaktah Larsen: Gjermund Larsen (gårroehbielesne) jïh Einar Olav Larsen spealadigan Osasuiten maam Gjermund lea komponeradamme. Guvvie: Kristin Østgård

Åajvoeh lokaalh: Dihte vyörtegs krirriegåetie Vonheim lij akte joekoen hijven konsertelokaale hijven akustihkine, Guvvie: Kristin Østgård