Trondheimssolistene med søstrene Våg Aaknes i Vonheim

-         **Utrolig opplevelse**

snåsa: – Utrolig flott. Dette var en fantastisk opplevelse, sier Åse Våg Aaknes.

JOSTEIN AARDAL

[jostein.aardal@snasningen.no](mailto:jostein.aardal@snasningen.no)

Sammen med søster Anne Våg Aaknes fikk hun endelig oppleve å spille med Tronheimsolistene på hjemmebane, nærmere bestemt i det ærverdige forsamlingshuset Vonheim.

Det ble en fantastisk og minnerik konsert både for utøvere, publikum og arrangører.

– Jeg tror ikke det har vært slik stemning i Vonheim siden de legendariske festene på 1950-tallet, sier Bergljot Søraa i Snåsa bygdemuseum.

Museet og kulturetaten med Kristin Østgård i spiss ordnet det praktiske med blant annet salgt av billetter og det som ellers skal til for å få gjennomført et godt arrangement.

Trondheimsolistene sto økonomisk ansvarlig for det hele. Orkesteret leide lokalene og kom bokstavlig talt til dekket bord.

Tone og Arne Våg Aaknes ordnet nemlig med elggryte og moltekrem som musikerne fikk servert etter generalprøven.

Meritterte musikere

I tillegg til det meritterte orkesteret med søstrene Våg Aaknes, fikk publikum også høre Gjermund og Einar Olav Larsen.

De to brødrene fra Verdal har hatt flere gjestespill med Trondheimsolistene både innenlands og i utlandet.

Første avdeling var tradisjonell klassisk. Orkesteret åpnet med Frank Bridge-variasjoner av Benjamin Britten, og fortsatte med Holbergsuiten av Edvard Grieg.

I andre avdeling kom brødrene Larsen inn som solister i Osasuiten, komponert av Gjermund.

Da la alle musikerne bort partituret og spilte uten noter.

– I folkemusikken er dette vanlig. Gjermund og Einar Olav spiller fletta av de fleste. Nå er dette blitt en blitt en trend også i kammermusikken. Det er veldig artig, synes Åse.

Flott konsertlokale

Og det var ekstra artig å kunne spille i Snåsa etter å ha vært med i Trondheimsolistene i 10 år.

– Jeg var ekstra nervøs. Det er noe med å spille når du kjenner hver eneste som sitter i salen, sier Åse.

De 120 billettene ble fort utsolgt. Søraa skulle gjerne sett at det var rom for flere, men museet krever sin plass.

Kirka var et alternativ, men valget om Vonheim var i alle fall riktig for dem som fikk konsertopplevelsen i et lokale med særdeles god akustikk.

BILDETEKSTER:

HEIMEBANE: Åse Våg Aaknes (til venstre) på fiolin og Anne Våg Aaknes på bratsj kunne endelig spille på heimebane med Trondheimsolistene etter å ha vært med i det meritterte orkesteret i 10 år. – Jeg var ekstra nervøs. Det er spesielt å stå på scenen når du kjenner hver eneste i salen, sier Åse. Foto: Kristin Østgård

brødrene larsen: Gjermund Larsen (til venstre) og Einar Olav Larsen framførte Osasuiten som Gjermund har kompoenrt. Foto: Kristin Østgård

flotte lokaler: Det erværdige forsamlingshuset Vonheim framsto som et ypperlig konsertlokale med god akustikk. Foto: Kristin Østgård