Asfaaltefeeste jïh fuelhkiebiejjie baanghkesjaljosne

Snåase: Mïetsken 26. jïh 27.b. dïhte båeries baanghkesjaljoe åtnose vaaltasåvva goh sijjie feestese jïh fuelhkiebeajjan.

lornts eirik gifstad

[lornts@snasningen.no](mailto:lornts@snasningen.no)

Mïetsken 26. jïh 27.b. Saemien gïelen jïh kultuvren ektievoete Snåasen tjïeltesne akten hïeljese darjomigujmie böörede dennie båeries baanghkesjaljosne. Dovne asfaaltefeeste jïh fuelhkiebiejjie sjædta, guktie ovmessie faalenassh sjædta gaajhkesidie. Goh meatanöörnedæjja dah leah meatan åådtjeme sïeltem Snåsa Events, Tommy Borgine njueniehkisnie.

–Mijjieh vaajtelibie aktem öörnedimmiem jïh sosijaale gaavnedimmiesijjiem buektiehtidh åvtelen tjaktje aalka. Daate akte hijven giesiegalhkuve sjædta, jïh akte myövhkes tjaktjeaalkoe, ektievoeten åvtehke Sara Marja Magga buerkeste, saemien gïelen jïh kultuvren goevtesisnie Snåasen tjïeltesne.

Feeste

Bearjadahken iehkeden lea asfaaltefeeste dejnie saemien baantine Vuelien Gaejnoe. Mænngan Oldies Hits & Goldies båata gaskem jeatjah Robert Hofstadinie mij lea åehpies dehtie baanteste Norddans.

– Vuelien Gaejnoe lea åehpies sov hijven feestemusihken åvteste, gusnie dovne saemien musihke jïh daanhtsoemusihke. Mijjieh gegkiestibie feeste akte sosijaale gaavnedimmiesijjie sjædta dovne saemien noeride jïh voenen noeride, Magga jeahta.

Faalenasse

Meatanöörnedæjja Tommy Borg Snåsa Eventsinie gaajhkem öörnegisnie åtna öörnedæmman, jïh gegkeste dah maehtieh aktem hïeljem faalehtidh mejnie akt gaajhkesidie. Dïhte orre daejnie öörnedimmine lea dah daelie åtnose vaeltieh dam båeries baanghkesjaljoem goh sijjie.

–Mijjieh aktem feestesijjiem geerestibie dennie båeries baanghkesjaljosne. Desnie aaltereraaste 16 jaepieh sjædta jïjtjehke feestesne, mearan sijjesne Hjørnet gusnie aaj gåassoehtimmie, aaltereraaste 18 jaepieh sjædta, Tommy Borg Snåsa Eventsisnie jeahta.

Darjomh

Mubpien biejjien ovmessie darjomh dovne dejtie mah stoerre jïh onne, dovne earhtenepåassenehajkeme, åadtjestimmie jïh pearaohtsedimmie leah darjomi gaskem.

–Ovmessie såarhts darjomh sjædta, jïh lissine Bernt Smestad edtja ohtjekonsertem hööltedh. Grilladimmie jïh doekeme dovne beapmoste jïh jovkemistie sjædta, Borg soptseste. Dïhte gujht daajra öörnedimmie lea seamma tïjjen goh ræhpas gaertene Moumisnie, men goh dïhte vaane darjomesoejkesjæjja satne lea, dïhte aalkoetïjjem sertiesti guktie almetjh ryöhkoeh gåabpagidie båetedh, jis sijhtieh.

–Voestegh maahta ræhpas gaertienisnie mïnnedh, jïh dan mænngan diekie båetedh jïh daesnie årrodh abpe biejjien, Borg minngemosth jeahta.