Asfaltfest og familiedag på bankplassen

Snåsa: 26. og 27. august tas den gamle bankplassen i bruk som arena for fest og familiedag.

lornts eirik gifstad

[lornts@snasningen.no](mailto:lornts@snasningen.no)

Enhet for samisk språk og kultur i Snåsa kommune inviterer 26. og 27. august til en helg med aktiviteter på den gamle bankplassen. Det blir både asfaltfest og familiedag, så det skal være litt av hvert av tilbud for alle. Som medarrangører har de fått tak i Snåsa Events med Tommy Borg i spissen.

– Vi ønsker å få til et arrangement og en sosial møteplass før høsten tar til. Det blir en fin avslutning på sommeren og en myk start på høsten, forklarer enhetsleder Sara Marja Magga ved avdeling for samisk språk og kultur i Snåsa kommune.

Fest

Fredag kveld er det duket for asfaltfest med det samiske bandet Vuelien Gaejnoe. De får etter hvert selskap av Oldies Hits & Goldies med blant annet Robert Hofstad kjent fra bandet Norddans.

– Vuelien Gaejnoe er kjent for å spille bra festmusikk med en blanding av både samisk musikk og dansemusikk. Vi håper at festen kan bli en sosial møteplass for både samisk ungdom og ungdom i bygda generelt, sier Magga.

Tilbud

Medarrangør Tommy Borg i Snåsa Events har full kontroll på arrangementet og håper de kan tilby en helg med noe for alle. Nytt på arrangementssiden er at de nå tar i bruk den gamle bankplassen som arena.

– Vi lager et avstengt festområde på den gamle bankplassen. Der vil det bli 16 års aldersgrense på selve festen, mens det inne på Hjørnet blir 18 årsgrense med servering, forklarer Tommy Borg i Snåsa Events.

Aktiviteter

Dagen derpå blir det ulike aktiviteter for store og små, både erteposekasting, lassokasting og potetleting står på menyen.

– Det blir litt av hvert av aktiviteter, og i tillegg skal Bernt Smestad holde en minikonsert. Det blir grilling og salg av både mat og drikke, opplyser Borg. Han er klar over at arrangementet i utgangspunktet kolliderte med åpen gård på Moum, men som den smidige eventplanleggeren han er flyttet han oppstartstidspunktet slik at folk kan få med seg begge deler om de vil.

– Man kan først dra på åpen gård, og deretter komme hit resten av dagen, avslutter borg.