Musihke: Snåasebaante Ljom konsertem höölti Eggen-sïeterisnie.

Orre gierkieh Ljomeste

Snåase: Doh jaahkods sïeteregoltelæjjah Eggen-sïeterisnie åadtjoejin jïjnjh orre gierkieh govledh sïeterekonsertesne minngemes gaskevåhkoen.

lornts eirik gifstad

[lornts@snasningen.no](mailto:lornts@snasningen.no)

Vaallah hijven musihke, hijven aajmoe jallh hijven gåassoehtimmie lin faatoes gosse lij sïeterekonserte Eggen-sïeterisnie minngemes gaskevåhkoen. Daate lij gåalmede jaepie iktemearan baante Ljom, mesnie doh jeanatjommesh Snåaseste båetieh, daam konsertem åtneme, guktie daelie mahte goh hijven aerpievuekie sjïdteme.

Jaahkods

Gellide goltelæjjide daate tjaktjegiesiekonserte Ljomine Eggen-sïeterisnie maam akt sjïdteme maam naakenh ajve tjuerieh utnedh.

–Mijjieh gellie almetjh vuejnebe mah bååstede båetieh, mah daesnie orreme dovne dæjman jïh don jaepien, guktie murreds, Sivert Skavlan Ljomesne jeahta.

Medtie 70 goltelæjjah lin geajnoem gaavneme sïeteren gåajkoe, jïh desnie åadtjoejin dovne gïhpekraavhtsem, prïhtjegelaejpieh jïh prïhtjegem, jïh hævvi aaj musihkegierkieh aktede baanteste mij joekoen jolle musihkenjieptjiem hööltie.

Orre

Ljom lea evteben plaatam raejeste göökten jaepien gietjeste, orre musihkem buakteme. Daelie musihkem plaatan sijse tjoejehtamme mij olkese båata suehpeden mubpien jaepien. Goltelæjjah Eggen-sïeterisnie åadtjoejin dan åvteste eevre orre musihkem govledh dehtie båetije albumeste, jïh aaj såemies båeries klaassihkerh evtebe plaateste.

– Mijjieh meatan vaalteme såemies dejstie båeries laavloemijstie mejgujmie jeenjemes lyhkesamme, men daan iehkeden dle jeenjemasth orre musihkem tjoejehtibie, Skavlan buerkeste.

Doh orre laavlomh diktijste båetieh mejtie Lina Jørstad jïh Reidar Sandnesmo lægan tjaaleme, jïh musihke maam lööneme Gunnar Dæhliste mij lea Skavlanen maadter-maadter-maadter- maadteraajja. Jeatjah baakoejgujmie dle tjïelke snåasemusihke maam scenesne tjoejehtin.

Væjkeles musihkerh

Orre musihkine spïelelæstosne akte orre dååjrese sjïdti dejtie jaahkods goltelæjjide. Sïeteregoejhkesjimmiej tjïrrh, dle aarebi vokaliste Kjersti Kveli dïhte, mij sov tjarke gïeline, musihken jarngese båateme. Men dej orre laavlomigujmie dle aaj doh jeatjebh baantesne stuerebe sijjiem åådtjeme, jïh raaktan åådtje govledh mah sjïere jïh ektiespïelije musihkerh mah baantesne gååvnesieh. Baanten urremes lïhtsegasse, Per Ohls, daate konserte lij akte eevre orre dååjrese.

–Im gåessie gih dåeriedamme Ljomem sïeterekonsertese aarebi, daate lij akte hijven dååjrese jïh destie sïjhtem vielie darjodh, Ohls jeahta.

Bildetekst:

Konserte: Akte tjåadtjoen aerpievuekie sjïdteme Ljomese konsertem hööltedh Eggen-sïeterisnie fïerhten giesien. G.b. Sivert Skavlan, Anne Marte Eggen, Nils Andersson, Kjersti Kveli jïh Per Ohls.