Musikk: Snåsabandet Ljom holdt konsert på Eggenseteren.

Nye perler fra Ljom

Snåsa: Det trofaste seterpublikummet ved Eggenseteren fikk servert mange nye perler fra Ljom under seterkonserten sist onsdag.

lornts eirik gifstad

[lornts@snasningen.no](mailto:lornts@snasningen.no)

Det manglet verken på god musikk, god stemning eller god servering, da det sist onsdag ble avholdt seterkonsert i Eggenseteren. Dette var tredje året på rad at det snåsabaserte bandet Ljom har hatt denne konserten, så det nærmer seg vel det man kan kalle en god tradisjon.

Trofaste

For mange av publikum har sensommerkonserten med Ljom på Eggenseteren blitt noe de bare må få med seg.

– Vi ser mange som kommer igjen, som har vært her både i fjor og året før det, så det er trivelig, sier Sivert Skavlan i Ljom.

Om lag 70 tilhørere hadde funnet veien til setra, og vel fremme fikk de servert både rømmegrøt, kaffebrød og kaffe, så vel som musikalske perler fra et band som holder meget høyt musikalsk nivå.

Nytt

Ljom har siden de kom med forrige plate for to år siden jobbet fram ny musikk. Musikken har de nå spilt inn på en plate som skal slippes i mai neste år. Publikum i Eggenseteren fikk dermed høre ferske låter fra det kommende albumet, samt en del gamle klassikere fra forrige plate.

– Vi har tatt med en del av de gamle sangene som vi har hatt mest suksess med, men av det vi spiller i kveld er det meste nytt materiale, forklarer Skavlan.

De nye låtene er basert på dikt av Lina Jørstad og Reidar Sandnesmo, samt musikk lånt fra Gunnar Dæhli som er tipp-tipp-tipp oldefaren til Skavlan. Med andre ord er det rotekte snåsamusikk som ble presentert fra scenen.

Gode musikere

Med ny musikk på spillelisten ble det en ny opplevelse for det trofaste publikummet. Gjennom seterkaukene har det tidligere vært vokalist Kjersti Kveli, som med sin kraftfulle stemme har blitt midtpunktet i musikken. Men med de nye låtene har resten av bandet fått mer spillerom og man får virkelig høre hvilke eminente og samspilte musikere dette bandet består av. For bandets ferskeste medlem, Per Ohls, var konserten en helt ny opplevelse.

– Jeg har aldri vært med Ljom på seterkonsert før, det var en flott opplevelse og det vil jeg gjerne gjøre mer av, sier Ohls.

Bildetekst: Konsert: Det har blitt en fast tradisjon for Ljom å holde konsert på Eggenseteren hver sommer. F.v: Sivert Skavlan, Anne Marte Eggen, Nils Andersson, Kjersti Kveli og Per Ohls.