Fjelltur: Flyktninger fikk en finfin fjelltur.

– Strålende turtilbud

snåsa: Selv om det ikke ble fisk, fikk beboere ved Finsås mottak en strålende dag til Grønningen.

jostein aardal

[jostein@snasningen.no](mailto:jostein@snasningen.no)

– Jeg snakka med de fleste beboerne som var på tur. De gir uttrykk for at det hadde vært en flott dag i fjellet, sier mottaksleder Marte Hegge Berg.

Dette var også tilbakemeldingene Snåsningens utsendte fikk i løpet av turen til Grønningen og Eggenseteren.

Ti beboere får annenhver torsdag tilbud om tur. De fleste som var med denne gangen, kommer fra Aleppo i Syria. Byen og innbyggerne er hardt rammet av beleiring og krigshandlinger.

Pakkhuset/Mental Helse med god hjelp av Snåsa fjellstyre hadde ansvaret for opplegget som gjorde at det ble en annerledes dag med gode opplevelser. Terje Gifstad sørget for at beboerne fikk bålkaffe og prøve fiskelykka i Grønningen.

Turen ble avsluttet med rømmegrøt med mer på Eggenseteren, et høydepunkt ved siden av blåbærplukking, ifølge flere.

– For oss var dette en flott avslutning av sesongen, sier Siv Beate Eggen som sørget god servering sammen med mor Torunn Lund.

Ros for tilbudet

Miljøterapeut Laila Gifstad og miljøarbeider Sissel Kjenstad fra Pakkhuset har etter hvert god erfaring i opplegg av turer.

– Dette var en utrolig flott dag i fantastisk natur med et flott vertskap på Eggenseteren, fastslår Kjenstad.

– Beboerne trives godt på tur sammen med Sissel og Laila. Vi på Finsås mottak er takknemlige for og imponerte over engasjementet Pakkhuset/Mental helse har vist.

De tilbyr et flott supplement til mottakets eget aktivitetsprogram. De har tatt beboerne og oss ansatte med på råd, og realisert mye av det vi ikke har hatt kapasitet til selv, som språkkafe annenhver tirsdag, konstaterer mottaksleder Hegge Berg.

Flere bidrar

Blant andre som har gjort mye for beboerne er Røde Kors, KUN og Amadia. Røde Kors har blant annet organisert fisketurer på Snåsavatnet og volleyballturnering og gitt turutstyr med mer i gave.

KUN har gjennomført aktivitet- og kursdager, noe som har vært en stor suksess.

Amadia med Mari Riseth som lokal representant har gjort en kjempeinnsats innsamling av klær og utstyr, og snåsningenes giverglede er stor.

Finsås mottak har også et godt samarbeid med både Snåsa idrettslag og Brede treningssenter. Beboere har dermed fått et godt og dekkende treningstilbud.

– Rause snåsninger

– Også enkeltpersoner, lokale bedrifter og andre organisasjoner har engasjert seg i det å gi våre beboere en best mulig og meningsfull hverdag.

De er absolutt blitt møtt av åpne, rause og modige snåsninger. Det er et veldig godt utgangspunkt for integrering og opplevelsen av å være en del av et samfunn.

Det har vært skolestart både for barn og voksne med fornøyde og takknemlige elever som er kommet hjem med skolebussen. De er flinke til å øve på norskleksa i møte med oss ansatte, fastslår Marte Hegge Berg.

Bildetekster:

Strålende: Beboerne fra Fins mottak Finsås mottak fikk ikke fisk men en strålende fin dag på tur til Grønningen med hjelp av blant andre Terje Gifstad i Snåsa fjellstyre.

Idyll: Kontrastene er store mellom idyllen Eggenseteren og krigsherja Aleppo som de fleste på fjellturen kommer fra.

Servering: Siv Beate Eggen sørget god servering sammen med mor Torunn Lund.