Vaerietuvre: Baataræjjah joekoen hijven tuvrem vaeresne åadtjoejin.

–Joekoen hijven tuvrefaalenasse

Snåase: Jalhts idtjin guelieh åadtjoeh, doh årrojh Finsås dåastovesijjesne aktem joekoen hijven biejjiem Grønningen gåajkoe åadtjoejin.

jostein aardal

[jostein@snasningen.no](mailto:jostein@snasningen.no)

–Manne dej jeanatjommesi årrojigujmie soptsestim mah lin meatan tuvresne. Dah soptsestieh dah aktem åajvoeh biejjiem utnin bijjene vaeresne, dåastovesijjien åvtehke Marte Hegge Berg jeahta.

Daate lij aaj maam Snåsningen åadtjoeji govledh tuvren bïjre Grønningen jïh Eggen-sïeteren gåajkoe.

Luhkie årrojh tuvrefaalenassem åadtjoeh fierhten mubpien duarstan. Doh jeanatjommesh mah lin meatan daan aejkien, Alepposte båetieh Syrijisnie. Staare jïh årrojh leah tjarke beajstalgamme dåaroen darjoemijstie.

Pakkhuset/Mentaale healsoe, hijven viehkine Snåasen vaerieståvroste, dïedtem utni darjomen åvteste mij aktem jeatjahlaakan biejjiem sjugniedi hijven dååjresigujmie. Terje Gifstad hoksi årrojh dovne prïhtjegem dållesne åadtjoejin, jïh göölemelæhkoem pryövedh Grønningesne.

Tuvren mænngan gïhpekraavhtsem jïh vielie Eggen-sïeterisnie åadtjoejin, akte gaajh lyjhkedihks darjome sirrietjöönghkemen baalte, jienebi mïelen mietie.

–Mijjese daate akte åajvoeh galhkuve sjïdti daehtie boelhkeste, Siv Beate Eggen jeahta mij hijven gåassoehtimmiem hoksi tjidtjebe Torunn Lundine ektine.

Garmerdimmie faalenassen åvteste

Byjreseterapeute Laila Giftstad jïh byjresebarkije Sissel Kjenstad Pakkhuseste lægan aalkeme hijven dååjrehtimmiem åadtjodh tuvrh soejkesjidh.

–Daate lij akte joekoen tjaebpies biejjie aktene joekoen tjaebpies eatnamisnie, hijven gåassoehtæjjajgujmie Eggen-sïeterisnie, Kjenstad vihteste.

–Årrojh hijvenlaakan tråjjadieh barkijigujmie Sissel jïh Laila. Mijjieh Finsås dåastovesijjesne libie gyjhteles jïh garmerdibie dam eadtjohkevoetem maam Pakkhuset/Mentaale helasoe lea vuesiehtamme.

Dah aktem hijven lissiehtassem faalehtieh dåastovesijjien jïjtse darjomeprogrammese. Dah leah raerieh vaalteme årroejijstie jïh mijjeste mah daesnie berkieh, jïh jïjnjem buektiehtamme destie maam ibie jïjtjh buektehth, goh gïeleprïhtjhgåetie fierhten mubpien dæjstan, dåastovesijjien åvtehke Hegge Berg vihteste.

Jienebh viehkiehtieh

Dej gaskem mah jïjnjem dorjeme årroji åvteste lea Rööpses Kroesse, KUN jïh Amadia. Rööpses Kroesse gaskem jeatjah göölemetuvrh öörnedamme Snåasenjaevresne jïh volleyballturneradimmie, jïh tuvredalhketjh jïh vielie vadtesisnie vadteme.

KUN lea darjome- jïh kuvsjebiejjieh tjirrehtamme, mij akte stoerre suksesse orreme.

Amadia, Mari Risethine goh voenges tjirkije, akte joekoen stoerre barkoem dorjeme jïh vaarjoeh jïh dalhketjh tjöönghkeme, jïh almetjh Snåasesne leah væjkele vedtedh.

Finsås dåastovesijjie aaj aktem hijven laavenjostoem Snåasen idrettslaagine jïh Brede saavremejarngine åtna. Årrojh dan åvteste aktem hijven jïh ellies saavremefaalenassem åådtjeme.

–Boerehks snåasehkh

–Aaj aktegsalmetjh, voenges sïelth jïh jeatjah siebrieh leah eadtjohke orreme jïh mijjen årroejidie aktem bööremeslaakan jïh eensi aarkebiejjiem vedtedh.

Dah leah badth dååsteme sjïdteme ræhpas, boerehke jïh mavvas snåasehkijstie. Dïhte akte joekoen hijven aalkoe integreradimmien gaavhtan jïh ihke dah edtjieh dååjredh dah leah bielie aktede siebriedahkeste.

Skuvleaalkoe orreme dovne maanide jïh geerve almetjidie, madtjeles jïh gyjhteles learohkigujmie mah leah gåatan båateme skuvlebussine. Dah leah væjkele nöörjenleaksoem darjodh mijjine mah daesnie berkieh, Marte Hegge Berg vihteste.

Bildetekster:

Joekoen hijven: Årrojh Finsås dåastovesijjeste idtjin guelieh åadtjoeh men aktem joekoen hijven biejjiem Grønningen gåajkoe viehkine gaskem jeatjah Terje Gifstadeste Snåasen vaerieståvrosne.

Vuestiebielieh leah stoerre gaskem raeffie Eggen-sïeterisnie jïh dåaroeeerjeme Aleppo gubpede doh jeanatjommesh vaerietuvresne båetieh.

Gåassoehtimmie: Siv Beate Eggen hijven gåassoehtimmiem vedti tjidtjebe Torunn Lundine ektine.