Nomme: Even Kvetangen

Aaltere: 13 jaepieh

Årroeminie: Strand

**- Maam darjoeh gosse ih skuvlesne?**

- Juelkietjengkerem tjïektjem, leam voelpigujmie jïh Pokémons ohtsedeminie.

**- Maam tuhtjh mobijlespïelen bïjre “Pokémon GO”**

- Luste, jïh mahte saavreminie sjædta gosse dan jïjnjem ålkone, vaedtsieminie jallh sygkeldeminie. Tjåanghkan manne 1200 Pokémons tjöönghkeme jïh leam 22. njieptjesne. Men im vielie dan jïjnjem spïelh daelie.

**- Guktie giesie-eejehtalleme lij?**

- Hijven orreme! Manne Pokémons ohtsedamme, baanesne orreme, juelkietjengkerem spïeleme jïh Parisesne orreme. Desnie lij joekoen tjaebpie. Giesie lij ånnetji fer åenehks amma. Lij maaje maahteme 2 askh guhkebe orreme.

**- Guktie lij noereskuvlesne aelkedh?**

- Luste, jïh manne leam akten jaepien gietskiebasse skuvlem galhkedh. Im raaktan dan jïjnjem tjoeperdh pryövide jïh karakteride, men jåvlebaalle, disse kråvvedem. Im maehtieh daanhtsodh.

**- Man vihkeles tellefovne dutnjien?**

- Naa vihkeles. Haha, im lim maahteme Pokémons ohtsedamme jis im tellefovnem åtneme. Men jeenjemes tellefovnem nuhtjem Instagramese, Snapchatese jïh dagkeres.

**- Guktie vïenhth byögkeles årrodh?**

- Ovrovne, fer jis edtja ajve ålkone mïnnedh dellie almetjh båetieh jïh sijhtieh autografh jïh vielie utnedh. Men jïjnjh beetnegh lim åtneme! Dellie lim sïjhteme jïjtse gåetiem åestedh, jïh aktem jurjiehtæjjam.

**- Mij dov nïekedsbarkoe?**

- Profesjovnelle juelkietjengkerespïelije, dan åvteste luste juelkietjengkerem spïeledh. Lim joekoen sïjhteme gaskoeh baanesne spïeledh, jallh dagke åvtene.

**- Guktie gåaradamme dov juelkietjengkeretjïertese, G13 daan boelhken?**

- Daan gïjren hijven gåaradi. Mijjieh ovrehte gaskoeh tabellesne böötimh.

**- Datne saernieh goltelh?**

- Im dan jïjnjem meatan fulkh, men ånnetji. Jïh jis darjoem dle sportem vuartesjem, TV:sne.

**- Mij lea dïhte buaratjommese gosse gåatan båatah skuvlen mænngan?**

- Lyjhkem YouTubem vuartasjidh, men bööremes lea darjodh maam sæjhta. Men annje tjuara leaksoeh darjodh.

**- Guktie vïenhth veartene vååjnoe 100 jaepiej minngelen?**

- Dellie sån buerebe teknologije, jïh gaajhke stuvresåvva maasjinijste. Gaajhkesh gåetesne tjahkasjieh jïh gæssanieh. Dïhte maa nåake, men gegkestem dah aktem eensi jetpackem darjoeh, jallh maam akt plearoeh gaavnehtieh mij maahta haeliehtidh.