Nomme: Christina Jenssen Kalvø

Aaltere: 14 jaepieh

Årromesijjie: Imsdalen

–Maam darjoeh gosse ih skuvlesne?

–Gosse im skuvlesne dellie juelkietjengkeren tjïektjem jïh leam ånnetji voelpigujmie.

–Maam darjoejih daan giesien eejehtallemisnie?

–Daan giesien leam Sveerjesne orreme jïh hæhtjosne jïh murriedamme fuelhkine ektine. Men mubpien giesien gegkestem manne maahtam barkoem åadtjodh, guktie maahtam ohtje beetnegh dïenesjidh.

–Mij lea bööremes vadtese datne gåess’akt åådtjeme?

–Tjuara sån årrodh gosse vïellebe munnjien vedti Justin Bieber-leahpah vadtesinie. Guktie månnoeh vïelletjh edtjien konsertese skïereden!

–Maam ussjedh darjodh noereskuvlen mænngan?

–Edtjem healsoe- jïh byjjenimmiem vaedtsedh. Dan mænngan edtjem pryøvedh dåaktarinie sjïdtedh, jalhts maahta jïjnje barkoe sjïdtedh.

–Man guhkiem tïjjem daarpesjh aereden?

–Daamtajommes nuhtjem 45 minudth, men muvhten aejkien ånnetji guhkebem gællesjem jïh dellie im iktesth ryöhkh aeredsbeapmoem byöpmedidh.

–Mij lea dov mïelen mietie akte nïekedseejehtalleme?

–Akte fealadimmie veartenen bïjre gosse lim maahteme gaajhkem lehkiem mïnnedh, dellie lim gujht sïjhteme Madridesne mïnnedh jïh vuartasjamme gosse Real Madrid gæmhpoem spealede, jïh Londonisnie juktie Madame Tussaudsem vaaksjodh. Lij aaj luste orreme Afrijhkesne mïnnedh maanah viehkiehtidh mah neavrosne.

–Mij lea dihte eevre vïerremes tsiehkie mesnie datne orreme?

–Tjuara sån årrodh gosse lim medtie 8 jaepien båeries jïh aadtjen orre skuvlesne aalkeme. Jïh dle lim onnegåetesne, men gosse edtjim olkese idtjim buektehth oksem rïhpestidh vihth. Dellie dan bïllijim guktie måvhkaj sijse gadtjim jïh abpe gualpan, mearan oksesne beenghkim jïh vuertiejim naaken edtji båetedh mannem viehkiehtidh. Men dåeriesmoere lij raaktan manne im lim laesiem nuekies jårrehtamme.

–Maam lih sïjhteme darjodh aktine tïjjemaasjinine?

–Manne lim sïjhteme bååstede åvtetïjjese vuelkedh juktie vuejnedh guktie lij dellie. Jïh dagke manne lim sïjhteme bååstede 2. veartenedåarose vuelkedh juktie vuejnedh guktie lij almetjigujmie dellie, men dellie sån ajve tjïekedamme.

–Mij dov bööremes bissiebiejjieh?

–Tjuara sån jåvle årrodh, juktie dellie lopme, jemhkelds iehkedh jïh jïjnje murriedimmie fuelhkine. Jïh dle dan luste gaajhki jåvlevadtesigujmie jïh abpe jåvle-aajmojne.

–Misse aavodh raaktan daelie?

–Manne aavodem Justin Biebere-konsertesne mïnnedh jïh skyllemasse daan gïjren!

–Maam datne 10 000 kråvnajgujmie dorjeme?

–Jis 10 000 kråvnah åtneme lim sïjhteme mac’em åestedh jïh dagke ohtje vaarjoeh jis beetnegh aajmene åtneme.

Stipendiaate: Martin Eggen (19) St. Olaf Collage‘se Minnesotesne vualka

–Tjarke aavodem

Snåase: –Gieltege leam men jïjnjem aavodem, Martin Eggen (19) jeahta mij edtja lohkedh St. Olaf Collage‘sne.

jostein aardal

jostein@snasningen.no

Martin Eggen stipendem jïh sijjiem åådtjeme St. Olaf Collage‘sne. Daej biejjiej vualka Northfielden gåajkoe Minnesotesne.

Mænngan golme jaepieh vaadtseme Kråangken jåarhkeskuvlesne akte guhkie fealadamme sjædta mubpien studijesæjjan.

–Im mahte maehtieh jaehkedh manne edtjem USA:sne årrodh mahte aktem jaepiem. Daate mij akt jeatjah sjædta goh mejnie manne leam vaane, Martin veanhta.

Men ij leah eevre ovnohkens St. Olaf Collage‘inie. Dah leah govhte låtnoehtimmiestudenth åtneme St. Olafistie gaertienisnie. Vïjhte dejstie annje collage‘sne vaedtsieminie.

Martin aaj bïevnesh åådtjeme gaskem jeatjah Inga Engum Skavlandistie mij stipendiaatine orreme jïh daelie lea govlehtallije dejtie noeride mah sijhtieh vielie daejredh stipenden bïjre.

Krïevenasse unnemes akten jaepien studiji bïjre jåarhkeskuvlen mænngan ij vielie gååvnesh, dan åvteste ïedtje stipendese lij nåake naan jaepieh.

–Tuhtjem hijven manne maahtam aelkedh ryöktesth jåarhkeskuvlen mænngan. Maahta geerve årrodh aktem studijem orrijidh mejnie aalkeme, Martin jeahta.

Sæjhta jïjnjem lïeredh

Dihte 19 jaepien båeries baernie aavode jïjnjem lïeredh jïh dåårjedh.

–Daate akte hijven nuepie dovne gielem jïh faagh lïeredh. Manne ïedtjem åtna daatesne jïh sïjhtem gaskem jeatjah lohkedh ”Computer Science”, Martin soptseste.

Dihte sjïerestudijinie veedtsi jåarhkeskuvlesne gusnie leavloe lij realfaagh. Maam edtja darjodh mænngan St. Olafisnie orreme ij Martin rikti daejrieh.

–Manne åadtjoem dan bïjre ussjedidh aktem jaepien, dihte 19 jaepien båeries baernie jeahta mij lea voesteseerpije gaertienisnie Heimveg jïh ïedtjem åtna gaertenebarkosne.

Eejhtegh Tone Framstad jïh Kåre Eggen, jïh åerpenh Ola (17), Inger Marie (16) jïh Ingeborg (10) eah åadtjoeh Martinem vuejnedh vihth åvtelen jåvle sjædta.

Dovne sarvevijreme jïh lidteme leah ïedtji gaskem mejnie gïehtele gosse eejehtalla, men destie ij maam daelie sjïdth.

–Edtjem dam mænngan darjodh, Martin vihteste

Stipendiaath

Dihte lea akte dejstie gellijste noerijste mah dam nuepiem åådtjeme ”daan urrebe tïjjen”:

88/89: Randi Hegre

88/89: Rønnaug Mona

89/90: Ann Mari Husås

90/91: Ellen Gravbrøt

91/92: Erlend Kippe

92/93: Line Kolås

93/94: Ann Kristin Arnljot

95/96: Margrethe Sjule

96/97: Vegard Kippe

97/98: Marit Olavsen

98/99: Beate Bergsmo

01/02: Gudrun Austli

02/03: Magnhild Eggen

03/04: Maria Brønstad

04/05: Guro Tømmerås

05/06: Gro Synnøve Nilsen

06/07: Inger Hansen Eggen

07/08: Ij naaken

08/09: Ingri Wahlstrøm

09/10: Torfinn Belbo

10/11: Nina Elise Kjenstad

11/12: Karen Anna Eggen

12/13: Inga Engum Skavlan

13/14: Ij naaken

14/15: Sigvart Hansen Eggen

15/16: Ij naaken

16/17: Martin Eggen

Bildetekster:

USA:se: – Im mahte rikti guarkah manne edtjem USA:sne årrodh mahte aktem jaepiem. Daate mij akt jeatjah sjædta goh mejnie manne vaane, Martin Eggen jeahta.

Utnieh hijven: Aehtjebe Kåre Eggen aktem hijven barkoekaarrem dassa gaertienisnie men vaajtele Martin hijven åådtje fealadimmesne.

Faaktaburhtje:

St. Olaf-Stipende

Noerh Snåaseste jallh dah mah ektiedimmiem utnieh Snåasese maehtieh 50 000 kråvnah stipendine åadtjodh juktie St. Olaf Collage‘sne lohkedh Minnesotesne.

Stipende vadtasåvva St. Olaf Collage’ste Snåasen siebrie, akte laavenjostoe daej gaskem; Snåasen tjïelte, Coop Sis-Trööndelage jïh Sparebank1 SMN.

Akte dejstie mah St. Olafem tseegki, Bernt J. Muus lij Snåaseste jïh dan åvteste Snåase lotnehtimmielatjkoem åtna.