Hjelde Maskinservice: Skovterh jïh ATV-h duekieh goh ij gåessie gih aarebi

Laanten bööremes vihth!

Snåase: Hjelde Maskinservice dam aarebi buektiehtamme, jïh importööre BRP lea vihth dam sïeltem nammoehtamme goh laanten bööremes skovtere jïh ATV-doekije.

JOSTEIN AARDAL

[jostein@snasningen.no](mailto:jostein@snasningen.no)

* Mijjieh joekoen madtjeles gosse dam prijsem vihth åadtjobe, biejjieladtje åvtehke Jo Ståle Hjelde jeahta.

Importööre BRP lea fuehpiem åtneme ihke Hjelde edtji nuekies utnedh mïerhkijste Lynx, Skidoo jïh Can-Am, men åesiestæjja dongkemidie haalvaji.

Aaj 2014 åesiestæjjaprijse vadtasovvi Hjelde Maskinservicese mij lea Gaske-Nöörjen stööremes lopmeskovtere- jïh ATV-åesiestæjja.

Doh vïerremes gaahtjijh prijsen bïjre leah Noerhte-Nöörjesne gusnie motovrevuajastahkh, mejgujmie maahta eatnamisnie vuejedh, leah joekoen lyjhkedihks gellene lehkesne.

Men åesiestæjjan vööste Snåasesne mij dååjrehtimmiem daejnie åtna 35 jaepieh, dle dah mah Finnmaarhkesne aaj tjuerieh teehpedh.

Feagan naakenh maehtieh tuhtjedh daate nåake gænnah.

300 vuajastahkh duaka

Maahta aaj geerve sjïdtedh bijjelen Hjelde vitnedh gosse edtja jaepien 2016 tjåanghkan biejedh. Sïelte ij leah gåessie gænnah jienebh skovterh doekeme naan jaepien (132 daan raajan).

Dæjman Hjelde 125 ATV-h doeki. Daan mearan daan jaepien dïhte medtie 110 njealjehts- jïh govtejårrehtsh doekeme.

– Mijjieh veanhtadibie medtie 135-140 ATV-h doekedh daan jaepien, Jo Gunnar Hjelde jeahta.

Sïelten doekemedajvesne medtie 250 ATV-h doekelgieh. Hjelde amma jienebh goh lehkiem duaka gaajhkijste.

Jienebh åtnoesuerkieh

Åestijh båetieh stoerre bielijste Trööndelageste jïh noerhtelistie juktie åestedh.

-Mijjieh vïenhtimh mijjieh gïerhgietjiem jaksimh dæjman, men ahkedh jienebh daej vuajastahki mietie gihtjieh, Hjelde jeahta.

Hijven viehkine produsentijste jïh åesiestæjjijste almetjh jienebh suerkieh gaavneme gusnie maehtieh ATV-em nuhtjedh.

- Almetjh dejtie nuhtjieh gosse lopmem baelieh, noerh skuvlese jïh darjoemidie vuejieh jïh hævvi aaj dejtie vijremisnie nuhtjieh, Hjelde jeahta.

Bildetekst:

Daan jaepien åesiestæjja: Biejjieladtje åvtehke Jo Gunnar Hjelde maahta aavoedidh Hjelde Maskinservice AS vihth lea daan jaepien BRP-åesiestæjja skovterijstie jïh ATV-ijste. Dïhte aervede abpe 135-140 ATV-h doekedh jaepien 2016, naakede mij lea orre rekorde.

Dronah ohtsedeminie

Snåase: Vaarjelimmiesuerkie ij leah annje lyhkesamme dejtie dronide gaavnedh mejtie Snåasesne dassi haarjanimmesne Cold Response 2016.

LORNTS EIRIK GIFSTAD

[lornts@snasningen.no](mailto:lornts@snasningen.no)

Ruffien minngiegietjesne Snåase HV gihtji plaeresne Snåsningen mejtie naaken lin gaavneme göökte militære dronah mejtie lin dasseme dennie stoerre daelviehaarjanimmesne Cold Response njoktjen 2016. Dronah mah leah vaarjelimmiesuerkien, lin åtnasovveme haarjanimmesne jïh akte dejstie lij gaarvanamme mearan haeliehti dajven bijjelen Brandheiklumpen jïh Raudbeinklumpen gaskesne, jïh dïhte mubpie lij gaarvanamme aktene krobpe-låemesne jeanoen lïhke Litjelva Belboen lïhke.

–Ibie maam govleme. Raaktan ånnetji rovnege naaken ij leah dejtie gaavneme daan giesien, dajvenåvtehke Jan Henrik Jørstad Snåasen HV:sne.

Dïhte tjïerteste hævvi dle dronah lin maahteme tjaetsien nualan båetedh, jallh gævnjan sjïdteme moerine.

–Daelie edtja almetjh mïnnedh sïrvh ohtsedidh, jïh gaajhke såarhts vijremisnie mïnnedh. Guktie dellie gegkiestibie dah mah daejnie dajvine minnieh, vuartesjeminie dej mietie jïh mijjese bievnieh mejtie maam akt gaevnieh, Jørstad jeahta.

Dronah vååjnoeh goh akte onne girtie, jïh dah maehtieh spyölhkesidh jis våålese gehtjieh. jïh naaken ajve bielieh dagkeres droneste gaavna, dellie tjuara mïerhkesjidh koordinaatide dan sæjjan gusnie dam gaavni, jïh HV:se bïeljelidh dan bïjre.

Bildetekst:

Drona: Göökte dagkeres dronah vaarjelimmiesuerkie ohtsedeminie dan stoerre daelviehaarjanimmien mænngan Cold Response 2016.

Nomme: Lukas Berg

Årroeminie: Sagbakken

Aaltere: 13 jaepieh

**–Maam darjoeh gosse ih skuvlesne?**

–Giesege juelkietjengkerem tjïektjem, jïh daelvege volleyballem. Men aaj Playstation jïh pc:sne spïelem jallh gærjah lohkem.

**–Maam lih sïjhteme daamtajåbpoe darjodh?**

–Lim byöreme vielie saernieh govledh. Jïjnje ålkone veartenisnie heannede bielelen manne dam daajram. Tuhtjem hijven dagkerh aath darjodh goh eejehtallemisnie mïnnedh aaj, jïh dam aaj darjobe, jïh jis fer daamtaj sjædta dellie gujht poenge ånnetji gaarvene.

**–Guktie lea noereskuvlesne Montessorisne aelkedh?**

– Tuhtjem hijven gåarede, jïh skuvlen akte joekoen hijven lïerehtimmievuekie. Ånnetji leevles maanaskuvleöörnegistie båetedh jïh noereskuvlen öörnegasse, jïh måjhtelidh daelie mov hille.

**–Mah itjmies dåeriesmoerh datne tuhtjh mijjieh veartenisnie utnebe?**

–Dåara, nealkoe jïh giefiesvoete. Akte jeatjah stoerre dåeriesmoere veartenisnie lea Donald Trump. Manne vïenhtem akte fåantoe dejtie stööremes dåeriesmoeride lea naaken edtja bööremes årrodh, jïh ij mubpide ussjedh. Almetjh mah giefiesvoetesne reakasuvvieh dah ålkoestamme sjidtieh. Eah gåessie gih barkoem jallh baalhkam åadtjoeh, jïh giefies sjidtieh.

**–Mij dov bööremes daelviedarjome?**

–Luste lopmefeallosne gïerestalledh. Domtesem lyjhkem gosse varke gïerestallem, men ij leah seamma luste jïengesne gahtjedh..

**–Gærjah lohkh?**

– Jaavoe, lyjhkem fantasijeromaanh lohkedh. Bööremes lyjhkem seerijh lohkedh, jïh mov lyjhkedeseerije lea “Heroes of Olympus”. Rick Riordam dam tjaaleme jïh dïhte mov lyjhkedetjaelije. Lyjhkem aaj Percy Jackson-seerijem jïh gærjam “Tidsrosen”.

**- Mij Snåasesne fååtese?**

–Gaarsjelimmiehaalle. Joekoen nåake mijjieh ibie maehtieh juelkietjengkerem tjïektjedh daelvege. Im manne vïenhth mijjieh seamma jïjnjem lïerebe aktene dan onne baanesne dan vaenie nuepiejgujmie. Jïh hijven lij orreme volleyballese. Dellie limh maahteme turneradimmieh utnedh Snåasesne aaj.

**– Maam kreekide lih sïjhteme årrodh?**

–Manne lim sïjhteme akte såarhts kreepse årrodh man nomme sjøknelere!. Dah jienebh klaerieh vuejnieh goh almetji, jïh manne govleme dah dan varke tsaepmieh guktie tjaetsie bïjre jarkan dualta.

**–Dov naan rovnegs nåakevoeth?**

–Akte nåakevoete gosse manne tjahkesjeminie jïh maam akt darjoeminie, dellie “hm”-tjoejh darjoem. Im daejrieh manne dam darjoem, jïh im buektehth dejnie orrijidh. jïh im daejrieh mejtie naan nåakevoete, men aaj lyjhkem tjovresem jïh soermh voevtsedh.

**–Maam lih sïjhteme darjodh jis fahkajih jïh lih ov-våajnoes?**

–Manne gujht tjarke bïllijamme. Men manne teorijem govleme mij jeahta jis datne ovvåajnoes, dellie tjoevkese ij sïjhth våajnoes årrodh dov tjelmine, jïh dellie ih buektehth maam vuejnedh.