Hjelde Maskinservice: Selger skutere og ATV-er som aldri før

Landets beste igjen!

snåsa: Hjelde Maskinservice har klart det før, og importøren BRP kåret igjen bedriften til landets beste forhandler av skuter og ATV.

JOSTEIN AARDAL

[jostein@snasningen.no](mailto:jostein@snasningen.no)

– Vi er godt tilfreds med å få prisen igjen, sier daglig leder Jo Ståle Hjelde.

Importøren BRP har hatt sin fulle hyre med å forsyne Hjelde med merkene Lynx, Skidoo og Can-Am, men forhandler traff godt med bestillingene.

Også i 2014 ble forhandlerprisen tildelt Hjelde Maskinservice som er Midt-Norges største snøskuter og ATV-forhandler.

De sterkeste konkurrentene om prisen er i Nord-Norge der terrenggående motorgående kjøretøy er svært populære mange steder.

Men mot den erfarne forhandleren i Snåsa med 35 års erfaring i bransjen må selv finnmarkinger gi tapt.

Knapt noen kan unngå å bli imponert.

Selger 300 kjøretøy

Når snøskutere, vannskutere og ATV-er summeres sammen, kommer Hjelde Maskinservice opp i over 300 på ett år!

Det kan også bli vanskelig å slå Hjelde når 2016 skal summeres opp. Firmaet har aldri solgt flere skutere 132 hittil) i år.

I fjor solgte Hjelde 125 ATV-er. Så langt i år er det solgt cirka 110 fire- og sekshjulinger.

– Vi forventer å selge 135–140 ATV-er dette året, sier Jo Gunnar Hjelde.

I bedriftens markedsområde selges cirka 250 ATV-ere. Hjelde har altså mer enn halvparten av markedet.

Flere bruksområder

Kjøpere kommer fra store deler av Trøndelag og nordfra til Snåsa for å handle.

– Vi trodde at toppen var nådd i fjor, men det har bare blitt mer og mer etterspørsel, sier Hjelde.

Med god hjelp av produsenter og forhandlere har folk funnet flere bruksområdet for ATV-er.

– De brukes til brøyting, ungdom kjører til og fra skole og fritidsaktiviteter og de er selvsagt brukt i jakta, påpeker Hjelde.

Bildetekst:

årets forhandler: Daglig leder Jo Gunnar Hjelde kan glede seg over at Hjelde Maskinservice AS igjen er årets BRP-forhandler av skutere og ATV-er. Han regner med å selge hele 135–140 ATV-er i 2016, noe som er ny rekord.

På jakt etter droner

Snåsa: Forsvaret har fortsatt ikke lyktes med å finne tak i dronene som ble mistet på Snåsa under øvelse Cold Response 2016.

LORNTS EIRIK GIFSTAD

[lornts@snasningen.no](mailto:lornts@snasningen.no)

I slutten av juni gikk Snåsa HV ut i Snåsningen og etterlyste et par militære droner som hadde forsvunnet under den store vinterøvelsen Cold Response i mars 2016. Dronene som tilhører forsvaret hadde blitt brukt under øvelsen og en hadde forsvunnet mens den fløy over området mellom Brandheiklumpen og Raudbeinklumpen, og den andre hadde forsvunnet i et dalsøkke ved Litjelva i nærheten av Belbo.

– Vi har ikke hørt noen ting. Det er egentlig litt rart at det ikke er noen som har gått seg på de i løpet av sommeren, sier områdesjef Jan Henrik Jørstad i Snåsa HV.

Han understreker at det selvfølgelig er mulighet for at dronene har havnet under vann, eller at de har blitt hengende i trær.

– Nå blir det sausanking etter hvert, og både småviltjakt og elgjakt. Så da håper vi at de som ferdes i disse områdene holder øynene åpne og gir beskjed til oss om de finner noe, sier Jørstad.

Dronene ser ut som et lite fly, og er designet for å kunne dele seg i flere deler hvis det skule styrte. Om noen derfor finer bare deler av en slik drone bes de merke seg koordinatene på funnstedet og informere HV om dette.

Bildetekst:

Drone: Det er to slike droner som forsvaret  etterlyser etter den store vinterøvelsen Cold Response 2016.

Navn: Lukas Berg

Bor: Sagbakken

Alder: 13 år

**– Hva gjør du på fritiden?**

– Om sommeren spiller jeg fotball, og om vinteren spiller jeg volleyball. Ellers spiller jeg på Playstation, pc, eller leser bøker.

**– Hva skulle du ønske du gjorde oftere?**

– Jeg skulle kanskje fulgt mer med på nyheter. Det er mye som skjer ute i verden uten at jeg får det med meg. Jeg synes det er fint å gjøre slikt som å dra på ferie også, men det gjør vi en del, og hvis det blir for ofte blir poenget på en måte borte.

**– Hvordan er det å ha begynt på ungdomsskolen på Montessori?**

– Jeg synes det fungerer veldig bra, og at skolen har en super læringsmetode. Det er litt tøft å komme seg ut av barneskolesyklusen og over på ungdomsskolen, og å få seg til og tenke at det er nå det gjelder.

**– Hvilke alvorlige problemer synes du vi har i verden?**

– Krig, sult og fattigdom. Et annet stort problem i verden er Donald Trump. Jeg tror grunnen til de største problemene er at noen absolutt skal være best, og ikke tenker på andre. Folk født i fattigdom blir stengt ut. De får seg aldri jobb, eller lønn, og forblir derfor fattige.

**– Hva er din favorittvinteraktivitet?**

– Det er gøy å stå på snowboard. Jeg liker følelsen av å dra fort nedover bakkene, men det er ikke like morsomt å falle på is …

**– Leser du bøker?**

– Ja, jeg liker å lese tykke fantasy romaner. Jeg liker best å leser serier, og favorittserien min er «Heroes of Olympus». Den er laget av Rick Riordan, som er min yndlingsforfatter. Jeg liker også Percy Jackson serien og boken «Tidsrosen».

**- Hva mangler på Snåsa?**

– En idrettshall. Det er veldig kjipt at om vinteren får vi ikke spilt bra fotball. Jeg føler ikke at vi lærer like mye av en så liten bane med så få muligheter. Og det ville ha vært bra for volleyballen. Da kunne vi hatt turneringer på Snåsa og.

**– Hvilket dyr ville du ha vært?**

– Jeg ville vært en type kreps kalt sjøknelere! De ser mange flere farger enn mennesket, og jeg har hørt at de slår så fort at den får vannet i rundt til å koke.

**– Har du noen rare uvaner?**

– Det er en uvane at hvis jeg sitter og gjør noe, så lager jeg «hm» lyder. Jeg tenker ikke over det og klarer ikke å slutte. Også vet jeg ikke om det er en uvane, men jeg liker også å knekke nakke og fingrer.

**– Hva ville du gjort om du våknet opp og var usynlig?**

– Jeg hadde blitt veldig redd. Men jeg har hørt en teori som sier at hvis du er usynlig, så vil ikke lyset reflekteres i øynene dine, og da vil du ikke klare å se noen ting.