Staeriedamme soejkesje: Låarte/Skæhkeren nasjonalpaarhke

Orre soejkesje reeremasse

Snåase: Låarte/Skæhkeren reeremesoejkesje edtja staeriesovvedh.

Jostein aardal

[jostein@snasningen.no](mailto:jostein@snasningen.no)

Nasjonalpaarhkeståvroe lea prosjektesoejkesjem jååhkesjamme juktie reeremesoejkesjem staeriedidh dovne Låarte/Skæhkeren nasjonalpaarhkese, Lijren nasjonalpaarhkese jïh Skæhkeren eatnemevaarjelimmiedajvese.

Daej biejjiej aalkoebïevnese seedtesåvva gaajhkide guejmide mej bïjre lea.

Akten vijries prosessen mænngan Byjresedirektoraate edtja dam orre reeremesoejkesjem jååhkesjidh tsïengelen/goevten 2018.

Nasjonalpaarhkeståvroen åvtehke, Snåasen tjïelten åejvie Tone Våg (Bk) ij maehtieh luhpiehtidh naakede luajhtasåvva reeremisnie.

–Vaarjelimmieraasth jïh vaarjelimmienænnoestimmieh eah leah teema gosse reeremesoejkesjem staerede. Men dahkoesijjie gååvnese dan sisnjelen mij dejnie bijjemes nænnoestimmine tjåådtje, Våg jeahta.

Ståvroen åvtehke göökte prinsihph tjïerteste goh våarome dan digkiedæmman mij sæjhta båetedh: Vaarjelimmie åtnoen gaavhtan jallh vaarjelimmie konserveradimmien gaavhtan.

–Gåarede raaktan voenges reeremem nasjonalpaarhkijste utnedh?

–Maahta gujht sjïdtedh. Manne prinsihpine åtnam mijjieh edtjebe monnehke åtnoem utnedh, mejtie reereme lea voengesne jallh staateles.

Nænnoestimmine aaj nuepie gååvnese jielieminie gïehtelidh. Mov våarome lea monnehke åtnoe dajvijste, Våg jeahta.

200 jaepieh åvtese

Prosjektesoejkesjisnie nasjonalpaarhkereerije Steinar Bach vuesehte nænnoestimmide jïh moenemidie mejtie tjuara våaroeminie biejedh. Låarte/Skæhkeren nasjonalpaarhken reeremesoejkesjinie gaskem jeatjah tjåådtje:

« Reereme vaarjelimmiedajvijste edtja aktene guhkiebasse perspektijvesne årrodh, jïh vaajteles aktine perspektijvine mij vaasa 200 jaepieh.»

Seammalaakan tjåådtje reeremesoejkesjinie Lijren nasjonalpaarhkese jïh Skæhkeren eatnemevaarjelimmiedajvese.

Reerememaallesne dej voestes jaepiej dellie faamoe lij juakeme staaten, tjïelti jïh båatsoereeremen gaskem.

Pryöveboelhken mænngan voenges reereminie, akte prievie bööti byjresevaarjelimmieministeristie daejnie bïevnesinie:

«Dan orre reerememaallen tjïrrh tjïelth sijhtieh reeremefaamoem åadtjodh politihkeles nammoehtamme nasjonalpaarhke- jallh vaarjelimmieståvroej tjïrrh . Reereme edtja daajroebaseradamme jïh voengesne vïedteldihkie årrodh jïh viehkiehtidh guktie reereme dan aktelaaketje sjædta goh gåarede.»

Goeven 2010 raejeste dïhte voestes ståvroe nammoehtamme sjïdti, gusnie Fylhkenålma lij tjaelije. Dellie nænnoestin paarhken jarnge edtji Lijresne årrodh, ektiedamme Lijren nasjonapaarhkejarngese. Nasjonalpaarhkereerije eelki sov barkosne tsïengelen 1.b. 2012.

Don jaepien ståvroe eelki reeremesoejkesjidie digkiedidh jïh vueptiesti dah tjoerin 60 råajvarimmieh tjïelkestidh. Ståvroe aktem evalueradimmiem råajvarimmijste tjirrehti jïh dejtie veesmin goh åenehks råajvarimmieh, guhkiebasse råajvarimmieh jïh råajvarimmieh mejtie utnin goh ij lij sjyöhtehke dejgujmie guhkiebasse barkedh.

Abpe voestes veeljemeboelhken 2011-2015 edtjin nuhtjedh dejtie åenehks råajvarimmide tjirrehtidh jïh dååjrehtimmiem mubpijste reebledh åvtelen eelkin soejkesjidie staeriedidh.

Jaepien 2015 ståvroe aktem vijries evalueradimmiem reeremepraksiseste jaepien 2011 raejeste darjoeji stillemen mietie Raeriestimmeles moenehtsistie. Dah sïjhtin dïhte orre ståvroe edtjin daam evalueradimmiem våaroemasse bïejedh akten staeriedæmman mij edtji aelkedh gïjren 2016.

Ulmie jïh mierieh

Akte reeremesoejkesje edtja akte dæjpeles viehkiedïrrege årrodh dennie biejjieladtje reeremisnie, jïh edtja goh bïhkedimmievierhkie årrodh dovne sïejhme almetjidie jïh reeremasse. Dïhte bijjemes ulmie lea vaarjelimmieaarvojde vaarjelidh, dovne dej ovvaajteles darjomi vööste vaarjelidh jïh darjoemasse sjïehteladtedh mah vaarjelimmieaarvojde eevtjieh.

Akte jeatjah åssjele reeremesoejkesjinie lea mieride vedtedh akten aktelaaketje jïh veanhtadamme reeremasse dajveste.

–Tjïelke njoelkedassi tjïrrh guktie reereme edtja årrodh jïh guktie edtja aamhtesidie gïetedidh, dle håhkoe lea ovvaantoeh giehpiedidh, jïh gorredidh olles sjæjsjalimmieh vaaltasuvvieh mah maehtieh vaarjelimmieaarvojde irhkedh.

Reeremesoejkesje ij maehtieh mieriej ålkoli båetedh mah leah vadtasovveme vaarjelimmiemieriedimmesne jïh eatnemen gellievoetelaakesne. Bïhkedassh soejkesjisnie eah maehtieh striengkiesåbpoe jallh gïemhpebe årrodh goh dïhte mij reaktan tjïrrh lea vihtiestamme vaarjelimmiemieriedimmesne. Soejkesje edtja vuestelen njoelkedassh vedtedh guktie edtja vaarjelimmiemieriedimmiem toelhkestidh jïh nuhtjedh aktene vihties reeremisnie, naemhtie tjåådtje prosjektesoejkesjisnie juktie reeremesoejkesjidie staeriedidh.

Bildetekst:

Staeriedimmie: Nasjonalpaarhkeståvroe lea prosjektesoejkesjem jååhkesjamme juktie reeremesoejkesjem staeriedidh dovne Låarten/Skæhkeren nasjonalpaarhkese, Lijren nasjonalpaarhkese jïh Skæhkeren eatnemevaarjelimmiedajvese. Guvvesne vuejnebe Huvhpie, Gihperegaejsie jïh Litlskjækerhatten Åsjaevrine åvtelisnie. Guvvie: Lornts Eirik Gifstad.