Revidert plan: Blåfjella/Skjækerfjella nasjonalpark

Ny plan for forvaltning

snåsa: Forvaltningsplanen for Blåfjella/Skjækerfjella nasjonalpark skal revideres.

Jostein aardal

[jostein@snasningen.no](mailto:jostein@snasningen.no)

Nasjonalparkstyret har godkjent en prosjektplan for revisjon av forvaltningsplanen både for Blåfjella/Skjækerfjella nasjonalpark, Lierne nasjonalpark og Skjækra landskapsvernområde.

I disse dager sendes oppstartsmelding til alle berørte parter.

Etter en omfattende prosess skal Miljødirektoratet godkjenne den nye forvaltningsplanen i januar/februar 2018.

Leder i nasjonalparkstyret, Snåsa-ordfører Tone Våg (Ap) kan ikke love noe frislepp i forvaltninga.

– Vernegrenser og vernebestemmelser er ikke tema ved revisjon av forvaltningsplanen. Men det er handlingsrom innenfor det som er vedtatt av overordna bestemmelser, sier Våg.

Styrelederen peker på to prinsipper som utgangspunkt for diskusjonen som vil komme: Vern til bruk eller vern til konservering.

– Er lokal forvaltning av nasjonalparkene reell?

– Det kan den bli. Jeg har som prinsipp enten det er lokal eller sentral forvaltning at vi skal ha bærekraftig bruk.

Det finnes muligheter også for næringsvirksomhet i bestemmelsene. Mitt utgangspunkt er bærekraftig bruk av områdene, sier Våg.

Horisont på 200 år

I prosjektplanen viser nasjonalparkforvalter Steinar Bach til vedtak og bestemmelser som må legges til grunn. I forvaltningsplanen for Blåfjella/Skjækerfjella nasjonalpark står det blant annet;

«Forvaltning av verneområder skal skje i et langsiktig perspektiv, og man ønsker å se for seg en tidshorisont på 200 år.»

Likelydende formuleringer står i forvaltningsplanene for Lierne nasjonalpark og Skjækra landskapsvernområde.

Forvaltningsmodellen de første årene var at myndighetsutøvelse ble delt mellom stat, kommuner og reindriftsforvaltningen.

Etter forsøksperioden med lokal forvaltning, gikk det høsten 2009 ut et brev fra miljøvernministeren med følgende beskjed:

«Regjeringen har vedtatt at nasjonalparker og store verneområder skal forvaltes lokalt. Gjennom den nye forvaltningsmodellen, vil kommunene få forvaltningsmyndighet gjennom deltakelse i politisk sammensatte nasjonalpark- eller verneområdestyrer.

Forvaltningen skal være kunnskapsbasert, lokalt forankret og bidra til en mest mulig enhetlig forvaltning.»

Fra desember 2010 ble det første styret opprettet med Fylkesmannen som sekretær. Det ble bestemt at knutepunktet skulle ligge i Lierne, tilknyttet Lierne nasjonalparksenter. Nasjonalparkforvalter ble tilsatt med tiltredelse fra 1. januar 2012.

Dette året startet styret med gjennomgang av forvaltningsplanene og avdekket da at det var 60 forskjellige som måtte avklares. Styret foretok evaluering av tiltakene og sortene dem i kortsiktige tiltak, langsiktige tiltak og tiltak som de anså som uaktuelle å følge opp.

Den første hele valgperioden fra 2011–2015 skulle brukes til å gjennomføre de kortsiktige tiltakene og skaffe erfaring fra praksis før en gikk til revidering av planene.

I 2015 foretok styret en omfattende evaluering av forvaltningspraksisen fra 2011 på oppdrag fra det Rådgivende utvalget. Denne evaluering ønsket de at

det nye styret, fra 2016, skulle legge til grunn for en revidering med oppstart våren 2016.

Mål og rammer

En forvaltningsplan skal være et praktisk hjelpemiddel i den daglige forvaltninga, og skal fungere som et

oppslagsverk både for publikum og forvaltninga. Den overordna målsettinga er å ta vare på verneverdiene, både gjennom å beskytte dem mot uønskede inngrep, og gjennom å legge til rette for aktivitet som fremmer verneverdiene.

Et annet formål med forvaltningsplanen er å gi rammene for enhetlig og forutsigbar forvaltning av området.

– Gjennom klare regler for forvaltningspraksis og saksbehandling, håper en å bidra til å dempe konflikter og å sikre at en unngår tilfeldige avgjørelser som kan skade verneverdiene.

Forvaltningsplanen kan ikke gå utover rammene som er gitt i verneforskriften og naturmangfoldsloven. Retningslinjene i planen kan ikke være strengere eller lempeligere enn det som er hjemlet i verneforskriften. Planen skal derimot gi retningslinjer for hvordan verneforskriften skal tolkes og brukes i en konkret forvaltningspraksis, heter det i prosjektplanen for revidering av forvaltningsplanene.

Bildetekst:

Revisjon: Nasjonalparkstyret har godkjent en prosjektplan for revisjon av forvaltningsplanen både for Blåfjella/Skjækerfjella nasjonalpark, Lierne nasjonalpark og Skjækra landskapsvernområde. På bildet ser vi Skjækerhatten, Sukkertoppen og Litlskjækerhatten med Åsvatnet i forgrunnen. Foto: Lornts Eirik Gifstad