Nomme: Neila Issát Påve Wilks

Aaltere: 15 jaepieh

Årromesijjie: Jørstad

–Maam darjoeh gosse ih skuvlesne?

–Juelkietjengkerem jïh volleyballen spïelem, jïh manne leam jïjnje bijjene vaeresne jallh voelpigujmie ektine.

–Guktie tuhtjh 10. klaassesne aelkedh?

–Njaelkie! Hijven stööremes årrodh, juktie dellie im daarpesjh dan jïjnjem pryjjedh maam darjoem, dan åvteste manne hov åejvie. Hævvi leam ånnetji skabroeh mestie akt, goh eksamene, men im daarpesjh disse annje ussjedidh.

–Maam giesieeejehtallemisnie dorjeme?

–Manne jïjnjem vaeresne orreme, dovne Snåasesne jïh Johkemehkesne, Sveerjesne. Mijjieh aaj jïjnjem bovtsigujmie gïehtelamme, jïh miesieh mïerhkesjamme.

–Maam ussjedamme vaedtsedh jåarhkeskuvlesne?

–Manne ånnetji jueriedisnie, eatnemeåtnoe jallh bigkemefaagh vïenhtem. Lij joekoen luste orreme eatnemeåtnoem vaedtsedh juktie dellie åadtjoem jïjnjem ålkone mïnnedh, jïh dle sïejhme studijemaahtoem åadtjoem. Men jis bigkemefaagem vaadtsam maahtam barkoem åadtjodh mahte dallatjinie.

–Jis åadtjoeh superfaamoem veeljedh, maam superfaamojde lih sïjhteme utnedh?

–Manne lim sïjhteme ovvåajnoes årrodh, juktie dellie lim maahteme bïjre jarkan vaedtsedh beltedh, jïh manne lim maahteme bovrine sualadidh jïh jïjnjh jeatjah jabjoeh aath darjodh.

–Maam tuhtjh Snåasesne fååtese?

–Jienebeåtnoehaallem jïh crossbaanam ohtselem, juktie jis jienebeåtnoehaallem åadtjobe maehtebe raaktan volleyballem spïeledh bielelen tjengkere bæjjese rahpan jåhta iktegisth. Jïh dagke mijjieh limh maahteme gaahtjemh jïh plearoeh öörnedidh. Maaje lij maahteme akte kåanstekraesiebaana årrodh juktie dellie limh maahteme juelkietjengkerem spïeledh haallesne.

–Mij lea bööremes skuvline?

–Tjuara eejehtimmieh årrodh jïh voelph råakedh, men raaktan tuhtjem skuvle naa ovrovne.

–Misse aavodh?

–Aavodem tjaktje-eejehtallemasse, juktie dellie edtjem sarvevijremasse Johkemehkesne. Jïh dle edtjem almetjh råakedh mejgujmie skyllim.

–Guktie lij saemien skyllemem Skillehtisnie utnedh Sveerjesne?

–Joekoen luste, jïh naa jeatjahlaakan sïejhme gyrhkeles skyllemistie. Mijjieh åadtjoejimh naan laavenjassh mejtie tjoerimh deelledh jïh dle tjoerimh gaektsie gyrhkesjimmine årrodh. Mænngan lij skyllemejerkie mij göökte våhkoeh veesi, gusnie jïjnjem lïerimh saemien religijovnen jïh kristelesvoeten bïjre. Akte joekoen luste jerkie jïh manne jïjnjh orre voelph åadtjoejimh.

–Guktie lea båatsoesaemine årrodh?

–Joekoen luste, jïh dïhte ellen bööremes. Mijjieh bovtside tjöönghkebe, mieside mïerhkesjibie jïh vuejnebe gïen gaajhkh bovtsh leah, jïh aaj bovtsh leekedibie. Manne hov sïjhtem bovtsigujmie gïehtelidh gosse båarasåbpoe sjïdtem.