Nomme: Solveig Katarina Fossum Norberg

Aaltere: 12 jaepieh

Årroeminie: Sandnes

–Maam darjoeh gosse ih skuvlesne?

–Juelkietjengkerem spïelem, pianoven, leam voelpigujmie jïh leaksoeh darjoem.

–Gïem lih sïjhteme råakedh jis åadtjoejih veeljedh saaht gïem?

–Nov lea jïjnjh almetjh manne lim maahteme råakedh, men nov lim sïjhteme aehtj-aajjam råakedh. Manne gaajhkh mov aahka aajjah råakeme men im aehtj-aajjam. Ånnetji ovmurreds, juktie dïhte sealadi dan jaepien aarebi manne reakasovvin.

–Buerkesth dov nïekedseejehtallemem.

–Aktene hæhtjosne Bora Boresne eejehtalledh. Jïh dle manne lim åådtjeme abpe fealadimmiem, gaajhkem namhtah. Dellie lim maahteme dan jïjnjem beapmoem dongkedh maam sïjhtim. Lim sïjhteme dohkoe vuelkedh voelpigujmie ektine. Manne aaj lyjhken tivolijesne mïnnedh. Dan åvteste lim maahteme aktem hïeljem abpe tivolijine eevre oktegh utnedh, jïh luhkie biejjieh Bora Boresne.

–Mij lea daerpies ihke datne edtjh jåerhkedh Snåasesne årrodh?

–Jienebh almetjh jïh maam akt darjodh. Lyjhkem aath leah ohtje stuerebe. Dellie jienebh mejgujmie maahtam åahpenidh jïh ovmessie almetjh. Jïh hævvi lij hijven orreme gaarsjelimmiehaalline.

–Maam tuhtjh hijven skuvline?

–Dagke rutijnem utnedh. Jis frijje åtneme aktem abpe jaepiem dellie gujht raassan sjïdteme jïh im daejreme maam edtjim gaavnehtidh. Jïh dle voelph skuvlesne gaavnesjem. Im gaajhki almetjigujmie åahpenamme jis im skuvlem åtneme.

–Guktie lij meatan årrodh Bjørn Bratbergen mojhtese-cupesne?

–Nåake mijjieh idtjimh vitnh, men cupe joekoen luste. Luste juelkietjengkerem spïeledh dejnie sïejhme tjïertine, men mojhtese-cupesne spïeleminie jeatjah almetjigujmie. Datne ih gaajhkesidie tjïertesne seamma hijven damth, jïh dïhte luste. Snåasesne daate ånnetji stoerre, jïh jïjnjh almetjh diekie båetieh vuartasjieh. Voestes biejjien bööremes juktie dellie dan jïjnje spïele.

–Dov naan rovnegs nåakevoeth?

–Im raaktan daejrieh mejtie dah leah nåakevoeth, men dejstie reesmesovvem. Juktie gosse nahkestem girtesne jallh bïjlesne vuesiehtimmien gaavhtan, dellie struvkestem guktie fahkam. Dïhte mubpie lea manne reesmesovvem jïh gæljoem ”Åhh!” jis tjengkerem dassem juelkietjengkerebaanesne. Maajetjh ajve jis jïjtje dam dassem.

–Misse aavodh?

– Aavodem jåvleiehkiedasse, juktie dïhte dan murreds. Jïh goske tjovtjehken guehpere lea olkese sjïdteme vihth. Akte ovleme. Baektjede, jïh dïhte mannem heerrede juelkietjengkerem tjïektjedh.

–Guktie lij noereskuvlesne aelkedh?

–Ij leah raaktan dan jeatjahlaakan. Orre klaassetjiehtjele jïh orre kåava. Im tuhtjh gaajhke dan itjmies goh jeenjesh jiehtieh. Lissine ibie hïnneme naan karakteerh åadtjodh annje. Sïjhtem hævvi pryövedh hijven darjodh. Dïhte vihkeles, men vihkielåbpoe sjædta 10.klaassesne goh 8.

–Maam lih sïjhteme meatan vaeltedh jis Marsen gåajkoe juhtih?

–Manne lim sïjhteme meatan vaeltedh veartenen guhkemes straejmiekabelem, mij ryöhkeme eatnamistie Marsen gåajkoe. Straejmiekabele jïh veartenen guhkemes gaskeviermiekabele jïh lissine akte ruvtere. Jïh manne mån aaj meatan vaalteme ohtje vaarjoeh.