Nomme: Lilly Marie Johansen

Årromesijjie: Bakkegrenda

Aaltere: 14 jaepieh

**–Maam darjoeh gosse ih skuvlesne?**

–Manne juelkietjengkerem spïelem, gærjah lohkem jïh sygkeldem.

**–Jis millijonæærine sjïdth, guktie edtjh dov voestes millijovnem dïenesjidh?**

–Manne edtjem aaksjah åestedh Google-isnie jallh mesnie akt!

**–Mestie jeenjemes skaamasjamme?**

–Tjuara årrodh dan aejkien gosse lim jåvleåesiestimmesne Stïentjesne. Jïh klaasevïedtjh H & M-bovresne lin aadtjene bïsseme, guktie ryöktesth vïedtjen sïjse veedtsim. Daate hævvi våajnoes sjïdti dennie kameraesne mij gaajhkem vuesehte jïh gaajhkesh mannem vööjnin, guktie manne ajve bovreste vaarrin.

**–Mestie bïllh?**

–Manne jallojste bïllem. Bïllem gosse lea aktene jolle gåetesne jallh lutnjedahkesne. Jïh manne maahtam eevre svalkoeh sjïdtedh gosse jalloem vuajnam, jallh gosse ussjedem guktie lea våålese gahtjedh.

**–Mij lea bööremes tïjje dov aarkebiejjien?**

–Vïenhtem gosse mov lyjhkedeprogrammh leah TV:sne. Manne lyjhkem “The Big Big Bang Theory” jïh “Grace Anatomy”, juktie dellie maahtam ajve slaajperdidh jïh murriedidh.

**–Mij lea bööremes Snåasine?**

–Juelkietjengkerebaana! Juktie desnie maahtam juelkietjengkerem spïeledh jïh mubpiejgujmie årrodh. jïh manne geerjene mijjen akte kinove jalhts mijjieh akte joekoen onne tjïelte.

**–Guktie lih dåemiedamme jis lottosne vitneme?**

– Dellie tjædtjan jallh aahkese ringkeme. Juktie vïenhtem tjidtjie lij sån gaajh ierielimmesne sjïdteme, jïh aahka sån vaajmoebaaktjesem aavoste åådtjeme (im sïjhth aahka edtja jaemedh goh.) Vïenhtem manne lim sïjhteme beetnegidie nuhtjedh fuelhkiem viehkiehtidh laajkoem maeksedh jïh dagkerem, jïh dle fuelhkiem meatan vaalteme eejehtallemasse Thailaantesne.

**–Guktie tuhtjh Montessoriskuvlesne vaedtsedh?**

– Damtem manne joekoen jïjnjem lïerem, jïh daate akte lïeremevuekie mij mannem hijvenlaakan sjeahta. Dihte mij lea jeatjahlaakan jeatjah skuvlijste lea mijjieh åadtjobe biejjiem jïh barkoem jïjtje soejkesjidh, jïh dle ajve göökte barkoeboelhkh utnebe fïerhten biejjien. Sijjeste gellie tæjmoeh utnedh vihties faagigujmie.

**–Jis kreekine orreme, mij kreekide lih sïjhteme årrodh?**

–Juktie dellie dan sieties orreme jïh manne lim maahteme byöpmedidh jïh åeredh abpe biejjien. jïh vijreme abpe jïjjen, im gujht klaasetjelmieh daarpesjamme jis akte gaahtoe orreme.

**–Gusnie vïenhth datne 10 jaepien minngelen?**

–Gegkestem mov leah gåetie jïh gaahtoe. Manne fysioterapeutine jallh plearoeh sjïdteme, jïh gegkestem mov leah barkoe jïh dagke akte geelle.

**–Mejstie fåantojste baernieh eah dan lyjhkedihks sjïdth?**

–Im eajtoeh baernieh lyjhkh mah eah skuvlese båetieh, dan åvteste mov mïelen mietie dah aktem joekoen hijven faalenassem ööhpehtimmien bïjre skïejrestieh. Vaallah baernieh lyjhkem mah Justin Bieberem lyjhkoeh, dan åvteste dihte ajve nïejtide.

**–Gie datne lih sïjhteme årrodh aktem biejjiem?**

–Manne lim sïjhteme tjidtjaajjam årrodh goh noere, juktie dellie lim jïjnjem lïereme guktie lea oktegh bijjene vaeresne årrodh, jïh åådtjeme vuejnedh guktie lij dåaroen.

**–Mij lea dihte ellen vïerremes mij maahta heannadidh?**

–Tjuara årrodh Donald Trump presideentine sjædta, jïh 3. veartenedåara sjædta. jïh Noerhte-Korea atombombah USA:n vööste seedtie, jïh naemhtie jåarhka guktie abpe veartene nåhka.

**–Man jearohke datne mobijleste?**

–Im dan joekoen jearohke destie, men dam daarpesjem juktie gaskesem utnedh mubpiejgujmie. Manne mån dam nuhtjem 3-4 tæjmoeh fïerhten biejjien, men nov gujht vïenhtem manne bearkadamme naa guhkiem jis im dam åtneme.