Rïhpestimmie: Orre faalenassh aerpievuekien mietie ræjhkoes bovresne.

Vyörtegs orre rïhpestimmie

Snåase: Duarstan vyörtegs orre rïhpestimmie sjædta Snåsaprodukteren bovreste, Samstadgaertienisnie.

lornts eirik gifstad

[lornts@snasningen.no](mailto:lornts@snasningen.no)

Duarstan iehkeden raejeste Snåsaprodukter okside rïhpeste akten aadtjen bueriedamme bovrese ahkedh jienebi faalenassigujmie åestiejidie.

–Mijjen 28.jaepienheevehtimmien sjïekenisnie skïereden 29.b. edtjebe orrerïhpestimmiem utnedh mijjen bovreste. Dam edtjebe mïerhkesjidh rïejhpebietskieminie, prïhtjeginie jïh gaahkoejgujmie, biejjieladtje åvtehke Unni Saugestad Snåsaprodukterisnie jeahta.

Dellie Snåsaprodukter gaajhkh doekemesvaaroeh sertiestamme jïh tjöönghkeme våålese bovresæjjan tjeallarisnie. Lissine sijhtieh doekedh jïjtjedorjeme båaltajehtemsgaaroeh jïh moerh voessetjinie bovreste.

–Såemies orre aath sjædta. Mijjieh sïjhtebe dovne moerem, båaltajehtemsgaaroem jïh tyjjevaaroeh bovresne utnedh. Lissine dejtie kontovrevaarojde mejtie aarebi åtneme. Edtjebe aaj laejpieh jïh bååhkesjimmievaaroeh doekedh mejtie tjöövkesne daesnie darjobe, Saugestad buerkeste.

Daelie akte bovre sjædta gelliesåarhts vaaroejgujmie.

–Gelliesåarhts vaaroeh sjædta, mijjieh edtjebe aaj aktem orre såarhts vadteseartihkelem sijse vaeltedh, maam ij maehtieh åestedh Snåasesne aarebi, Saugestad jeahta.

Men raaktan mij lea ij sïjhth soptsestidh rïhpestimmien åvtelen.

– Akte verries faalenasse, im sïjhth vielie jiehtedh. Almetjh åadtjoeh jïjtje båetedh vuejnedh, meejjesne jeahta. Snåasaprodukter sæjhta dejnie orre rïhpestimmine mïerhkesjidh daelie aktem leevles boelhkem sov minngesne laahpeme jïh guhkiebasse båateme.

BILDETEKST:

Bovre: Snåsaprodukteren bovresne Samstadgaertienisnie leah fuehpesne daelie juktie gaajhkem öörnedidh orrerïhpestæmman duarstan iehkeden.

Vaarrin juktie maanide dïenesjidh

SNÅASE: Learohkh Åarjel-saemiej skuvlesne tjåanghkan 66,4 km vaarrin juktie maanide dïenesjidh mah baatereminie.

Duarstan doh 17 learohkh Åarjel-saemiej skuvlesne aalkose böötin juktie meatan årrodh Skolejoggesne gaarsjelimmiebaanesne Viosesne.

Daan jaepien 31. aejkien Skolejoggen öörnesåvva siebreste SOS barnebyer. Dæjman bijjelen 35 000 learohkh Nöörjesne lin meatan, mah tjöönghkin bijjelen aktem millijovnh kråvnah.

Learohkh Åarjel-saemiej skuvlesne vedtin 20 kråvnah aalkoen åvtelen. Lissine vïtnedimmielohkehtæjja Anita Dunfjeld Aagård fryöjsti vïjhte kråvnajgujmie fierhten aejkien åvteste mejtie baanan bïjre vaarrin.

–Destie jïjnjh beetnegh sjïdti. Akte nïejte 20 aejkieh baanan bïjre vaarri, jïh såemies learohkh voestes klaassesne luhkie aejkieh baanan bïjre vaarrin. Learohkh vaarrin jïh gosse sæjloejin dah vaarrin göökte vielie aejkieh baanan bïjre, Dunfjeld Aagård jeahta mij aavone vedti 830 kråvnah maanaj 166 aejkiej åvteste baanan bïjre.

– Daate joekoen hijven! Akte hearloes engasjemente, bïevneseåvtehke Synne Rønning siebresne SOS barnebyer jeahta gosse åådtje govledh man gellie aejkieh baanan bïjre doh 17 learohkh vaarrin.

Jienebh skuvlh sijhtieh jåerhkedh Skolejoggem vaarredh golken, guktie illedahkh eah leah gaervies annje. Men Snåasen learohki dåarjoe daan raajan hijven illedahkem dåajvohte.

–Daah leah naan vihkeles sïllh vaalteme, jïh dah sån aaj lustestallin dan biejjien. Jïjnjh gyjhtelassh dejtie væjkele learoehkidie mah aktem stoerre barkoem darjoeh maanide veartenisnie mah dam daarpesjieh, jeahta.

Jïjtjevyljehke dåarjojne eejhtegijstie Dunfjeld Aagård aervede skuvle tjåanghkan sæjhta bijjelen 1500 kråvnah tjöönghkedh.

BILDETEKST:

GARMERDIMMIEM ÅADTJOEH. Learohkh Åarjel-saemiej skuvlesne garmerdimmiem åadtjoeh siebreste SOS barnebyer dej beetnegi åvteste daan jaepien Skolejoggesne. Guvvie: Anita Dunfjeld Aagård.