Åpning: Nye tilbud ved tradisjonsrik butikk.

Høytidelig gjenåpning

Snåsa: Torsdag er det duket for høytidelig gjenåpning av butikken til Snåsaprodukter i Samstadgården.

lornts eirik gifstad

[lornts@snasningen.no](mailto:lornts@snasningen.no)

Fra og med torsdag kveld åpner Snåsaprodukter dørene til en nyoppusset butikk med stadig fler tilbud til kundene.

– I anledning vårt 28 årsjubileum 29. september skal vi ha nyåpning av butikken vår. Det blir markert med snorklipping, kaffe og kaker, forteller daglig leder Unni Saugestad ved Snåsaprodukter.

Snåsaprodukter har da fått flyttet og samlet alt av salgsvarer ned til butikklokalene i kjelleren. I tillegg vil de tilby salg av egenproduserte tennbriketter og ved i småsekker fra butikken.

– Det blir en del nytt. Vi kommer til å ha både ved, tennbriketter og tekstilvarer i butikken, i tillegg til de kontorartiklene vi har hatt før. Det blir også salg av brød og bakervarer som vi produserer på kjøkkenet her nede, forklarer Saugestad.

Det blir nå en rikholdig butikk med litt av hvert.

– Det blir litt av hvert, vi skal også ta inn en ny type gaveartikler som ikke er i salg på Snåsa fra før, sier Saugestad.

Men akkurat hva det er ønsker hun ikke å ut med før åpningen.

– Det er et sprekt tilbud, mer enn det vil jeg ikke si. Folk får selv komme og se, sier hun lurt. Snåsaprodukter ønsker med nyåpningen å markere at de har lagt en tung periode bak seg og kommet over kneika.

BILDETEKST:

Butikk: I butikklokalene til Snåsaprodukter i Samstadgården er de nå i full sving med å gjøre klart til nyåpningen torsdag kveld.

Løp til inntekt for barn

SNÅSA: Elevene ved Åarjel-saemiej skuvle løp til sammen 66,4 kilometer til inntekt for barn på flukt.

Torsdag stilte de 17 elevene ved Åarjel-saemiej skuvle til start i årets Skolejoggen på friidrettsbanen i Viosen.

Skolejoggen arrangeres i år for 31. gang av SOS barnebyer. I fjor deltok over 35 000 elever i Norge, som samlet inn over én million kroner.

Elevene ved Åarjel-saemiej skuvle ga 20 kroner før start. I tillegg lokket gymlærer Anita Dunfjeld Aagård med å gi en femmer for hver runde som ble løpt.

– Det ga mye innsats. Ei jente løp 20 runder, og det var førsteklassinger som løp ti runder. Elevene løp, og da de ble slitne gikk de enda et par runder, sier Dunfjeld Aagård som gledelig betalte 830 kroner for barnas 166 runder.

– Dette er helt fantastisk! Et herlig engasjement, sier informasjonssjef Synne Rønning i SOS barnebyer da hun får høre antallet runder de 17 elevene løp.

Flere skoler vil fortsatt løpet Skolejoggen i oktober, så resultatene er ikke klare. Men snåsningenes innsats lover godt.

– Det er noen viktige skritt de har tatt og forhåpentligvis fikk de samtidig noe gøy ut av dagen. Hjertelig takk til de flotte elevene som gjør en innsats for barna i verden som trenger dem, sier hun.

Med frivillige foreldrebidrag regner Dunfjeld Aagård med at skolen til sammen samler inn over 1500 kroner.

BILDETEKST:

FÅR ROS: Elevene ved Åarjel-saemiej skuvle får ros fra SOS barnebyer for innsatsen i årets Skolejoggen. Foto: Anita Dunfjeld Aagård