Nomme: Markus Sandnes

Aaltere: 15 jaepieh

Årroeminie: Rishaugen

**–Maam darjoeh gosse ih skuvlesne?**

–Saavreminie STS:sne jallh juelkietjengkeren spïelem. Jallh ålkone voelpigujmie jïh musihkem goltelem.

**– Maam sïjhth sjïdtedh gosse stoerre sjïdth?**

–Vïenhtem edtjem pollisinie sjïdtedh jïh patruljesne barkedh. Lyjhkem ohtje haestemh utnedh jïh jeereldihkie barkoem.

**–Maam sïjhth vaedtsedh jåarhkeskuvlesne?**

–Vïenhtem edtjem friidrett vaedtsedh gaarsjelimmielinjesne Stïentjesne. Desnie åadtjoem vielie saavredh, jïh dan åvteste dle aelhkebe sjædta vieksiesvoetekrïevenasside dåhkasjidh mah daerpies juktie pollisinie sjïdtedh.

**–Man jïjnjem dov tellefovnem nuhtjh?**

–Naa jïjnjem raaktan. Musihkem jïjnjem goltelem jïh leam snapchatesne. Men nov sån lim bearkadamme bielelen dam. Nåake orreme, men gååvnese gujht mij akt jeatjah gaavnehtidh.

**–Maam lih sïjhteme darjodh aktine tïjjemaasijnine?**

–Lim sïjhteme bååstede 50 jallh 60-låhkose vuelkedh. Dellie lim maahteme vuejnedh guktie lij åvtelen gaajhke orre teknologije bööti. Dagke lij lustebe jieledh dellie, vååjnoe goh almetjh lin vielie ektesne. Jïh idtjin gaajhkesh åadtjoeh daejredh maam datne darjoejih, jïh gaajhke ij lij seamma striengkies jïh vååksjedamme.

**–Misse aavodh?**

–Aavodem jåarhkeskuvlem aelkedh jïh vuejemeleahpam åadtjodh. Aktene orre skuvlesne jeatjah almetjh sjædta jïh vielie darjomh jis gaarsjelimmiefaagem veeljem. Jïh vuejemeleahpine maahtam vuelkedh gåabph sïjhtem.

**–Guktie vïenhth veartene nåhkele?**

–Nov sån dearjoen gaavhtan, mij lea almetji skåltoe. Men guhkie eannan dïhte heannede guktie im leah gujht manne daesnie dellie.

**–Mij lea bööremes ierielimmie datne lih maahteme åadtjodh?**

– Jis naaken mannem meatan vaalteme USA:se, Californijasse jallh Floridasse. Dellie lim maahteme longboardesne tjåadtjodh, lååvkeme, surfadamme jïh chilladamme.

**–Lih sïjhteme noere årrodh ihkuven aajkan?**

–Dagke. Men nov sån ovrovne sjïdteme tïjje doekoe. Minngemosth dle gujht gaajhkem dorjeme jïh ij leah vielie darjodh. Men hijven orreme slyöhpedh jaemedh.

**–Man stoerre ïedtje åtna musihkesne?**

–Naa stoerre ïedtje. Lïereminie bassem jïh el-gitarrem tjoejehtidh. Jïh dle musihkem goltelem abpe tïjjen. Damtem vielie sjugniedihks gosse dam darjoem. Manne bööremes lyjhkem hard-metal, rock jïh ånnetji pop.

**–Saernieh goltelh?**

– Ijje, men jis mij akt sjïere heannede dle åadtjoem dam govledh voelpi tjïrrh. Im manne dam jïjtje goerehth. Jis edtjem maam akt lohkedh dle kriminaaleaamhtesh jïh plearoeh.

**–Jaahkah voejkenen veartenasse?**

–Jaavoe, dam darjoem. Naan jaepien gietjeste dellie sjurhpiedi mijjen gåetesne. Jeahtasovvi lij akte kaarre mij traahpi bæjjese jïh våålese steemhpedehti jïh mijjen tjiehtjeli sïjse bööti mearan mijjieh limh åerieminie. Aath meehtin gaarvanidh jïh bååstede båetedh mænngan. Im eevre jaehkieh baaltastallide, men jaahkam mij akt heannede jaemeden mænngan.