Navn: Markus Sandnes

Alder: 15 år

Bor: Rishaugen

– Hva gjør du på fritiden?

– Jeg trener på STS eller spiller fotball. Ellers er jeg ute med venner eller ute og hører på musikk.

**– Hva vil du bli når du blir stor?**

– Tror jeg skal bli politi og jobbe i patrulje. Jeg liker å ha litt utfordring og at det er variert.

**– Hva vil du gå på videregående?**

– Jeg tror jeg skal gå friidrett på idrettslinja i Steinkjer. Jeg vil få trent mer, og derfor ha lettere for å fylle styrkekravene som trengs for å bli politi.

**– Hvor mye bruker du telefonen din?**

– Ganske mye egentlig. Jeg hører mye på musikk og er på snapchat. Jeg hadde nok klart meg uten den. Det hadde vært kjipt, men det finnes andre ting man kan gjøre.

**– Hva ville du gjort med en tidsmaskin?**

– Jeg ville dratt tilbake til rundt 50 eller 60-tallet. Da kunne jeg sett hvordan det var før all nyere teknologi kom. Det var kanskje morsommere å leve da, for det virker som det var mer sosialt. Dessuten fikk ikke alle vite om alt du gjorde, og ting var ikke like strengt og overvåket.

**– Hva gleder du deg til?**

– Jeg gleder meg til å begynne på videregående og å kjøre opp. På ny skole blir det andre folk og mer aktivitet om jeg velger idrettsfag. Og med lappen kan jeg dra hvor jeg vil.

**– Hvordan tror du verden går under?**

– Sikkert på grunn av for mye utslipp, som er menneskene sin feil. Men det er så pass lenge til at jeg vil nok ikke være her når det skjer.

**– Hva er den beste overraskelsen du kunne ha fått?**

– At noen hadde tatt meg med på tur til USA, til California eller Florida. Da ville jeg stått på longboard, badet, surfet og chillet.

**– Kunne du tenkt deg å være ung for alltid?**

– Kanskje. Det hadde sikkert blitt kjedelig etter hvert. Til slutt har man jo gjort alt og det er ikke mer å gjøre. Men det hadde vært fint å aldri dø da.

– Hvor interessert er du i musikk.

– Ganske interessert. Jeg holder på å lære meg bass og el-gitar. Også hører jeg på musikk hele tiden. Jeg føler meg mer kreativ når jeg gjør det. Favorittsjangrene er hard-metal, rock og litt pop.

**– Følger du med på nyheter?**

– Nei, men om det skjer noe spesielt får jeg det med meg gjennom venner. Jeg sjekker det ikke selv. Om jeg først skal lese noe så er det kriminalsaker og liknende.

**– Tror du på det overnaturlige?**

– Ja det gjør jeg. For noen år siden spøkte det i huset vårt. Det var snakk om en mann som stampet opp og ned trappene og kom inn på rommene imens vi sov. Ting kunne forsvinne og komme tilbake igjen senere. Jeg er ikke helt sikker på det med spøkelser, men tror at det er noe som skjer etter døden.