Noere Snåasesne

Nomme: Eivind Parnas Bardal

Aaltere: 14 jaepieh

Årroeminie: Berg

**- Maam darjoeh gosse ih skuvlesne?**

- Juelkietjengkerem, volleyballem jïh ånnetji Pokémon go spïelem. Twintipine jïh slalåminie gïehtelem jïh leam saavremejarngesne.

**- Mij dov lustemes mojhtese maanabaeleste?**

- Naa luste gosse Torvin, onnevïelle, bïjlem aelkiehti guktie bïjlegåetien sijse jårreli. Men hijven gujht gåaradi.

**- Maam tuhtjh Snåasesne fååtese?**

- Akte haalle. Dellie stuerebe sijjie, jïh jienebh maehtieh dam nuhtjedh seamma tïjjen. Maehtebe juelkietjengkerem jïh volleyballem spïeledh. Jïh rehpie bijjiebasse guktie ibie dan vööste vuetjieh.

**- Datne mïsse akt jaahkah mij daan veartenen bijjelen?**

- Ijje. Im Jupmielasse jaehkieh jallh misse akt sjïere. Im rikti seekere gosse moenesji bïjre. Im raaktan dïsse jaehkieh, men jeenjesh hov jeahteme dah dejtie vuajneme guktie maahta sån heannadidh dah gååvnesieh.

**- Maam datne leaksoenamhtah skuvlen bïjre tuhtjh?**

- Njaelkie govloe. Leaksoeh frijjetïjjeste berrieh. Im daejrieh mejtie vielie lïerem leaksojste, jïh domtoe goh manne nuekies lïerem tæjmojne. Jis dam dorje dellie maahta leaksoenamhtah skuvlem utnedh.

**- Mij dov bööremes jaepieboelhke?**

- Giesie, juktie dellie lea eejehtalleme jïh jïjnjem maam maahta darjodh. Aaj njaelkie jïh bïjvele guktie slyöhpoe jïjnjh vaarjoeh tsaekedh. Dellie aaj laavkoem, leam ålkone gosse maahtam jïh leam voelpigujmie ektine. Giesege maahta raaktan darjodh gaajhkem.

**- Guktie lih sïjhteme golme sjaavnjoeh nuhtjedh?**

- Voestes sjaavnjoem lim sïjhteme akten barkose nuhtjedh gusnie murredem jïh billijovnæærine sjïdteme. Dellie hævvi nuekies beetnegh åtnam gåetiem jïh bïjlem åestedh. Dïhte mubpie lea fuelhkie. Maaje akte fuelhkie mij sportem lyjhkoe guktie maahtam vuejnedh dah gaarsjelimmine gïehtelieh. Minngemosth im vielie mujhtieh guktie jeahtam raeffie veartenisnie.

**- Mij bööremes aarkebiejjien?**

- Gosse libie gaervies skuvlesne jïh jis njaelkies beapmoe desnie jallh gåetesne. jïh voelpigujmie årrodh jïh “have a great time”. Lissine hijven gosse njaalkadahkh lihtiesåbpoe jïh På hjørnet lea gaahpode.

**- Guktie skyllemetïjjese vuajnah!**

- Vïenhtem luste sjædta. Jïjnjh beetnegh åadtjoem, gellie maadtoeladtjh råakem jïh njaelkies beapmoem åadtjoem. Men nov gujht vïenhtem raessie aaj sjædta. Maahta fuehpie sjïdtedh skuvline, håalemem tjaeledh jïh dejnie haarjanidh skyllemasse.

**- Mij dov vïerremes ståante?**

- Tjuara årrodh gosse 6. jallh 7. klaassesne veedtsim gosse bassengetæjmoem utnimh. Sjilth baerniej jïh nïejti gåårvedstjiehtjelh lin båajhtoehlaakan gyvnjeme. Manne iktesth dïhte minngemes jïh idtjim ussjedh gåabph doh jeatjah baernieh lin vaadtseme. Gosse gåatan böötim 2-3 båadtsoes nïejth desnie tjåadtjoejin.

**- Mij dov nïekedsbarkoe?**

- Hævvi sïjhtem proffe juelkietjengkerespïelijinie sjïdtedh jïh gellie millijovnh dïenesjidh. Daajram ij numhtie sjïdth, jïh im edtjh pryövedh gænnah. Læjhkan lij hijven orreme juktie lyjhkem spïeledh, lim jïjnjh beetnegh dïenesjamme, jïjnjh fans åådtjeme jïh im daarpesjamme ålkone gaatenisnie jieledh.

**- Mij dïhte minngemes gåetesne datne lih sïjhteme årrodh?**

- Im lim sïjhteme ålkoevïedtjh jallh rehpie årrodh. Dellie lim gåalome daelvege. jïh im lim sïjhteme ohtjegåetine årrodh juktie dellie dan jïjnjh paakh mov nille åådtjeme.

Finsås dåastovesijjie: Turneradimmie sjakkine jïh biljardine årroejidie jïh voenen årroejidie

Sjuesjiedieh darjoeminie

Snåase: Ektie darjomh leah vihkeles dovne årroejidie Finsås dåastovesijjesne jïh voenen årroejidie.

Jostein aardal

[jostein@snasningen.no](mailto:jostein@snasningen.no)

Daate dïhte tjïelke bïevnese maam bååstede åådtjeme mænngan sjakke- jïh biljardeturneradimmie öörnesovvi minngemes bearjadahken.

Dellie “Finsåsmïesterem” nammoehtin gåabpegen suerkesne, jïh vyörtegs preemijh vadtasovvin.

Men ij lij ajve doh mah vitnin mah faalenassem lyjhkin.

–Daate joekoen vihkeles mijjese mah daesnie årroeh. Tuhtjem almetjh Snåasesne mijjem hijvenlaakan dåastoeh, Dalil ali (22) jeahta.

Aehtjebe lij akte åajvoeh biljardspïelije, men idtji dïhte lijsh. Dalil finaalem teehpi Ibrahim Alkhaderen vööste (30), gåabpegh Syrijeste.

Seamma tïjjen dïhte tjiehpies sjakkespïelije Hallvard Sandnes teehpi gosse Hani Kahlili vööste spïeli.

Men kaarre Snåaseste sov bööremes darjoeji juktie Finsåsmïesterinie sjïdtedh.

–Tjoerem ajve meatodh manne aktem buerebe spïelijem dïervesjim, Sandnes mejjesne jeahta.

Hijven aajmoe

Hijven men sjeavohth aajmoe sjakkebuertien bïjre, men soptsestimmie vihth iemie sjïdti gosse spïele lij gaervies.

Lissine darjoemidie dle prïhtjegem gåassoehtin aktede dållegiebneste Snåasen aerpievuekien mietie, jïh mij akt lissine.

Naaken dejstie årroejijstie lin jorpelaajpetjh bååhkesjamme mah lin joekoen hearskoes.

Maahta ojhte jiehtedh daate öörnedimmie lea akte aavoeaamhtese. Jienebh histovriji bïjre limh maahteme soptsestidh dan jienebekultuvrelle våhkoen bïjre.

TV-aksjovne

Maahta gaajhkem aktanidh TV-aksjovnese mij lea båetijen aejlegen (vuartesjh jïjtse aamhtesem).

Rööpses Kroesse lea daan jaepien aksjovnem åådtjeme jïh såemies dejstie beetnegijstie mah sijse båetieh edtjieh åtnasovvedh barkose baataræjjide jïh asyjleohtsijidie Nöörjesne.

–Tuhtjebe joekoen hijven almetjh leah eadtjohke dovne tjöönghkemisnie vierhtijste jïh leah eadtjohke darjoeminie voenges sijjesne. Daate buerebe aarkebiejjieh jïh integreradimmiem vadta, dåastovesijjien åvtehke Marte Hegge Berg jeahta.

Naakenh leah eadtjohkommes dåastovesijjesne. Jeatjebh faalenassem utnieh dejtie mah lïerehtimmiejarngesne, gaskem jeatjah Snåasen Voenejarnge gusnie jïjnjh jïjtjevyljehke almetjh mah akte stoerre barkoem darjoeh.

–Baataræjjagaajdh, nöörjensaavreme jïh leaksoeviehkie leah naakede mejnie hijven dåårjehtimmiem utnebe, Astrid Bratli Voenejarngesne jeahta.

BILDETEKSTER:

MADTJELES: Darjomebiejjie Finsås dåastovesijjie. Ij guhte lij måsnoeh gosse Dalil ali (22) teehpi Ibrahim Alkhaderen (30) vööste mij Finsås-mïesterinie biljardesne sjïdti. Dåastovesijjien åvtehke Marte Hegge Berg lea aaj madtjeles darjomebiejjine. Guvvie: Jostein Aardal

MUBPIE SERTEME: Darjomebiejjie Finsås dåastovesijjie Eiad Alazoo Syrijeste jïh Hallvard Sandnes tjahkesjeminie ussjedeminie guktie edtja daelie sertedh.