Leekedimmie: Radtjoes mobijle leekedimssijjie – men leekedimmie nåake smaahkojne båatsoesaemide

–Gaajh stoerre miesieteehpeme

Snåase: Leekedimmie eevre hijvenlaakan jåhta mearan Beapmoevaaksjome stïeresne, jïh niestieh Midtnorsk Mobilslakten leekedimslinjan gietjesne eevre hijven vååjnoeh.

JOSTEIN AARDAL

[jostein@snasningen.no](mailto:jostein@snasningen.no)

Men læjhkan akte daate nåake smaahkoe vadta båatsoesaemide Låarten sïjtesne.

–Im gåessie gænnah dan stoerre miesieteehpemem dåårjeme. Daate håjnoes. Daate dïhte vïerremes gaajhkeste. Vååjnoe goh åejvieladtjh sijhtieh mijjem åajmeskidh, Kjell Jøran Jåma (68) jeahta.

Jåma lea Låarten sïjten åvtehke. Daate hijven vearelde mij gellie våhkoeh vaaseme eah maehtieh heerredidh båatsoesaemieh håjnarostoeh.

–Ij leah dan vaarege munnjien. Manne båeries jïh rætnoe pensjovnistine sjïdtem. Men tuhtjem nåake dejtie noeride mah edtjieh daejnie aelkedh jïh dejnie gïehtelidh åvtese, Jåma sjeavodslaakan jeahta.

Dah lin ovrehte 300 bovtsh tjöönghkeme leekedæmman giedtesne Seisjødaelesne minngemes gaskevåhkoen. Edtji sagke jienebh årrodh.

–Mijjieh lehkiem miesijste dasseme mænngan dejtie mïerhkesjimh golmen asken gietjeste. Mijjieh ååpsen vaenie miesieh aajmene utnebe leekedæmman.

Daelie mahte namhtah barkebe. Mijjieh vaenie aajmene utnebe dan barkoen åvteste maam darjobe. Manne damtem åejvieladtjh pryövoeh mijjem åajmeskidh, Jåma jeahta.

Importeradamme politihke.

Dovne bïernh, gierhkieh jïh råath bovtsem barhvesjieh. Men dagke ellen vïerremes lea aarhtse. Joe medtie 15 jaepien gietjeste Nöörjen instituhte eatnemedotkemasse (NINA) vuesiehti aarhtse dïedtem åtna 60 prosenti åvteste dejstie bovveme miesijste.

–Aarhtse lea vaarjelamme. Daate lea politihke maam USA:ste veedtjeme gusnie aarhtese lea aejlies, Jåma vihteste.

–Gïen dïedte lea?

–Politihkerh dah mah edtjieh nænnoestidh. Men vååjnoe goh reereme sov jïjtse jieledem jeala. Dah edtjieh jïjtsh ïedtjh voebnesjidh dan politihkeles systeemen vööste. Jïh mijjieh tjoerebe dan åvteste maeksedh. Tuhtjem daate eevre ovreaktoe.

–Maam båetijen aejkien bïjre ussjedh?

–Im daejrieh. Mijjieh naan bovtsh aajmene bijjene vaeresne utnebe, men ibie maehtieh aerviedidh dan jïjnje lea jeatjahlaakan.

Manne guhkiem jeahteme daelie ij maehtieh vïerrebe sjïdtedh. Men daelie sjïdteme. Daate vååjnoe goh ellen vïerremes jaepie gaajhkeste sjædta, Jåma vihteste.

Jïjnjh almetjh meatan

Dah tjöönghkieh viehkine helikopteristie jïh mearhkan gaavhtan bijjene vaeresne ånnetji seenhtebe sjïdti.

Men dïhte jeatjah barkoe jåhta goh soejkesjamme.

Lierne viltforedling Midtnorsk Mobilslakteri AS eekesåvva båatsoesaemijste. Dej akte joekoen hijven leekedimssijjie almetjigujmie mah daejnie guhkiem gïehtelamme jïh barkoem varke jïh reaktoe darjoeh.

Varke gåarede dehtie raejeste bovtside geadtan tsaekieh goske dejtie juktiestamme jïh dan jeatjah barkose leekedimsvåågnan sisnie.

–Mijjieh naan seamma almetjh utnebe mejtie provhkebe leejjedh leekedimsboelhken, Erik Westum soptseste mij barkoem stuvrie jïh jïjtje lea minngemes almetje svaalhtesisnie.

Daate mobijle leekedimssijjie barkoem vaalta eevre åerjielisnie Valdresesne. Låarten mænngan lea leekedimmie Skæhkeren sïjtesne.

Bildetekster:

Stoerre teehpemh: Midtnorsk Mobilslakt AS, gaskem jeatjah Kjell Westuminie, håksa leekedimmie varke jåhta, men Kjell Jøran Jåma jïh doh jeatjah båatsoesaemieh Låartesne leah lehkiem miesijste dasseme. Duekesne kreekedåaktere Marit Bergum Beapmoevaaksjoemisnie, Innherred jïh Fovsen goevtesisnie.

Hijven niestieh: Ajve naan minudth juktiestimmien mænngan Erik Westum, Midtnorsk Mobilslakt AS, maahta vihtiestidh bovtsh leah bearkojne bööremes kvaliteeteste sjïdteme.