Gaarsjelimmie: Tjoejkemeboelhke rætnoe aalka

Sæjhta jienebh edtjieh tjoejkedh

Snåase: Laavadahken gålkoen 12.b. gåarede treavkah jïh daelviedalhketjh låtnodh Snåasesne.

lornts eirik gifstad

[lornts@snasningen.no](mailto:lornts@snasningen.no)

Laavadahken aeredsbiejjien Snåasen IL jïh Snåasen treavkavuetjemetjïerte laavenjostosne Sparebank 1 jïh Nöörjen Treavkasiebrine ektine, låtnoebiejjiem Snåasesne öörnedieh. Öörnedimmie akte bielie aktede laantenvijries kampanjeste gusnie gaarsjelimmiesiebrieh viehkiem åadtjoeh maarhnabiejjiem öörnedidh gusnie maehtieh doekedh jïh låtnodh otnehtreavkah jïh daelviedalhketjh.

–Gaarsjelimmiesiebrieh dah mah leah öörnedæjjah, jïh mijjieh viehkiehtibie öörnedimmide beagkoehtidh, Anders Bardal Sparebank 1, tjïelkeste.

Åssjaldahke lea almetjh maehtieh båetedh treavkajgujmie mejtie eah vielie nuhtjh, jallh fer smaave sjïdteme jïh dejtie doekedh naakenidie mah dagkeres dalhketjh daarpesjieh.

–Hijven ekonomije naemhtie darjodh, jïh nov gujht jïjnjh almetjh mah åajvoeh dalhketjh utnieh mejtie eah nuhtjh, jïh mej åvteste dah maehtieh ohtje beetnegh dïenesjidh. Seamma tïjjen åestije såemies beetnegh spååroe gosse otnehdalhketjh åasta sijjeste orre åestedh, guktie gåabpegh guejmieh vitnieh, Bardal buerkeste.

Snåasehkh mah sijhtieh sijjen båeries treavkadalhketjh doekedh maehtieh ajve gaskesadtedh gujnigujmie Sanna Solbakken jallh Hilde Larssen, dah edtjieh viehkiehtidh dejtie dåastodh doekemasse.

–Almetjh mah sijhtieh dalhketjh doekedh maehtieh dejtie munnjien jallh Sanna Solbakkense deelledh, ajve gaskesadth monnine, Larssen jeahta.

Dah mah dalhketjh deellieh tjuerieh jïjtjh åasam dejtie biejedh, dan mænngan gaarsjelimmiesiebrie dalhketjidie duaka aajhteri åvteste.

–Ibie maam vaeltieh juktie dalhketjidie doekedh. Mijjen dïeneste sjædta jis jienebh almetjh minnieh tjuejkieh jïh jienebh tjoejkeminie aelkieh, Solbakken tjïelkeste.

Öörnedæjjah gaajhkesåarhts daelviedalhketjh dåastoeh, goh treavkah jïh klaahkah, gïerestallemepreejre jïh gierehtse. Men tjïerteste gaajhke tjuara öörnegisnie årrodh, jïh vaarjoeh jïh plearoeh tjuerieh bïsseldihkie årrodh.

–Tjuara öörnegisnie årrodh. Dam maam almetjh lin ussjedamme sleengkedh maehtieh hov sleengkedh, men gaajhke mij lea öörnegisnie maaje dåastobe. Dle gegkiestibie jienebh almetjh båetieh guktie ånnetji vielie åesiestimmie sjædta daan jaepien goh dæjman, Larssen minngemosth jeahta.

Daan jaepien doekijh Coop Prix- oksen lïhke tjåadtjoeh, jïh mijjieh maehtebe bievnedh almetjh tjuerieh beetnegigujmie maeksedh jallh appine m-cash.

Bildetekst:   Laavadahken gålkoen 12.b. Snåasen IL treavka jïh Snåasen treavkavuetjemesiebrie, Sparebank 1 jïh Nöörjen treavkasiebrine ektine låtnoebiejjiem öörnedieh Snåasesne. G.b.: Anders Bardal, Hilde Larssen, Sanna Solbakken jïh Ola Agle. Åvtene Olise Overland.

Sak2:

Digkiedæmman böörede

Snåase: Ööhpehtimmiesiebrie politihkerh jïh mubpieh böörede akten ræhpas digkiedæmman Snåasen skuvle- jïh maanagïertepolitihken bïjre.

LORNTS EIRIK GIFSTAD

[lornts@snasningen.no](mailto:lornts@snasningen.no)

Guktie edtjebe aktem hijven skuvlem jïh maanagïertem sjugniedidh båetijen aajkan Snåasen tjïeltesne? Daate lea åejvieteema gosse Ööhpehtimmiesiebrie politihkerh jïh jeatjah ïedtjeladtjh Snåasesne ræhpas tjåanghkose jïh digkiedæmman böörede.

–Mijjieh dam öörnedamme juktie sijhtebe govledh mah vuajnoeh politihkerh Snåasesne utnieh daej teemaj bïjre goh skuvle, maanagïerte jïh ööhpehtimmie. Jalhts ohtje ståante mubpien tjïelteveeljemasse dle dagke hijven govledh guktie doh politihkeles krirrieh Snåasesne leah sijjen veeljemedååjvehtassigujmie barkeme, jïh guktie ussjedieh barkedh tïjjen åvtese. Seamma tïjjen dle stoerredigkieveeljeme mubpien jaepien, jïh dan åvteste maahta aaj hijven årrodh krirriej mïelh govledh, åejvietjirkije Ööhpehtimmiesiebresne Jannicke Sandstad jeahta.

Gaajhkh politihkeles krirrieh Snåasesne leah bööredimmiem åådtjeme, jïh fierhten krirrie åådtje vïjhte - tjïjhtje minudth håaledh krirrien vuajnoen bïjre skuvle- jïh maanagïertepolitihkese. Dan mænngan goltelæjjah åadtjoeh gyhtjelassigujmie båetedh.

–Mijjieh gegkiestibie jïjnjh almetjh jïh gyhtjelassh båetieh, jïh dagke nuepieh sjædta teeman bïjre digkiedidh, iehkeden baakoestuvrije Mona Heimveg minngemosth jeahta.

Bildetekst:

Båetede: Båetede digkiedidie Mona Heimveg, Jannicke Sandstad jïh Ingrunn Steinkjer Ööhpehtimmiesiebreste haestieh.