Idrett: Snart starter skisesongen.

Vil få fler ut på ski

Snåsa: Lørdag 12. november er det klart for byttedag av ski og vinterutstyr på Snåsa.

lornts eirik gifstad

[lornts@snasningen.no](mailto:lornts@snasningen.no)

Lørdag formiddag arrangerer Snåsa IL ski og Snåsa skiskytterlag i samarbeid med Sparebank1 og Norges Skiforbund byttedag på Snåsa. Arrangementet er en dal av en landsomfattende kampanje der idrettslag får hjelp til å arrangere en markedsdag der de kan selge og bytte brukt ski og vinterutstyr.

– Det er idrettslagene som står som arrangører, så stiller vi opp med hjelp til markedsføring og profilering av arrangementene, forklarer Anders Bardal i SpareBank1.

Tanken er at folk kan komme med skiutstyr som de ikke lenger bruker, eller har vokst fra og få solgt det videre til noen som har behov for slikt utstyr.

– Det er god økonomi i det, og det er mange som har mye fullt brukbart utstyr stående ubrukt, som nå kan tjene noen kroner på det. Samtidig sparer den som kjøper det en del kroner på å kjøpe brukt fremfor å kjøpe nytt, så det er en vinn-vinn situasjon, forklarer Bardal.

For snåsninger som ønsker å selge sitt gamle skiutstyr er det bare å ta kontakt med Sanna Solbakken eller Hilde Larssen, de skal være behjelpelig med å ta imot det for videresalg.

– Utstyr som folk ønsker å selge kan leveres direkte til meg eller Sanna Solbakken, det er bare å ta kontakt, sier Larssen.

De som leverer utstyr må selv sette en pris på det, så selger idrettslaget utstyret på vegne av eierne.

– Vi tar ikke noe for å selge utstyret. Det vi tjener på det er at man på sikt kanskje får fler folk ut på ski og rekrutterer noen til skiidretten, forklarer Solbakken.

Arrangørene tar imot alt av vinterutstyr, alt fra ski og staver til akebrett og pulk. Men understreker at det må være i brukbar stand, og skidresser og lignende må være vasket.

– Det må være brukbart. Det som folk egentlig hadde tenkt å kaste kan de fortsatt kaste, men det som er brukbart tar vi gjerne imot. Så håper vi at det kommer fler folk og blir litt mer handel enn i fjor, avslutter Larssen.

Selgerne blir i år stående ved inngangen til Coop Prix, og vi kan opplyse om at all handel foregår med kontanter eller via appen m-cash.

Bildetekst:  Byttedag: Lørdag 12. november arrangerer Snåsa IL ski og Snåsa skiskytterlag i samarbeid med Sparebank1 og Norges skiforbund byttedag på Snåsa. F.v: Anders Bardal, Hilde Larssen, Sanna Solbakken og Ola Agle. Foran står Olise Overland.

Sak2:

Inviterer til debatt

Snåsa: Utdanningsforbundet inviterer politikere og andre til en åpen debatt om Snåsas skole og barnehagepolitikk.

LORNTS EIRIK GIFSTAD

[lornts@snasningen.no](mailto:lornts@snasningen.no)

Hvordan skal vi skape en god skole og barnehage for framtida i Snåsa kommune? Dette er hovedtemaet da Utdanningsforbundet ber inn politikere og andre interesserte i Snåsa til åpent møte og debatt.

– Vi har satt i stand dette fordi vi ønsker å høre hvilke synspunkter politikerne i Snåsa har på tema som skole, barnehage og utdanning. Selv om det er en stund til neste kommunevalg er det kanskje greit å høre hvordan de politiske partiene i Snåsa har arbeidet for å oppfylle valgløftene sine, og hvordan de tenker å arbeide i tiden fremover. Samtidig er det stortingsvalg neste år, og sånn sett kan det også være greit å vite hvor partiene står hen, forklarer hovedtillitsvalgt i Utdanningsforbundet Jannicke Sandstad.

Alle politiske parti i Snåsa er blitt invitert, og hver av partiene får anledning til å holde et fem til sju minutter langt innlegg om deres parti sitt syn på skole og barnehagepolitikk. Deretter åpnes det for spørsmål fra publikum.

– Vi håper det kommer masse folk, og at det blir mange spørsmål og kanskje muligheter for en debatt om temaet, avslutter kveldens konferansier Mona Heimveg.

Bildetekst:

Bli med: Kom og bli med på debatten oppfordrer Mona Heimveg, Jannicke Sandstad og Ingrunn Steinkjer fra Utdanningsforbundet.