Joejkespïele: Joekoen åajvoeh joejkespïele

Plupp- Plupp

Snåase: Evteben våhkoen Åarjelhsaemien teatere guessine bööti Snåasese joejkespïeline Pluppen bïjre.

lornts eirik Gifstad

[lornts@snasningen.no](mailto:lornts@snasningen.no)

1955 dïhte sveerjen tjaelije jïh guvviedæjja Inga Borg gærjam olkese vedti man nomme “Plupp och renarna” (Plupp jïh bovtsh). Gærja lij soptsesi bïjre akten gaagkoen bïjre man nomme Plupp, mejtie jïjtje hæhtadamme sov maanide mænngan satne goh 19 jaepien båeries lij bijjene vaeresne orreme jïh eatnemem desnie dååjreme.

Daan gærjan mænngan, mij olkese bööti jaepien -55, dïhte 24 vielie gærjah Pluppen bïjre olkese vedti, jïh 1967 dle aaj akte guvvieseerije sjïdti sveerjen TV:sne.

Gaskevåhkoen iehkeden Åarjelhsaemien teatere Snåasese bööti sov soptsesinie Pluppen bïjre, goh akte joejkespïele.

Goh nomme jeahta, dle dïhte lij akte stuhtje dïeves joejkeste jïh musihkeste. Vuartasjæjjah åadtjoejin Pluppem dåeriedidh eatnemen jïh jaepieboelhki tjirrh jïh eevre pluevielaanten gåajkoe. Dialogh jïh laavlomh lin dovne nöörjen jïh saemien gielesne, jïh dan åvteste lij aelhkie guarkedh gaajhkesidie.

Plupp, maam Hilde Stensland spealadi, göökte voelph meatan utni stuhtjesne. Akte tjetskie, maam Marte Fjellheim Sarre spealadi jïh akte sluemege, maam Nils Rune Utsi spealadi.

Jalhts stuhtje lea akte maanasoptsese jïh lij ussjedamme maanide, dellie lij tjaebpies jïh lustes musihke jïh akte såarhts lustesvoete mestie doh geerve almetjh mojjestin. Joekoen Nils Rune Utsin toelhkestimmie aktede skabroeh jïh boltehke sluemegistie lij naakede maam doh jeanatjommesh lyjhkin.

Daate lij akte åajvoeh stuhtje, jïh musihkeboelhkh jïh joekoen soptsesen teemalaavlome lij akte såarhts musihke mij mojhtesasse dabrani. Manne gujht vïenhtem jienebh goh manne faahketji eelkin melodijem nujkiestidh gosse gåetide vöölkin.

Joejkespïelen mænngan dovne maanah jïh geerve almetjh åadtjoejin guvvieh vaeltedh dorjehtæjjajgujmie ektine, jïh göökte mah dam nuepiem nuhtjin lin Dorotea jïh Benjamin Tomter.

**Maam dijjieh stuhtjen bïjre tuhtjede?**

–Joekoen hijven stuhtje. Joekoen dan åvteste dah dovne nöörjen jïh saemien soptsestin, guktie gaajhkesh dam guarkajin, Dorotea Tomter (9 jaepieh) jeahta. Dïhte jïh onnevïelle Benjamin (7 jaepieh) ryöktesth dorjehtæjjaj gåajkoe veedtsigan stuhtjen mænngan jïh dejtie garmerdin dan åajvoeh stuhtjen åvteste.

–Mijjieh ånnetji saemien aarebistie meehtimh, maam mijjieh tjidtjiebistie jïh stoerreåabpeste lïereme mah saemienkuvsjesne vaedtsieh, men mijjieh ånnetji lïerimh daan iehkeden aaj, Dorotea buerkiesti.