Joikikal: Fengende musikalsk joikikal.

Plupp- Plupp

Snåsa: I forrige uke gjestet Det sørsamiske teateret Snåsa med joikikalen om Plupp.

lornts eirik Gifstad

[lornts@snasningen.no](mailto:lornts@snasningen.no)

I 1955 ga den svenske forfatteren og illustratøren Inga Borg ut boken «Plupp och renarna». Boken var basert på historier som hun selv hadde funnet på til sine barn om figuren Plupp, etter at hun som 19 åring hadde vært oppe i fjellene og blitt fascinert av den ville naturen.

Etter boken som kom ut i -55 ble det utgitt ytterligere 24 bøker om Plupp, og i 1967 ble den også en egen tegneserie i svensk TV.

Onsdag kveld kom det sørsamiske teateret til Snåsa med sin historie om Plupp, i form av en joikikal.

Som navnet tilsier var det en forestilling fylt med joik og musikalske innslag. Publikum ble tatt med på figuren Plupp sin reise gjennom naturen, årstidene og fram til myrlandet. Dialogen og sangene ble fremført på både norsk og samisk, og var således lettforståelig for alle i publikum.

Plupp, spilt av Hilde Stensland, hadde i forestillingen med seg to venner. En røyskatt, spilt av Marte Fjellheim Sarre, og et lemen, spilt av Nils Rune Utsi.

Selv om forestillingen i og for seg er basert på en barnefortelling og myntet på barn, var det fengende musikalske innslag og en type humor som fikk flere av de voksne i publikum til å trekke på smilebåndet. Spesielt var Nils Rune Utsi sin tolkning av et nervøst og lettskremt lemen noe som falt i smak hos de fleste.

Alt i alt var det en flott forestilling og de musikalske innslagene, spesielt historiens temasang, var av en type som lett la seg på minnet. Det var nok fler enn undertegnede som tok seg selv i å uforvarende nynne på melodien på tur hjem fra forestillingen.

I etterkant av joikikalen fikk både barn og voksne ta bilder sammen med skuespillerne, og to som benyttet seg av muligheten til dette var Dorotea- og Benjamin Tomter.

**Hva synes dere om forestillingen?**

– Det var kjempebra. Spesielt at de snakket både på norsk og samisk, så alle forsto det, sier Dorotea Tomter (9år). Hun og lillebror Benjamin (7år) gikk rett bort til skuespillerne etter forstillingen og roste de for en flott opptreden.

– Vi kunne litt samisk fra før, som vi har lært av mor og storesøster som begge går på samiskkurs, men vi lærte litt i kveld også, forklarte Dorotea.